#আবিৰ খণ্ড (৭) – আবিৰ\n#আবিৰ খণ্ড (৭)\nOctober 25, 2020 Indranee Sharma\nৰাতিপুৱা শুই উঠি অলপ দৌৰিবলৈ যোৱাটো মোৰ পুৰণা অভ্যাস। আজিও ওলাই আহিছো। ৰাতিপুৱা ইয়াত যথেষ্ট ঠাণ্ডা পৰে। পাতল জেকেট এটা পিন্ধি আহিছো যদিও ঠাণ্ডা লাগিছে।মই থকা pg টোৰ পৰাএক কিলোমিটাৰ মান দূৰত্বতে সৰু পাৰ্ক এখন আছে। বহুত মানুহে ৰাতিপুৱা ইয়াত মৰ্ণিং ৱাক কৰিবলৈ আহে,বয়সস্থ মানুহ কিছুমানে একেলগে যোগা কৰে। আজিও আহিছে। কিন্তু সদায়ৰ দৰে আহিম বুলি আয়ু আজিও নাহিলে।তাৰ পাছত ক’ব, এলাৰ্ম নাবাজিলে, সাৰ নাপালে, গা বেয়া লাগিলে।বাহানা দিবলৈ তাৰ ওচৰত এশ এটা কাৰণ থাকেই। ৰৈ থাকি লাভ নাই। দুটামান ৰাউণ্ড মাৰি যাব লাগিব। আজি দেৰিকৈ যাম বুলি ভাবিও সোনকালে অফিচ যাবলৈ বাধ্য।\nঅনিৰুদ্ধৰ পাছতে কালি ৰাতিয়েই সুৰেশৰ মেইল আহিছিল। আজি সোনকালে গৈ অনিৰুদ্ধৰ লগত কাম কৰিবলৈ। এক সপ্তাহৰ পাছতে ক্লায়েন্ট ভিজিট আছে। গতিকে তাৰ আগতে সকলো ৰেডি হৈ থাকিব লাগিব।যিমান পাৰোঁ খৰকৈ দৌৰিবলৈ চেষ্টা কৰিছো।\nজীৱনটো একে ঠাইতে ৰৈ গৈছে, সেইবাবেই চাগে মই আজিকালি আগতকৈ বেছিকৈ দৌৰো।\nকোনোবাই মতা যেন লগাত কাণৰ পৰা হেডফোন ডাল আঁতৰাই চালো।\n:গুড মর্নিং মে’ম।\nব্লেক ট্ৰেক চুইট আৰু বিনা চশমাত বহুত বেলেগ দেখাইছে।কপালত বিন্দু বিন্দু ঘামেৰে এখন ৰৌদ্ৰোজ্জল মুখ।\n: আচৰিত হৈছা?? মোক ইয়াত দেখি।\n: নাই হোৱা। পাৰ্ক হয়, মোৰ ঘৰ নহয়তো, সৱ আহিব পাৰে।\n: কথা এটা কওঁ নে?\n: তুমি শুই উঠি কেৰেলা জুইচ খোৱা বন্ধ কৰি দিয়া। ইমান কম বয়সতে মাতত ইমান তিতা। Doesn’t really suit you, Miss Pahari.\nমোৰ উত্তৰ শুনিবলৈ নৰ’ল। নিজৰ ট্ৰেকত দৌৰা আৰম্ভ কৰিলে। মইহে ভেবা লাগি চাই থাকিলো। কি কৈ থৈ গ’ল??উত্তৰ এটা নিদিয়ালৈকে শান্তি নাপাম এতিয়া। আৰু কাইলৈ পৰা ইয়াত দৌৰিবলৈ নাহোঁ।অনিৰুদ্ধ এপাক ঘূৰি আহি সেইখিনি পোৱাৰ আগতেই পাৰ্কৰ পৰা গুচি আহিলো।\nৰূমলৈ ঘূৰি আহি পাওঁতে হিবাই কাৰোবাৰ লগত খুব সৰু সৰুকৈ কথা পাতি আছিল। মই সোমাই অহাৰ লগে লগে ভয় খাই যোৱাৰ দৰে ফোন টো কাটি দিলে। চকু কেইটা চলচলীয়া। কি হ’ল বুলি সোধোতে একো নকলে। মোৰো কাৰোবাক জোৰ কৰি কথা সোধাৰ অভ্যাস নাই। ক’বলৈ মন থাকিলে ক’ব, নাথাকিলে নাই। গা পা ধুই ৰেডি হৈ ওলাই আহিলো।হিবাই গা বেয়া বুলি ছুটি লৈছে। আয়ু দেৰিকৈ যায়।তাৰ ৰাতি বাৰটা মানলৈকে অনলাইন থাকিব লাগে। অফিচৰ পৰা আহিও সদাই লগিন কৰিব লাগে।লগত যাব নোৱাৰিলেও তাক কৈ থৈ নগলে মোৰ ভাল নালাগে।”মই যাওঁ ” বুলি মেচজ এটাকে দি বাছত উঠিলো।\nবাছখনত সাংঘাটিক ভিৰ। যেনেতেনে উঠি সন্মুখৰ দুৱাৰখনৰ ওচৰতে থিয় হৈ আহিছো। বেংগালুৰৰ বাছ বিলাকত দুখন দুৱাৰ থাকে। সন্মুখৰ দুৱাৰেদি মহিলা সকল উঠে, আৰু পাছৰ খনেদি পুৰুষ। সন্মুখৰ প্ৰায় পাঁচ শাৰীমান আসন মহিলা আৰু শাৰীৰিক ভাৱে অক্ষম লোকৰ বাবে সংৰক্ষিত থাকে। কিন্তু ৰাতিপুৱা সময়টোত অফিচৰ মানুহেৰে ভৰ্তি হৈ থাকে। পিঠিৰ বেগটো এহাতে ধৰি আনখন হাতেৰে যেনেতেনে ছিট এটাতে ধৰি আহিছো। কেব ল’বলৈ হ’লেও প্ৰায় এশ টকা খৰছ হয়। আৰু মই এটা টকাও এনেই খৰছ নকৰোঁ। সোনকালে ঘৰ এটা ভাড়া লৈ ককাক আনিবই লাগিব। তাৰ কাৰণে মোক পইচা লাগে, বহুতখিনি। কথাবোৰ চিন্তা কৰি বেলেগ এখন পৃথিৱী পাওঁগৈ মই। এনেতে কোনোবাই বুকুত হেঁচা মাৰি ধৰাৰ দৰে লাগিলত চক্ খাই উঠিলো। কাষৰ চিটৰ মানুহগৰাকীৰ পৰা পইচা ল’বলৈ যাওঁতে জানি বুজি হেণ্ডিমেন জনে হাতখন বুকুত ঘঁহাই নিলে। কাণে মূৰে জুই লাগি যোৱাকৈ খং উঠি আহি। তাৰ চকুলৈ চালত সি কুটিল হাঁহি এটাৰে মোক সম্ভাষণ জনালে।আগ্ পাছ নাভাবি গাৰ জোৰেৰ এটা চৰ মাৰিলো।মানুহবোৰৰ মাজত গুণগুণনি আৰম্ভ হ’ল। সি ভয় খাই নিজৰ ভাষাত কি ক’লে সকলো কথা বুজি নাপালো যদিও তাৰ ভাৱ ভংগীৰ পৰা সি যে জানি বুজি কৰা নাই, ভিৰৰ বাবে অজানিতে হোৱা বুলি কৈছে সেইটো বুজিলো। সকলো মানুহ আচৰিত ধৰণে চুপ হৈ থাকিল। কাৰো যেন সময় নাই, নাইবা এইবোৰ একদম সাধাৰণ কথা তেনে এটি ভাৱত।\nএৰা, চিনাকি মানুহেই বিপদৰ সময়ত আঁতৰি যায়, অচিনাকি মানুহৰ পৰা নো কি আশা কৰিম!ড্ৰাইভাৰক বাছ ৰখাবলৈ কৈ আধা ৰাস্তাতে নামি খোজকাঢ়ি বাট ল’লো। মূৰটো অদ্ভুত ধৰণেৰে গৰম হৈ আছে।\nঠিক ন বাজি পাঁচ মিনিটত অফিচ পালো।মানুহ বোৰ এতিয়াও সব অহা নাই। দুৱাৰখন খুলি নিজৰ কিউবিকেলৰ ফালে খোজ ল’লো। আমাৰ টিমৰ কোনো অহাই নাই তেতিয়াও।লেপটপটো উলিয়াই অন কৰোঁতেই কাৰোবাৰ খোজৰ শব্দ শুনিলো। ঘূৰি নাচালেও গম পালো কোন হব পাৰে।\n: মোৰ বহুত ভোক লাগিছে। ব্ৰেকফাষ্ট কৰি লওঁ ব’লা।\n: মই খাই আহিছো।\n:অ’কে, মই খাম, তুমি চাবা, ব’লা এতিয়া।\nএইটোক মানে লগত এজনী লগত লাগেই। কফি খাবলৈ ,চিগাৰেট খাবলৈ, ভাত খাবলৈ।\n: Listen, you are my senior,but let me clear one thing,I really don’t like this.\nআপোনাৰ ভোক লাগিছে প্লিজ গৈ খাই লওক মোক এনেই টানি নেথাকিব।মই ভাল নাপাওঁ।\n: ঠিক আছে। নালাগে বাৰু যাব। মই আহি আছো।\nইমান বেয়াকৈ কোৱাৰ পাছতো ইমান নম্ৰ ব্যৱহাৰ!! ঠিকেই ,কৰ্পোৰেট পৃথিৱীৰ মানুহ যে। পেটত খং থাকিলেও দেখুৱাই নিদিয়ে।পিছত হে গম পাম ইয়াৰ ফল কি হয়গৈ।\nঘূৰি আহি অনিৰুদ্ধক অলপ গহীন যেন লাগিলে।মোক উঠিবলৈ কৈ নিজে মোৰ চকী খনত বহি ললে। বেলেগ এখন চকী টানি মই তেওঁৰ পাছফালে বহিলো। আৰ্মানি পাৰফিউমৰ ষ্ট্ৰং গোন্ধ নাকত লাগিল। একদম ওচৰৰ পৰা।অনিৰুদ্ধই কামবোৰ কৰি যাওঁতে মোক বুজাই গৈ আছে, মই যি পাৰো নোট কৰি গৈছো। কিছু সময় পাছত এজন এজনকৈ টিমৰ মানুহবোৰ আহিবলৈ ধৰিলে।পৰিবেশটো অলপ হুলস্থুলীয়া হ’ল। সুৰেশ যিহেতু অহা নাই, সবেই ডাঙৰ ডাঙৰকৈ ইটো কিউবিকেলৰ পৰা সিটোলৈ শুনাকৈ কথা পাতিছে।\nঅনিৰুদ্ধই মিটিং ৰুমলৈ যোৱাৰ প্ৰস্তাৱ দিলে। লেপটপটো লক কৰি হাতত লৈ তেওঁ আগে আগে আৰু মই পাছে পাছে। আনটো ফালৰ পৰা হাতত দুকাপ গৰম কফি লৈ টানিয়া আগবাঢ়ি আহিল। এটা কাপ অনিৰুদ্ধৰ ফালে আগবঢ়াই দিলে। ধন্যবাদ সূচক হাঁহি এটাৰে অনিৰুদ্ধই কাপটো লৈ আগবাঢ়িল।\n: Where are you guys going?\nঅনিৰুদ্ধৰ উত্তৰ শুনি টানিয়াৰ লগতে মইও আচৰিত হলো। হয়টো মোৰ ওপৰত উঠা খং বেছেৰীৰ ওপৰতে জাৰি দিলে। লাজত ৰঙা পৰি উচাৎ মাৰি টানিয়া আঁতৰি গল।\nমিটিং ৰুমত সোমাই লেপটপটো আন্ লক্ কৰিবলৈ লৈ অনিৰুদ্ধ ৰৈ গল।লক্ স্ক্ৰীণত ৰখা ফটোখন বহুদেৰি চাই সুধিলে\n: খুব মৰমলগা অকণমানি টো, দেখাত তোমাৰ সৈতে একদম একেই। কোন হয়?\nমোৰ মোবাইল,লেপটপ সকলোতে একেখন ফটো আছে।যিখন তেওঁ দেখাটো মই বিচৰা নাছিলো।\n: That’s my child. Please don’t ask any more questions.\n:You are married!\nঅনিৰুদ্ধৰ হাতৰ পৰা গৰম কফিৰ কাপ টো সৰি পৰিল। ডাঙৰ চকুকেইটাই হাজাৰ প্ৰশ্নৰে মোক থকা সৰকা কৰিলে। আৰু এক মিনিট সময়ো তাত ৰৈ থকা মোৰ বাবে কঠিন হৈ পৰিল।\nঅনিৰুদ্ধৰ উত্তৰলৈ বাট নাচাই ৱাছৰূমৰ ফালে দৌৰ মাৰিলো। ঠাণ্ডা পানীৰ টেপটো খুলি মুখত যিমান পাৰোঁ পানী মাৰিছো।\nউটি যাওক মোৰ সকলো খং, সকলো দুখ, সকলো ভুল।\nশেষ হৈ যাওক আন্ধাৰ আন্ধাৰ দিন, বিষাদ বিষাদ ৰাতি…….\nPrevious Post #আবিৰ খণ্ড (৬)\nNext Post #আবিৰ খণ্ড(৮)\n6 thoughts on “#আবিৰ খণ্ড (৭)”\nআৰু অলপ দীঘলীয়াকৈ লিখিবলৈ অনুৰোধ জনালোঁ বা। পঢ়ি খুব ভাল লাগে।\nSimashri Sahariah says:\nKhub val lgil prhi ba… Kahinitu dhunia koi aguai loi goise aponi…\nBohut val lagise baa.. hunkale Ru olp digholk parile likhibosun\nAnanya or Pahari\nRasmin Sultana says:\nBaa prhi khub Basi vl lgil.. ketiau vba nasilu ja aan kiba storyaArnab Aastha r competitive hbo pribo but Aananya Aanirudh are fabulous. Romance aru mje mje English t ktha potar tarka tu mne story tuk aru Basi interesting bonai die. Aajie 1st prhilu new story tu atia Jan next loi waitakribo nowara hoisu. Khunkle dboloi onurudh thakil aru jitu time t die kheitu jonaboloiu onurudh thakil. Keep up…. 💞\nShaswati Gogoi says:\nKhub dhuniya lagise baa.. Okonman dighol ke likhibo sun.. khub aagrohere roi thaku protitu khondo loi.. Agoloi u likhi jua anekeia❣


Homeমিষ্ট্ৰিয়াচ নাইটৰুম নম্বৰ এঘাৰ (গুৱাহাটী বিশ্ববিদ্যালয়ৰ সেই কোঠাটো) মিষ্ট্ৰিয়াচ নাইট-8\n(গুৱাহাটী বিশ্ববিদ্যালয়ৰ সেই কোঠাটো)\nগুৱাহাটী বিশ্ববিদ্যালয়ৰ দুই নং আৰ চি চি বিল্ডিংটো বনোৱা মাথো দুবছৰ হে হৈছে ৷ মাত্ৰ দুটা বছৰতে বিল্ডিংটোৱে সমস্ত অসমত নিজা পৰিচয় এটা দাঙি ধৰিছে ৷ পুৱাৰ বাতৰি কাকত , সন্ধিয়াৰ চাহ দোকানৰ আড্ডা সকলোতে আলোচ্য বিষয় ৰুম নম্বৰ এঘাৰ ৷ সকলোৰে মতে গুৱাহাটী বিশ্ববিদ্যালয়ৰ ৰুম নম্বৰ এঘাৰত ভুত আছে ৷ ৰুম নম্বৰ এঘাৰত ভুতৰ উপস্হিতিৰ প্ৰসংগ বিশ্ববিদ্যালয় কৰ্তপক্ষই প্ৰথমতে গুৰুত্ব সহকাৰে লোৱা নাছিল যদিও যেতিয়া দুই নং আৰ চি চি ত ভুতৰ উৎপাতত তাৰ সকলো ছাত্ৰই হোষ্টেল এৰি ঘৰলৈ গুছি গ'ল আৰু দুই নম্বৰ আৰ চি চিৰ সমুখৰ বাটেৰে মানুহ আহ যাহ কৰিবলৈ এৰিলে লগতে বিশ্ববিদ্যালয় কৰ্তৃপক্ষৰ ওপৰত ছাত্ৰ সমাজক অইন ঠাইত থকাৰ ব্যৱস্হা কৰি দিবলৈ হেচাঁ প্ৰয়োগ কৰা হ'ল তেতিয়াই চৰকাৰে এই বিষয়ত হস্তক্ষেপ কৰিবলৈ বাধ্য হ'ল ৷\nদুৰ্গা পুজাৰ বতৰ ৷ কৰ্মসুত্ৰে তেতিয়া মই কলিকতাত ৷ জীৱনত প্ৰথমবাৰ কলিকতাৰ দুৰ্গা পুজা চোৱাৰ আশাত অসমৰ পৰা মোৰ শ্ৰী মতীকো কলিকতালৈ মাতি পঠাইছো ৷ দুয়ো চৰকাৰী বাসভৱনটোৰ বাৰান্ডাত বহি চাহ খায় কথা পাতিছো ৷ এনেতে অফিচৰ চকীদাৰ জন চেণ্ডেল চোঁচোৰাই হাতত দুখন চিঠি লৈ হাজিৰ হ'ল ৷\nএখন গুৱাহাটী বিশ্ববিদ্যালয় কতৃপক্ষ আৰু আনখন অসমৰ শিক্ষামন্ত্ৰী ডাঙৰীয়াৰ ব্যক্তিগত চিঠি ৷ দুয়োপক্ষৰ টানি অনুৰোধ যিকোনো প্ৰকাৰে দুৰ্গা পুজাৰ আগতেই ইনভেষ্টিগেচনত নামিব লাগে ৷ পত্ৰ পায় বিমোৰত পৰিলো যদিও শ্ৰী মতীয়ে বিশেষ আপত্তি নকৰাত তেওঁক কলিকতাতে এৰি গুৱাহাটীলৈ ৰাওনা হোৱাৰ সিদ্ধান্ত ল'লো ৷\nপিছদিনা শনিবাৰ হোৱা বাবে পেচিফিক পেৰানৰ্মেল চোছাইটিৰ সৈতে যোগাযোগ কৰিব পৰা নগ'ল ৷ ৰবিবাৰে পুৱাই চ'ছাইটিৰ প্ৰেচিডেণ্ট মি· ৰবিনচনক টেলিফোন কৰি সকলো জনাই ইনভেষ্টিগেচনৰ অনুমতি ল'লো ৷ সোমবাৰে পুৱা মোৰ পেৰানৰ্মেল ইনভেষ্টিগেচনৰ বাৰ জনীয়া টীম মেম্বাৰ সকল আমাৰ প্ৰয়োজনীয় সা- সৰঞ্জাম সহ আহি মোৰ কোৱাৰ্টাৰত উপস্হিত হ'ল (পেৰানৰ্মেল চোছাইটিৰ নিয়ম - নেভাৰ ইনভেষ্টিগেট এল'ন) অফিচৰ চকীদাৰ জনৰ হাততে সকলো জনায় মোৰ চি অ' চাৰলৈকো চিঠি এখন পঠাই আঠ বজাৰ ফ্লাইটেৰে আহি আমি গুৱাহাটীত উপস্হিত হ'লো ৷ বিশ্ববিদ্যালয় কতৃপক্ষই সকলো বন্দোবস্ত কৰি ৰাখিছিল ৷ আমি পোনে পোনে আহি বিশ্ববিদ্যালয় অতিথি শালাত বাঁহৰ পাতিলো ৷\nসন্ধিয়া সময়ত আমি আৰ চি চি চৌহদত প্ৰবেশ কৰিলো (পেৰানৰ্মেল চ'ছাইটিৰ নিয়ম - ডু ৰিচাৰ্চ বিফ'ৰ ইউ প্ৰচিড) ৷ গেটৰ ভিতৰত প্ৰবেশ কৰিয়েই আমি থমকি ৰ'ব লগীয়া হ'ল ৷ ঠাইখনৰ উষ্ণতা বিশ্ববিদ্যালয়ৰ অইন ঠাইবোৰতকৈ বেছি যেন লাগিল ৷ টীম মেম্বাৰ মিথিলেচ আৰ চি চি চৌহদৰ পৰা ওলায় গৈ উষ্ণতা পৰীক্ষা কৰিলে ৷ তাৰ পিছত চৌহদৰ ভিতৰৰ উষ্ণতা পৰীক্ষা কৰিলে ৷ সম্পুৰ্ণ পাঁচ ডিগ্ৰীৰ পাৰ্থক্য ৷ মিথিলেচে দীঘল হৈ পৰি আৰ চি চি টোলৈ সেৱা জনালে ৷ ঘটনাটোত সকলোৱে বৰ ৰং পালে ৷ কেইমুহুৰ্তমানলৈ ঠাইখনত হাঁহিৰ জোৱাৰ উঠিল ৷ চকীদাৰ জনে গেটৰ মুখৰ পৰা আমালৈ গল দাঙি চালে ৷ ৰাতি আঠ বজাৰ আগতেই আমি চৌহদটো পৰীক্ষা কৰি খোটালিলৈ উভতিলো ৷\nমংগলবাৰে ৰাতিপুৱাই আমি আৰ চি চি টোলৈ গৈ সাতজন লেবাৰৰ সহায়ত আটাইকেইটা কোঠাতে বিজুলী যোগান যাতে ব্যাহত নহয় তাৰ ব্যৱস্হা কৰিলো ৷ লগতে প্ৰতিটো কোঠাতে বিভিন্ন দিশৰ পৰা গ'জ মাস্টাৰ ই এম এফ, পৰ্টেবল মচন চে়ঞ্চৰ ( আন্ধাৰত গতিবিধি লক্ষ্য কৰিব পৰা এবিধ সজুলি), ই ভি পি ৰেকৰ্ডাৰ( ইলেক্টনিক ভইচ ৰেকৰ্ডাৰ), জিও ফ'ন ভাইব্ৰেচন ডিটেক্টৰ( ইলেকট্ৰমেগনেটিক সংকেত গ্ৰহণৰ বাবে) পেন স্টাইল ইনফ্ৰাৰেড থাৰ্মোমিটাৰ( ক'ল্ড স্পট ডিটেকচনৰ বাবে) আৰু সৰ্বশেষত লেজাৰ লাইট স্হাপন কৰিলো (এই পোহৰৰ মাজেৰে অশৰীৰী কোনো শক্তি গতি কৰিলে ছাঁ আকাৰত দৃষ্টিগোচৰ হয়) ৷\nৰাতি ন বজাত মি· ৰবিনচনে ভিডিঅ কলৰ জৰিয়তে ব্ৰিফিং এটা দিলে ৷ ৰাতি এঘাৰ বজাত আমি পুনৰ দুই নং আৰ চি চি চৌহদত প্ৰবেশ কৰিলো ৷\nবিশ্ববিদ্যালয় ছাত্ৰ একতা সভাৰ কেইজন মান মেম্বাৰৰ সৈতে দুজন টীম মেম্বাৰক মেইন চুইচ্চ বৰ্ডৰ ওচৰত থৈ আমি ৰুম নম্বৰ এঘাৰৰ দিশে আগবাঢ়িলো ৷ আৰ চি চি চৌহদটো তেতিয়া এটা মৃদু সুগন্ধেৰে আমোলমোলায় আছিল ৷\n"চাৰ, জংগল ম্যে মংগল " ( কোনোবা ছোৱালীৰ স্পিৰিট)\nমিথিলেচে মোক লােহকৈ ক'লে ৷ মই মোৰ দুপীয়ালো ৷\nৰাতি দুই বাজি গ'ল ৷ইপিনে ভুতৰ কোনো খবৰেই নাই ৷ আমি হামিয়াই হিকটিয়াই ৰৈ আছো ৷ কাৰো মুখত মাত নাই ৷ কোনো লৰচৰ নাই ৷ যেন সকলোবোৰ শিলৰ মুৰ্ত্তিত পৰিণত হৈছে ৷ দুইবাজি সাতাইশ মিনিটমানত হঠাৎ গেটৰ পিনে হৈ চৈ লাগিল ৷ আমাৰ তিনিজন টীম মেম্বাৰ দৌৰি বাহিৰলৈ ওলায় আহিব লওতেই কিহবাত খুণ্ডা খায় উফৰি পৰিল ৷ উঠি দেখে একোৱেইটো নাই খুণ্ডা খাব লগীয়া ৷ যাহওক আমি আহি গেটৰ মুখ পালো ৷ দেখিলো এজন ল'ৰা সম্পুৰ্ণ অচেতন অৱস্হাত গেটৰ ওচৰত পৰি আছে ৷ লগৰ বোৰে তাৰ চকুৱে মুখে পানী চটিয়াই তাক উঠাবলৈ চেষ্টা কৰিছে ৷\nকি হৈছিল গেটৰ মুখত: :\nটীম মেম্বাৰ লক্ষ্মীনাৰায়ণ আৰু মুকেশ চাহাই মেইন চুইচ্চ বোৰ্ডৰ ওচৰত বহি সৰু সৰুকৈ কথা পাতি আছিল ৷ ঠিক তেনেতে ল'ৰাজন এজন আটাহ পাৰি খোটালীটোৰ পিনৰ পৰা দৌৰি আহি গেটৰ মুখত আচাৰ খায় পৰিছিল ৷ তাৰ পিছে পিছে বাকীবোৰ ল'ৰা উধাতু খায় দৌৰি আহিছিল ৷ ল'ৰাজন আচাৰ খাই পৰাৰ কেইচেকেণ্ড মান পিছতেই এজাক গৰম বতাহ সিঁহতক কোবোৱাই আৰ চি চি টোৰ দিশে বৈ গৈছিল ৷ তাৰ অলপ পিছতেই আৰ চি চি টোৰ দিশৰ পৰা কাৰোবাৰ আৰ্তনাদ ভাহি আহিছিল ৷ টীম মেম্বাৰ কেইজন আৰ চি চি টোৰ পৰা দৌৰি ওলায় আহোতে কিহত লাগি ওফৰি পৰিছিল আমাৰ বুজিবলৈ বাকী নাথাকিল ৷\nৰাতি এঘাৰ বজাৰ পৰা ভুতলৈ বাট চায় চায় ডেকা ল'ৰাবোৰ ভাগৰি পৰিছিল ৷ গতিকে গেটৰ কাষতে থকা চকীদাৰৰ সৰু খোটালীটোত সিহঁত শুবলৈ গ'ল ৷ ইপিনে চকীদাৰৰ কোঠাত বিজুলী বিচনীৰ কোনো ব্যৱস্হা নাই ৷ গতিকে বতাহ সোমাবলৈ ডেকাহঁতে খোটালীটোৰ খিৰিকীবোৰ মেলি থলে ৷ চিল মিলকৈ টোপনী আহিছিল যদিও হঠাৎ টোপনিৰ পৰা সাৰ পাই মই লক্ষ্য কৰিলো যে আৰ চি চি টোৰ পিনৰ খিৰিকী খনৰ বাহিৰত বকুল জোপাৰ তলতে ঠিয় হৈ কোনোবাই যেন আমালৈ চাই আছে ৷ মই উঠি গৈ চালো যদিও একো নেদেখিলো ৷ এইবাৰ মোৰ টোপনি নাহিল ৷ কিছু সময় চটফটাই থাকি মই জেপৰ পৰা মোবাইল ফোনটো উলিয়াই গেম খেলাত লাগিলো ৷ এনেতে এজাক চেঁচা বতাহৰ সৈতে সুন্দৰ ফুলৰ সুৱাস এটা আহি মোৰ নাকত লাগিল ৷ আৰ চি চি'টোৰ পিনৰ খিৰিকী খনত খুুটুক কৈ শব্দ এটা হোৱাত মই সেইপিনে চালো ৷ লগে লগে মোৰ বুকু কপি উঠিল ৷ এইমাত্ৰ যেন খোলা খিৰিকী খনৰ বাহিৰত ঠিয় হৈ কোনোবাই মোলৈ চাই আছিল ৷ মই ভয়ে ভয়ে উঠি গৈ খিৰিকী খন জপাই দিলো ৷ মই ভীষণ ভয় খাইছিলো ৷ লগৰ কেইজনক মাতিম বুলি ভাবিছিলো যদিও সিহঁতে মোক ভয়াতুৰ বুলি জোকোব বুলি নামাতিলো ৷ মই প্ৰেয়সীক ফোন লগাই কথা পতাত লাগিলো ৷ কথাৰ মাজতে মই দেখিলো মেকুৰী এজনী খিৰিকীৰ ফাকেৰে খোটালীটোলৈ সোমায় আহি কিবা বিচাৰি ঘুৰি ফুৰিল ৷ তাইলৈ মই গুৰুত্ব নিদিলো ৷ কিমান সময় বাগৰি গৈছিল নাজানো ৷ হঠাৎ মেকুৰী জনীৰ অদ্ভুত মাত শুনি মই তাইলৈ চায় দেখো তাই ভয়ত কুছি মুছি কোঠাটোৰ ভেণ্টেলেটৰ খনৰ পিনে চাই আছে ৷ তাইৰ দৃষ্টিক অনুসৰণ কৰি ময়ো ভেণ্টেলেটৰ খনলৈ চালো ৷এইবাৰ মই ভেণ্টেলেটৰৰ সিপাৰে ৰৈ কোনোবাই ত' ত' কৈ মোলৈ চাই থকা স্পষ্ট ভাৱে দেখিলে ৷ লগে লগে চিঞৰ মাৰি মই বাহিৰলৈ দৌৰি লগালো ৷ কিবা এটাই চোঁ চোঁৱাই পিছপিনৰ পৰা মোক খেদি অহা গম পায় প্ৰাণৰ মায়াত মই সহায়ৰ বাবে চিঞৰিলো ৷ কিন্তু কোনোবাই মোক সহায় কৰাৰ আগতেই বস্তুটোৱে মোক জপতিয়াই ধৰিলে ৷ তাৰ পিছত মোৰ একো মনত নাই ৷...............\n(প্ৰিয় বন্ধুসকল কেইঘন্টামান পিছত ২য় পাৰ্টটো পঢ়িবলৈ পাব। ১ম পাৰ্টটো পঢ়ি কেনে লাগিল তলৰ কমেন্ট বস্কত লিখি জনাওকচোন। )\nRini dutta October 2, 2018 at 10:43 PM\nHosae voi lagi gol . 2nd part tu ketia dibo .moro eta story ase .. Keneke send krim\nজোনাক অসম October 2, 2018 at 11:15 PM\nকেইঘন্টামানৰ পিছত পোষ্ট কৰা হব। লিখা পঠিয়াবলৈ ওপৰৰ ৰঙা বাৰৰ আপুনিও লিখক ৰ কাষত click here বুলি যে আছে।তাত ক্লিক কৰক।\nAradhya Goswami October 2, 2018 at 11:09 PM\nAwesome story.... Waiting for next paet\nAradhya Goswami October 2, 2018 at 11:10 PM\nNY story.... ND existing for next part\nজোনাক অসম October 2, 2018 at 11:21 PM\nNyc.likhoni.bht vl lgil pohi.agloi.ru vl post pam buli axa thakil.\nজোনাক অসম October 2, 2018 at 11:22 PM\nUnknown October 2, 2018 at 11:20 PM\nSilpA October 3, 2018 at 4:52 PM\nBapre..bht voyanok xosai..2nd part tu ketia dbo..\nUnknown October 14, 2018 at 1:49 PM\nHorrible hoi bhut....but vl lgil phi..\nBhut horrible hoi....but pohi vl lgil...\nBedanta January 19, 2019 at 10:46 AM


টাকচিঙত বিপুল (মলিন মজুমদাৰ) - সাহিত্য ডট অৰ্গ\nটাকচিঙত বিপুল (মলিন মজুমদাৰ)\n( যি সকলে অনুৰাধা শৰ্মা পূজাৰীৰ “মেৰেং” পঢ়িছে অৰুণাচল প্ৰদেশৰ কষ্টকৰ যাতায়ত ব্যৱস্থাৰ বিষয়ে আভাস পাইছে। সময়ৰ লগে লগে যাতায়ত ব্যৱস্থাৰ উন্নতি হ’লেও, এতিয়াও এনেকুৱা বহুতো প্ৰশাসনিক কেন্দ্ৰ আছে য’ত বিমানেৰে খাদ্যবস্তু যোগান ধৰা হ’য়। এই বিষয়টোকেই উপজীব্য হিচাপে লৈ এই গল্পটো লিখাৰ প্ৰয়াস কৰা হৈছে।)\n“বাবু, আপুনি জেকেট আনিছেনে নাই ? টাকচিঙত কিন্তু বৰ জাৰ। একদম হাড়লৈকে কঁ‌পনি উঠে।”\nবিপুলে প্ৰথমে গাত পিন্ধি থকা ডিঙিলৈকে আৱৰা দীঘল হাতৰ চুৱেটাৰটোলৈ আৰু তাৰ পাছত তাক বজাৰ কৰাত সহায় কৰিবলৈ অহা নেপালী শ্ৰমিক জনলৈ চালে।\n“এইটোৰে নহ’ব নেকি ?” চুৱেটাৰটো দেখুৱাই সুধিলে সি।\n“নহ’ব বাবু। ভাল জেকেট লাগিব। টাকচিঙত বাৰমাহে জাৰ। শীতকালি বৰফো পৰে। হাত দীঘল গৰম কাপোৰৰ স্পৰ্টিং, মোজা আদি লৈ লওক। নহ’লে তাত থাকিব নোৱাৰিব।”\nবিপুল চিন্তাত পৰিল। তাৰ হাতত সেইবোৰ কিনিবলৈ টকা নাই।\nবি এ পাছ কৰি যোৱা তিনিবছৰে যি কামেই পাইছে তাকেই কৰিছে সি। দেউতাক নোহোৱা হোৱাৰে পৰা বেমাৰী মাক আৰু পঢ়ি থকা ভনীয়েক দুজনীৰে চাৰিজনীয়া পৰিয়ালটোক কেনেকৈ চলাই আহিছে সিহে জানে। শেষত যেনিবা অৰুণাচল প্ৰদেশ চৰকাৰৰ যোগান আৰু পৰিবহণ বিভাগৰ “ষ্টোৰ কীপাৰ”ৰ চাকৰিটো পালে সি। হাতত সৰগ ঢুকি পালে যেন সি।হওতে চাকৰিটো ভিতৰুৱা অঞ্চলত ।ৰাস্তা-ঘাট নোহোৱা ঠাইত য’ত ৰাজ্য চৰকাৰে বিমানেৰে খোৱা বস্তু আৰু আন অত্যাৱশ্যকীয় বস্তুৰ যোগান ধৰে। সি তাৰেই ৰখীয়া হ’ব। ষ্টোৰ কীপাৰ। মানে “গুডাম বাবু” -এইবুলিয়েই কয় মানুহে।\nৰেচন কাৰ্ড অনুসাৰে বস্তুবোৰ বিক্ৰী কৰিব লাগিব সি।\n“তেনেকুৱা বাট-পথ নোহোৱা ঠাইতনো ক’ৰ মানুহ, ক’ৰ ৰেচন কাৰ্ড !”\nমাকৰ যেন বিশ্বাসেই হোৱা নাছিল।\n“আছে মা।বাট-পথ নোহোৱা তেনেকুৱা বহুতো মহকুমা সদৰ আৰু উন্নয়ন খণ্ড আছে হেনো ।আনকি তাত চি আৰ পি এফ কেম্প, বোৰ্ডিং স্কুল, ডিচপেনচাৰি আৰু আন আন বিভাগৰ কাৰ্যালয়ো আছে। তাৰেই চাকৰিয়াল সকল, তেওঁলোকৰ পৰিয়াল, ছাত্ৰ-ছাত্ৰী এই সকলোৰে বাবে চৰকাৰে বিমানেৰে খাদ্য বস্তু আদি পঠায়।” – নিয়োগ পত্ৰখন পোৱাৰ পাছত তাক সংস্থাপন কৰা ঠাই উজনি সোৱনশিৰী জিলাৰ টাকচিঙ চক্ৰৰ ( Taksing Circle) বিষয়ে সুধিবলৈ যাওঁ‌তে ৰৰৈয়াৰ মুখ্য কাৰ্যালয়ৰ বৰবাবুৰ পৰা জানি বুজি লোৱা জ্ঞানেৰে সি মাকক বুজালে।\nমাকক বুজালেও সি ঠিকেই বুজি পাইছিল- চাকৰিটোত কষ্ট আছে।\n“যাবি জানো ? ইমান দূৰ-দূৰ্গম ঠাই । মইও বেমাৰী। লাগ বুলিলেনো আহিব পাৰিবিনে ! চিঠি পত্ৰ পাবলৈও চাগে বহুদিন লাগিব। মোৰ হ’লে চিন্তাই লাগিছে অ’ ।”\nতাৰো চিন্তা নলগা নহ’য় । মাক বেমাৰী। হঠাৎ যদি অসুখ বেছি হ’য় ? ৰৰৈয়া অফিচত খবৰ দিলে ৱায়াৰলেছ মেচেজ পঠাব হয় , পাবও একেদিনাই। কিন্তু লগে লগে আহিব পাৰিব জানো? মেঘালীৰ কথাও মনলৈ আহিল তাৰ। কেনেকৈ যোগাযোগ ৰাখিব সি তাইৰ লগত ? চিঠি পাওতেই হেনো দুই তিনিমাহ লাগে।তাই থাকিবনে বাৰু তাৰ হৈ ?\n“দাদা মেঘালীক লগ ধৰি যাবি এবাৰ ” — ডাঙৰ ভনীয়েক মিনতিয়ে যেন সি ভাবি থকা কথাটো গম পাই গ’ল।\nনাই নাই । এইবোৰ ভাবিলে নহ’ব। ঘৰখনৰ জীৱিকাৰ দায়িত্ববোধেৰে মনটোক জোকাৰি ল’লে সি। তাৰ পাছত ৰৰৈয়া অফিচৰ বৰবাবুৱে লিখি দিয়া তাৰ টাকচিঙৰ ডাকৰ ঠিকনাটো গোট গোট আখৰেৰে লিখি মিনতিক দি কলে- ” ঠিকনাটো লিখি মেঘালীক দিবি। মই সময় পালে আজি লগ ধৰিম, নহ’লে গৈ পাই চিঠি লিখিম। চিঠি লিখিবলৈ কবি। তহঁ‌তেও লিখিবি।”\nমাকলৈ মায়া লাগিল তাৰ। সি মাকৰ কাষত বহি ল’লে। মাকৰ হাত দুখন নিজৰ হাতত ল’লে আৰু যিমান পাৰে সিমান স্বাভাবিক মাতেৰে কলে —\n“মা, ৰৰৈয়া অফিচৰ মানুহে কৈছে দৰকাৰ হ’লে কেতিয়াবা মই হেনো খাদ্যবস্তু দিবলৈ যোৱা হেলিকপ্টাৰত উঠিয়েই মোহনবাৰীলৈ আহিব পাৰিম। একেদিনাই ঘৰ আহি পাম। আৰু অসুখ বেছি হ’লে গাঁ‌ৱৰ কাৰোবাক ৰৰৈয়া অফিচলৈ পঠাই দিবি। ৱায়াৰলেছ বাৰ্তা পঠাব। একেদিনাই খবৰ পাই যাম। তাৰোপৰি কৈছে নহয়, তেনেকুৱা ভিতৰুৱা ঠাইত হেনো বহুতো অসমীয়া মানুহ চাকৰি কৰি আছে। ”\nকথাখিনি কৈ সি নৰ’ল। নিজৰ কোঠালৈ গ’ল। নেদেখাকৈয়ে সি গম পালে মাকৰ চকু সেমেকি উঠিছে।\nকাপোৰ পিন্ধি সি লহপহীয়া চ’কলৈ ওলাই আহিল_ যোৰহাটলৈ যাবলৈ । দুটামান সৰু সুৰা বস্তু আনিবলগীয়া আছে। নৈশবাছেৰে আজি সি বান্দৰদেৱা হৈ ইটানগৰলৈ যাব। তাৰ পৰা কাইলৈ ডাপোৰিজো – উজনি সোৱণশিৰি জিলাৰ সদৰ। তাক জিলা খাদ্য আৰু অসামৰিক যোগান বিষয়াক লগ ধৰিবলৈ নিৰ্দেশ দিয়া আছে নিয়োগ পত্ৰত। তাৰ পৰা তেওঁলোকে টাকচিঙলৈ পঠোৱাৰ ব্যৱস্থা কৰিব।\nগাড়ী এখন পাই সি বাওঁ‌ফালৰ খিৰিকীৰ কাষৰ আসনত বহি ললে। তৰাজান পাবলৈ হওতেই বুকুৰ ঢপ-ঢপনি বাঢ়িল তাৰ। মেঘালীহঁ‌তৰ ঘৰ ৰাস্তাৰ কাষত। তাই যদি পদূলিলৈ ওলাই আহিছে, এইখিনি সময়ত ! আহিবনে বাৰু ! নে সি নামি দিব ? দুষাৰ কথা — তুমি চিন্তা নকৰিবা। মই আহি গৈ থাকিম নহয়। ঘৰৰ মানুহে কিবা কলে বুজাবা- দুবছৰ পাছত বদলি হৈ আহিম। যোৰহাট, ডিব্ৰুগড় বা লীলাবাৰী।\n“এই তৰাজান ।” হেন্দিমেনজনৰ চিঞৰ শুনি হাত এখন তাৰ কব নোৱাৰাকৈয়ে দাঙ খাই গ’ল।\n“এই আস্তে “- ধপ কৈ দৰ্জাখনত মাৰি চিঞৰ মাৰিলে হেন্দিমেনজনে।\n“বাবু, গৰম কাপোৰ কিনিবনে ?”–\n“ব’লচোন, সেন চাৰক সুধি চাওঁ।” হাতত টকা নাই বুলি কবলৈ লাজ লাগিল তাৰ।\nইটানগৰ হৈ কালি সন্ধিয়া আহি ডাপোৰিজো পাইছিল সি। চাৰ্কিট হাউচত ৰুম এটা লৈ ৰাতিটো থাকি ৰাতিপুৱা অফিচ খোলাৰ লগে লগেই জিলা খাদ্য আৰু অসামৰিক যোগান বিষয়া মৃন্ময় সেনক লগ ধৰিছিল। বয়সস্থ ভদ্ৰলোক। মৰমিয়াল ব্যক্তি।\nদুঘণ্টামান সময় তাক তেওঁ খাদ্যবস্তু মজুতকৰণৰ বিধি-প্ৰণালী, সেইবোৰৰ বিপণন আৰু হিচাপ ৰক্ষণ, ৰেচন কাৰ্ডৰ জনসংখ্যা, বস্তুৰ নিৰিখ আৰু প্ৰকৃত চাহিদা অনুসৰি সেই চক্ৰটোৰ গ্ৰাহক সকলৰ বাবে মাহেকীয়া আৱশ্যকীয় বস্তুৰ দাবী প্ৰেৰণ আদি বিতংকৈ বুজাই দিলে।\n“তুমি বোপাই বৰ বেয়া সময়ত আহিলা।যোৱা সপ্তাহত পে চৰ্তিটো গ’ল। কেইদিনমান আগত অহা হ’লে হেলিকপ্টাৰত যাব পাৰিলাহেঁ‌তেন। টাকচিঙলৈ ৰেচনৰ নিয়মীয়া কোটা মোহনবাৰীৰ পৰা AN-32 (fixed wing air craft)ৰে দ্ৰপিং কৰা হ’য়। মাথো মাহেকত এবাৰ প্ৰথম সপ্তাহৰ তৃতীয় বা বতৰ বেয়া হ’লে পঞ্চম দিনৰ দিনা পে-কুৰিয়াৰ চৰ্তিটো কৰা হ’য় ডাপোৰিজো হৈ। সীমিত বস্তু লৈ মোহনবাৰীৰ পৰা হেলিকপ্টাৰ আহি ইয়াত ৰ’য়। ইয়াৰ পৰা টাকচিঙৰ সকলো অফিচৰ ডাক আৰু চাকৰিয়াল সকলৰ দৰমহা, সম্ভৱ অনুসাৰে কেইজনমান মানুহ ইয়াৰ পৰা পঠাই দিয়া হ’য়। তেনেকৈ ঘূৰি আহোতে টাকচিঙৰ পৰা তোমাৰ গুদামৰ খাদ্যবস্তু বিক্ৰীৰ নগদ, ডাক, চিকিৎসাৰ বাবে অহা বেমাৰী আৰু অফিচৰ কামত অহা বা ছুটীত অহা চাকৰিয়াল আদি লৈ ডাপোৰিজো হৈ মোহনবাৰীলৈ যায়।\nঅহা মাহৰ পে চৰ্তিলৈ বহু দিন আছে। ইমানদিন তোমাক ইয়াত ৰাখিব পৰা নহ’ব।তাতেই টাকচিঙৰ ষ্টোৰ কীপাৰ জন সাত দিনৰ ছুটী লৈ গৈ দুমাহ হ’ল। অহাই নাই। কোনো খবৰেই নাই। স্কেলমেনজনক দায়িত্ব দি গৈছিল, সি ভালকৈ চম্ভালিব পৰা নাই। ইপিনে ফৰকাল বতৰ বাবে এই কেইদিন মনচুন ষ্টকিংৰ বাবে বেছিকৈ চৰ্তি হ’ব ।\nসেইবাবে তুমি পাৰিলে কাইলৈ যাত্ৰা কৰা। চিন্তা নকৰিবা। এ এল চি (চৰকাৰী বয়-বস্তু আৰু কৰ্তব্যত ভ্ৰমণ কৰা চাকৰিয়ালৰ বস্তু কঢ়িওৱা চৰকাৰী শ্ৰমিক) কেইজন থাকিবই। অলপ এডভেন্সাৰো হ’ব, নে কি কোৱা ? তোমাৰ শৰীৰো দেখিছো মজবুত। চিন্তা নকৰিবা। অৰুণাচলত চাকৰি কৰি যদি অলপ ফুট মাৰ্চ নকৰা, পাহাৰ নবগোৱা চাকৰিৰ মজাই নাপাবা।” —শেষৰ কথাষাৰ কৈ শব্দ কৰি হাঁ‌হি উঠিল সেন চাৰ।\nসেন চাৰৰ দীঘলীয়া কথাখিনি শুনিলে বিপুলে।মনটো বেয়া লাগি গ’ল তাৰ। পে চৰ্তিত যাব পৰা হ’লে ভাল আছিল।কিন্তু অন্য উপায়, দ্বিতীয় পথ এটা যে নাই। খোজেই কাঢ়িব লাগিব। আচলতে জীৱনত দ্বিতীয় পথ এটা, অন্য পথ এটা কেতিয়াও নাছিল তাৰ।সময়ে তাক যি পথ দেখুৱাইছে, সেই পথতেই ভৰি দিছে সি।সেই পথেৰেই বাট বুলিছে। হওক তেও, থমকি ৰ’ব লগীয়া যে হোৱা নাই, সেয়ে বহুত। সি ফুট মাৰ্চ কৰি টাকচিঙলৈ যাবলৈ মনটো সাজু কৰিলে। পাঁ‌চ দিনৰ ফুট মাৰ্চ।\nতাৰ মৌনতা দেখি সেন চাৰে কলে—\n“কি হ’ল ডেকা ক’ৰা ? চিন্তা কৰিবলৈ একো নাই। এ এল চি কেইজন একেবাৰে অভিজ্ঞ।তোমাক ৰজাৰ নিচিনা লৈ যাব। সেই পাহাৰৰ ওপৰৰ খাদ্য বস্তুৰ গুদামৰ মালিক তুমি। চক্ৰ বিষয়াতকৈও গুদাম বাবুৰ খাতিৰ বেছি তাত। গ’লে গম পাবাই নহ’য়।\nএতিয়া এটা কাম কৰা। মই নেপালী এ এল চি এজন মাতি দিছো, তাক লগত লৈ ৰাস্তাত খাবলৈ চাউল, দাইল, আলু পাচলি আদি আৰু কম ওজনৰ দৰকাৰী বস্তু – এই বিস্কুট, টুথপেষ্ট, মেগি, ব্ৰেদ, চাবোন, তেল আদি কিনি লোৱাগৈ। কাইলৈ গড়কাপ্তানি বিভাগৰ ট্ৰাক এখন যাব সেইফালে। তাতেই ৰাস্তা যিমানলৈ গৈছে তালৈকে যাব পাৰিবা।”\nবজাৰ কৰা টোপোলাটো নেপালী এ এল চি জনৰ হাতত দি সি সেন চাৰৰ অফিচলৈ গ’ল।লাজ সংকোচ এৰি সি টকা কেইটামান গৰম কাপোৰ কিনিবলৈ ধাৰলৈ পাব নেকি সুধিলে।দৰমহা পালে ঘূৰাই দিয়াকৈ।\n“আৰে বোপাই সেইটো একো সমস্যাই নহ’য়। তোমাৰ দৰমহাতো ইয়াৰ পৰাই যাব। মই কাটি ৰাখিব পাৰিম। লৈ যোৱা। ভাল হান্টিং শ্বু এযোৰো কিনিবা। সাধাৰণ জোতাৰে পাহাৰ বগাবলৈ কষ্ট পাবা।”\n“চাৰ, আৰু এটা অনুৰোধ আছিল। যদি দয়া কৰি মোৰ দৰমহাৰ পাঁচশ টকা মোলৈ পঠাই বাকীখিনি মোৰ মাৰ নামত মানি অৰ্দাৰ কৰি পঠায় ইয়াৰ পৰা।” – সি অনুনয়ৰ সুৰত কলে। নহ’লে তাৰ দৰমহা পে চৰ্তিত টাকচিঙলৈ গৈ আকৌ কেনেকৈযে ঘৰ পাবগৈ সি ভাৱিয়েই পোৱা নাছিল।\n” কোনো চিন্তা নাই বোপাই। তুমি কেচিয়াৰৰ হাতত ঘৰৰ ঠিকনা দি এই ব্যৱস্থাটো কৰিব লাগে বুলি লিখি থৈ যোৱা।এটা প্ৰতিলিপি কেচিয়াৰৰ চহী লৈ নিজৰ হাতত ৰাখিবা। মই কৈ দিছো ৰ’বা।”\nঘৰলৈ পইচা পঠোৱাৰ ব্যৱস্থাটো হোৱাত তাৰ মনটো মুকলি লাগিল।\nপিছদিনা ৰাতিপুৱা পাঁ‌চজন এ এল চি ৰে সৈতে সি গড়কাপ্তানি বিভাগৰ সৰু ট্ৰাক এখনত বয় বস্তুৰে সৈতে উঠি ৰাওনা হ’ল। লক্ষ্য টাকচিঙ অভিমুখী ৰাস্তাৰ শেষ প্ৰান্ত লিমেকিং।১৮০ কিলোমিটাৰ।\nওখোৰা মোখোৰা ৰাস্তা। ট্ৰাকত ৰাস্তা মেৰামতি কৰা সঁ‌জুলি কিছুমানৰে সৈতে গড়কাপ্তানি বিভাগৰ মহৰী এজন।\nতাৰ মনত ঘৰৰ পৰা আঁতৰি অহাৰ, আপোন মানুহক বহুদিন দেখিবলৈ নোপোৱাৰ বেদনা আৰু নতুন চাকৰিৰ, নতুন জীৱনৰ, ভৱিষ্যৎ গঢ়াৰ আশাৰে, প্ৰকৃতিৰ নিৰিবিলি সংস্পৰ্শত থাকিবলৈ পোৱাৰ উত্তেজনা ।\nট্ৰাকখন হেণ্ডোলনি খাই খাই, ধীৰ গতিত পাহাৰৰ একা-বেকা গাৰে বগাই ক্ৰমান্বয়ে ওপৰলৈ উঠি গৈছে। ৰাস্তা প্ৰায় জনশূন্য। হঠাৎ দুই এখন মটৰ চাইকেল, দুই এজন স্থানীয় মানুহ । ক’ৰবাত দুই এখন সুমথিৰা বাগিচা পাহাৰৰ এঢলীয়া গাত। ক’ৰবাত মাকৈ গছৰ শাৰী। নাতি দূৰত দুই এটা স্থানীয় মানুহৰ বস্তি। কেইটামান চাং ঘৰ। দুই এটা ঘৰৰ পৰা আকাশ ধিয়াই থকা ধোঁৱা। পৰিৱেশটো ভালেই লাগিল তাৰ। মাজে মাজে মাক ভনীয়েক হঁ‌তৰ বেদনা আৰু আশা ভৰা মুখমণ্ডল আৰু মেঘালীৰ সজল চকুযোৰেও আমনি কৰি থাকিল।\nলিমেকিং পাওতে আবেলি চাৰি বাজিল।\nট্ৰাকখন গড়কাপ্তানি বিভাগৰ ট্ৰেনজিট কেম্প এটাৰ আগত ৰ’ল।\nসেন চাৰৰ কথাই ঠিক। সি একো কৰিবই নালাগিল।এ এল চি কেইজনে বয় বস্তুবোৰ নমালে। তাক এখন বিচনা ঠিক কৰি দি জিৰণি লবলৈ ক’লে। অলপ পাছত ৰঙা চাহ আহিল, সিহঁ‌তে অনা বিস্কুটেৰে।\n“বাবু, আপুনি আৰাম কৰক। টোপনি আহিলে জগাই দিম। খানা হ’লেই জগাই দিম। আৰম্ভ কৰি দিছো। খাই-বই জলদি শুব লাগিব। ৰাতিপুৱা পাৰিলে ছয় বজাতে যাত্ৰা কৰিলে ভাল।পুৱা বেলাতে খোজ কাঢ়িব পাৰি। আবেলিটো ৰাতি থকাৰ যোগাৰ কৰোঁতেই লাগে।”– নেপালী এ এল চি জনে কৈ গ’ল তাক।\nট্ৰাকত একেলেথাৰিয়ে বহি তাৰ গা আৰু ভৰি বিষাইছিল। সি শুই দিলে। লগে লগেই টোপনি গ’ল।\nভাত খাবলৈ তাক যেতিয়া জগালে সন্ধিয়া সাত বাজিছে মাথো। ৰেচনৰ ডাঙৰ-ডাঙৰ চাউলৰ ভাত।তাৰ অভ্যাস আছে খোৱা। শাকৰ আঞ্জা আৰু সৰু সৰু মাছৰ ভাজি। তৃপ্তিৰে ভাত কেইটা খালে সি। ভাত খাই সি লগে লগেই শুই দিলে।\nৰাতিপুৱা নেপালী এ এল চি জনৰ মাতত যেতিয়া সি সাৰ পালে সিহঁ‌তৰ ভাত ৰন্ধা কাম শেষ। পাঁ‌চ বাজি গ’ল। সি লৰা লৰিকৈ গা-পা ধুই আহিল।\nভাত-পানী খাই সিহঁ‌ত সাজু হ’ল। ইয়াৰ পৰা পাঁ‌চ দিনৰ পদযাত্ৰা। সি হান্টিং শ্বু যোৰ পিন্ধি ল’লে।\nএতিয়াহে সি এ এল চি কেইজনৰ বোজা বোৰলৈ চালে। চাৰিজন স্থানীয় জনজাতীয় মানুহ। ডেকা। তাৰ বেডিং, ডাঙৰ বেগটো, চাউল দাইল আদিৰ টোপোলাটো, সিহঁ‌তৰ নিজৰো কাপোৰৰ টোপোলা – সকলো ভাগে ভাগে লৈছে সিঁ‌হতে। তাক মাথো তাৰ সৰু হেণ্ড বেগটো ল’বলৈ দিলে। সিহঁ‌তে যাত্ৰা আৰম্ভ কৰিলে। পদব্ৰজে। হাতত গুৰিটো জোঙা কৰি লোৱা একোডাল লাঠি।\nতাৰ মেৰেং খনত পঢ়া ইন্দিৰা মিৰিৰ কথা মনলৈ আহিল। সেই এগৰাকী মানুহে আৰু আন বহুতো অসমীয়া মানুহে সেই তাহানিতে নিজৰ ৰাজ্যত চাকৰিৰ অভাৱ নোহোৱা সময়তো কিহৰ তাড়নাত এই ৰাজ্যৰ দূৰ্গম অঞ্চলত পদব্ৰেজে ঘূৰি ফুৰিছিল ! সেয়াতো অকল সেৱাৰ মনোভাৱেই হ’ব। শিক্ষাৰ পোহৰ বিয়োপোৱাৰ সংকল্পেৰে। অথচ সিতো নিজৰ বাবেহে আহিছে, পেটৰ দায়ত। লগতে যি সেৱা হ’ব কামৰ যোগেদিহে।\nকথাবোৰ ভাবি তাৰ মনটো পাতল লাগিল। এক উৎসাহবোধ কৰিলে সি।সি যেন সদায় এই বাটেৰেই পদব্ৰজে অহা যোৱা কৰি আছে বহু দিন। তাৰ যেন এই বাট নিচেই চিনাকি। এনেকুৱা ভাব এটা মনত থিত লগাই ল’লে সি।\nযিমানেই ভিতৰলৈ গৈছে, সিমানেই মোহিত হৈছে সি।প্ৰকৃতিৰ কি শান্ত, সুন্দৰ পৰিৱেশ। লুং লুঙীয়া বাট। এই যদি এঘণ্টামান ওপৰলৈ গৈছে পাহাৰৰ গা বগাই, আঠু কাঢ়ি, কাষৰ সৰু সৰু গছত ধৰি, লাঠিডালেৰে খোপনি পুতি, পাহৰৰ ওপৰ পোৱাৰ পাছত সিটো পাৰে আকৌ নামি গৈছে। নামি যাওঁ‌তে বেছি বিপদ। অলপ অসাৱধান হ’লেই হামখুৰি খাই পৰাৰ ভয় অটল তলিত।শৰীৰৰ একোৱেই নাথাকিব_ পৰিলে। মাজে সময়ে সিহঁ‌ত জিৰাইছে। লগত নিয়া পানী দুই এঢোক খাইছে। বিস্কুট আৰু ব্ৰেড খাইছে। আকৌ খোজ কাঢ়িছে।\nক’ৰবাত দুই এটা মেথোন।মাজে মাজে নাতি দূৰত কেইটামান চাং ঘৰেৰে মানুহৰ বস্তি একোটা।\nবিপুলৰ ভাগৰ লাগিছিল। ভোকো লাগিছিল।কৰ্মঠ শৰীৰ হ’লেও এনেকুৱা পৰিশ্ৰম আগতে কৰা নাই সি।\nহঠাতে কাণত পৰা শব্দ এটাত চকিত হ’ল সি। হ’য়, সেয়া পানীৰ শব্দ। তাৰ মানে নদী।\nঅলপ দূৰ নামি যোৱাৰ পাছতেই সিহঁ‌ত নদীৰ পাৰত উপস্থিত হ’ল। নদীৰ ফালে চাই বিপুল স্তব্ধ, হতবাক, আতংকিত। মাথো চাৰিডাল লোৰ ৰছী, দুডাল তলত , দুডাল ওপৰত কৰি নদীৰ দুয়োফালে প্ৰকাণ্ড গছত বান্ধি ওলোমা দলং এখন আৰি থোৱা আছে। মাজডোখৰ ধেনুৰ নিচিনাকৈ তললৈ দো খাই গৈছে।লোৰ ৰছী কেইডালত লতা আৰু সৰু সৰু লোহাৰ ৰছীৰে ইংৰাজী ইউ আখৰটোৰ নিচিনাকৈ গুঠি তলত চাৰিডাল মান বাঁহ পাৰি দিছে। সাংঘাতিক বিপদসংকুল।\nতাৰ সঁ‌চাকৈয়ে ভয় লাগিল।\nসিহঁতে অলপ জিৰণি ল’লে।সেইখিনি সময়তে এ এল চি কেইজনে তাক বুজালে যে ভয় নকৰিলে পাৰ হ’বলৈ একেবাৰে সহজ। তললৈ, পানীলৈ চাব নালাগে।চালেই মূৰ ঘূৰাই নদীত পৰি যাব। ৰছীত ধৰি লাহে লাহে খোজ দিব লাগিব।খোজ দিওঁ‌তে মাত্ৰ বাঁ‌হ কেইডালহে চাব লাগে, তাৰ তললৈ নহ’য়। জোৰেৰে খোজ দিলে দলংখন ভয়ানক ভাবে দুলিব। সেয়ে লাহে-লাহে খোজ দিব লাগে। একেলগে দুজনতকৈ বেছি দলঙত উঠিব নালাগে।\nচাই থাকোতেই দুজন এ এল চি প্ৰকাণ্ড বোজা পিঠিত লৈ পাৰ হৈ গ’ল।\n“বাবু আপুনি আগত হওক। মই একদম ওচৰতে থাকিম আপোনাৰ পিছত। চিন্তা নকৰিব। ৰছী এৰি নিদিব আৰু পানীলৈ নাচাব। ”\nকিমান সময় লাগিল, কেনেকৈ পাৰ হ’ল সি যেন গমেই নাপালে। সি ঠিকেই পাৰ হৈ আহিল ওলোমা দলংখন।\n“বাবু আপুনি পাৰিব বুলি মই কৈছিলোঁ নহ’য়। এতিয়া আগলৈ চিন্তা নাই।”— নেপালী এ এল চি জনে আনন্দৰে কলে।\n“আৰু নদী আছে নেকি পাৰ হ’বলৈ-?” তাৰ চিন্তা হ’ল। সাহস, বিশ্বাস আহিছে। তথাপি ।\n“আৰু বহুত আছে বাবু।টাকচিঙ পোৱালৈকে সোৱণশিৰী নদীখন সাপৰ নিচিনাকৈ এই পাহাৰবোৰৰ কাষে কাষে ঘূৰি ঘূৰি পাই থাকিম। বাৰে বাৰে পাৰ হ’ব লাগিব।”\nখোজ কাঢ়ি, বগুৱা বাই, আঁ‌ঠু কাঢ়ি, ওলোমা দলং পাৰ হৈ অৱশেষত সিহঁ‌তে নিৰ্ধাৰিত প্ৰথম ট্ৰেনজিট কেম্প- অ’ৰাক পালেগৈ। কেম্প মানে শিলৰ বেৰেৰে আগুৰা গুহাৰ নিচিনা এডোখৰ ঠাই। বতাহ বৰষুণ আৰু জাৰৰ পৰা কিছু সকাহ পোৱা যাব।\nব্ৰেড, বিস্কুট, পানী খালেও সিহঁ‌তৰ ভোক লাগিছিল। তাৰ ভাগৰো লাগিছিল।\nএ এল চি কেইজনে যন্ত্ৰৱৎ কাম কৰি গ’ল।\nঠাইখন চাফা কৰি দি তাক বেডিং পাৰি জিৰণি ল’বলৈ দিলে।কোনোবাই খৰি, কোনোবাই পানী – সকলো জোগাৰ কৰি ভাত ৰন্ধাত লাগিল। প্ৰথমে একাপ ৰঙা চাহ দিলে, বিস্কুটেৰে। আহ্ কি তৃপ্তি। চাহ খাই সি চকু দুটা মুদি দিলে। কথাবোৰ, অভিজ্ঞতাবোৰ কাৰোবাক ক’বলৈ মন গ’ল তাৰ।\nচাই থাকোতেই ভাত হ’ল। ভাত, দাইল আৰু শুকান মাছৰ চাটনি। ভোক আৰু ভাগৰত ভাত কেইটা খাই বৰ তৃপ্তি পালে সি।\nজাৰ বেছি হৈ আহিছিল। জুইকুৰা ৰাতিটো জ্বলি থকাকৈ ডাঙৰ শুকান খৰি দুডালমান জাপি দিলে সিহঁ‌তে।\nসেই একেই বিপদসংকুল ওলোমা দলং, পাহাৰৰ থিয় গৰাইদি বগুৱা বাই, আঁ‌ঠু কাঢ়ি ওপৰলৈ উঠা, খুপি খুপি জীৱ টো হাতত লৈ তললৈ নমা। যাত্ৰা অব্যাহত।\nঅ’ৰাকৰ পাছত টামাচুচুঙ, ডিজুবং আৰু ডাডুত একোটাকৈ ৰাতি কটাই পদযাত্ৰাৰ পঞ্চম দিনা সিহঁ‌ত টাকচিঙ পালে। আবেলি সময়ত।\nগন্তব্যস্থান পাই তাৰ মনটো ভাল লাগিল।\nএ এল চি কেইজনে তাক তাৰ কোৱাৰ্টাৰলৈ লৈ গ’ল।বাঁ‌হ, কাঠ আৰু টিনপাটৰ দ্বাৰা সঁ‌জা কোৱাৰ্টাৰ।\nস্কেলমেন জন তাৰ কোৱাৰ্টাৰটোৰ পৰা ওলাই আহি চিনাকি হ’ল। স্থানীয় ডেকা এজন। অসমীয়া আৰু হিন্দী মিহলি কথা। স্কেলমেন জনে আঙুলি টোৱাই দেখুৱাই দিলে ওচৰতে থকা চক্ৰ বিষয়াৰ কাৰ্য্যালয় আৰু আবাস, সিহঁ‌তৰ গুদাম ঘৰ, অলপ দূৰত হেলিপড য’ত পে – কুৰিয়াৰ চৰ্তি লৈ অহা হেলিকপ্টাৰ অৱতৰণ কৰে।AN-32 ৰ দ্ৰপিং জ’ন কিছু নিলগত।\nকোৱাৰ্টাৰটোত সোমাই তাৰ ভাল লাগিল।\n“চাৰ, আপুনি আজি আহি পাব বুলি মেচেজ পাইছিলোঁ, ভাত ৰেডি হৈ আছে। গৰমে গৰমে খাই লওক। চি ও (চক্ৰ বিষয়া) চাৰক ৰিপোৰ্ট কৰিব লাগিব নহ’য়।”– স্কেলমেন জনৰ মন প্ৰফুল্ল। বোধ হ’য় কামৰ বোজা পাতলিব কাৰণে।\nকথা পাতি থাকোতেই চাহ আহিল।\n“চাৰ এটা কথা পাহৰিছিলোঁৱেই। মোহনবাৰীৰ পৰা মেচেজ আহিছে কাইলৈ তিনিটা এ এন ৩২ দ্ৰপিং চৰ্তিৰ প্লেন। সেইবাবে চাৰ, দেৰি হ’লেও, চি ও চাৰক ৰিপোৰ্ট কৰি আপুনি আজিয়েই ষ্টোৰখিনি চাই বহীবোৰ আৰু নগদ খিনি চমজি ল’লে ভাল হ’য়। “— কথাখিনি কৈ স্কেলমেনজন পাকঘৰলৈ গ’ল।\n—তাৰ মানে তাৰ চাকৰি সঁ‌চাকৈয়ে আৰম্ভ হ’ল। খিড়িকীৰে দূৰত বৰফেৰে ঢাক খাই থকা পৰ্বত শ্ৰেণী। সেইপিনেই চীন। বৰ বেছি দূৰ নহয় হেনো। কিমান দূৰ জানো!\nখিড়িকীৰে চেঁ‌চা বতাহ আহি আছিল। সি খিড়িকীখন জপাই দিলে।\nএটা নতুন জীৱনৰ বাবে সাজু হ’ল সি। এক ব্যতিক্ৰমী জীৱন। ভৈয়ামৰ তুলনাত কষ্টকৰ হ’ব পাৰে, কিন্তু শিহৰণ আছে, মাদকতা আছে। ঠাইখন, এতিয়ালৈকে লগ পোৱা মানুহবোৰ দেখি তেনেকুৱাই লাগিল তাৰ।\nকামবোৰ সোনকালে শেষ কৰি যিমান পাৰি সিমান সোনকালে শুব লাগিব।কাইলৈ ৰাতিপুৱা সোনকালে উঠিব লাগিব। খাদ্যবস্তুৰ দ্ৰপিং হ’ব।সিয়েই হিচাপ ৰাখিব লাগিব। ঘৰলৈ চিঠিও লিখিব লাগিব। মেঘালীলৈও।\nবিপুলে পাকঘৰলৈ খোজ ল’লে।\n(Scaleman- খাদ্য বস্তু জোখ-মাখ কৰা ষ্টোৰ কীপাৰৰ সহায়কাৰী\nMonsoon Stocking — বাৰিষা বতৰ বেয়া হ’লে বিমান সেৱা ব্যাহত হয় বাবে বাৰিষাৰ আগতেই খাদ্যবস্তু বেছিকৈ মজুত কৰা ব্যৱস্থা)\n← ৰাধাৰ আত্মকথা (হিৰণ্ময় বৰুৱা)\nআহমেদাবাদত গুজৰাটী গাঁও (দীপাংকৰ মল্ল বৰুৱা) →\nদোকান (ভাস্কৰজ্যোতি দাস)\nমুখাৰ আঁৰৰ মুখ – তৃপ্তি বৰা


মণিৰাম বনাম গমধৰ কোঁৱৰ-পিয়লি\nPublished on March 25, 2019 | News Source: গগন চেতিয়া\nজনপ্রিয় ‘দৈনিক জনমভূমি’ৰ ২৬ ফেব্রুৱাৰী সংখ্যাত প্রকাশ পোৱা ৰবীন্দ্র নাথ বৰাৰ ‘মণিৰাম দেৱানৰ নামত ৰৰৈয়া বিমান বন্দৰ নামকৰণ’ শিৰোনামৰ চিঠিখন পঢ়িলোঁ৷ তেখেতে কৈছে যে মণিৰাম দেৱানৰ দৰে এজন বিচক্ষণ আৰু সংগ্রামী লোকক অসম চৰকাৰে পাহৰি যোৱাটো পৰিতাপৰ কথা৷ তাত আমাৰ ক’ব লগা নাই৷ কিন্তু একে সময়তে গমধৰ কোঁৱৰ আৰু পিয়লিৰ কথা পাহৰি যোৱাটো এৰাই চলিব নোৱাৰি৷ মণিৰাম দেৱান আৰু গমধৰ কোঁৱৰ পিয়লিৰ চৰিত্রৰ সবিশেষ জানিবলৈ ড০ লীলা গগৈৰ ‘বেলি মাৰ গ’ল’ কিতাপখন চালোঁ৷ তাত পোৱা মতে কিছু আভাস দিয়া হ’ল–\n১৮২৬ চনৰ ফেব্রুৱাৰী মাহৰ ২৮ দিনৰ দিনা ব্রহ্মদেশৰ ইয়াণ্ডাবুত ইংৰাজ আৰু ব্রহ্মদেশৰ ৰজাৰ মাজত সন্ধি হ’ল৷ সন্ধিৰ দুই নম্বৰ সূত্র মতে ব্রহ্ম ৰজাই অসম ইয়াৰ কৰতলীয়া অঞ্চলকে ধৰি কাছাৰ আৰু জয়ন্তীয়া ৰাজ্য ইংৰাজৰ হাতত সমর্পণ কৰিলে (উল্লেখ্য যে মান খেদিবলৈ অহা ইংৰাজে ব্রহ্মদেশৰ ৰজাৰ লগত যি সন্ধি কৰিছিল তাত আহোমৰ প্রতিনিধি নাছিল)৷ প্রথমে বাটচ’ৰা গৰকি উলটি যাম বুলি কোৱা ইংৰাজে বৰঘৰৰ চাবি-কাঠী লৈ ওৰা পাতি বহিল৷ তিনি মাহ পূৰ নৌহওঁতেই মটকৰ বৰ সেনাপতি, চিংফৌৰ বাৰাগাম আৰু খামতিৰ শদিয়াখোৱা গোহাঁইকো পাকত পেলাই কৰতলীয়া কৰি ক্ষমতা সীমাবদ্ধ কৰিলে৷ লুইতৰ দুয়োপাৰ ইংৰাজৰ কবললৈ গ’ল৷ মানৰ পৰা দেশ লৈ পূর্বৰ বা-বিষয়াকে বাবত ৰাখি দেশ চলাবলৈ দিহা কৰিলে৷ ইয়াকে দেখি ইংৰাজৰ বিষয় বাব লাভ কৰিবলৈ ডা-ডাঙৰীয়াসকলৰ মাজত হেতা-ওপৰা লাগিল৷ ইংৰাজৰ শাসন ভাল পোৱাসকলৰ ভিতৰত সকলো জাতৰে বৰমূৰীয়াসকল আছিল– দুৱৰা কাকতিৰ কথা সোধা মুক্তিয়াৰ ৰামদত্ত, পুতেক মণিৰাম, ভোলানাথ পর্বতীয়া ফুকন, লঠৌধৰ খাৰঘৰীয়া ফুকন, বামুণৰ কাশীনাথ তামুলী ফুকন, গণকৰ হৰনাথ পর্বতীয়া বৰুৱা, আহোমৰ ৰাধানাথ বৰবৰুৱা, কেঁচুৱা পোৱালি বছা ৰাজখোৱা, মাধৰাম বৰগোহাঁই, লম্বোদৰ বৰফুকন, জনার্দন বৰুৱা, নিৰাময় ডেকা ফুকন আদি৷ মণিৰাম বৰুৱা দুৱৰা কাকতীৰ ঘৰৰ ল’ৰা বিদ্যাই-বুদ্ধিৰে আগবঢ়া৷ ডেভিদ, স্কটৰ বাটকটীয়া মণিৰাম কেপ্টেইন নিউভিলৰ ৰেভিনিউ চিৰস্তাদাৰ হৈ ৰাজহৰ নিৰিখ বঢ়াই দিলে৷ নগদ ধনেৰে খাজানা দি নোপোৱা অসমীয়া খেতিয়কে নগদ ধন দিব নোৱৰাৰ ফলত চিৰস্তাদাৰ তহছিলদাৰ, সাধনিদাৰৰ টেকেলাই খাজানাত মাৰি সোণ-ৰূপৰ অলংকাৰ, মুগা সূতা, মুগা কাপোৰ, কাঁহী-বাটি, কলহ, কপাহী কাপোৰ ঘৰ লুৰুকি কাঢ়ি লৈ গৈছিল৷ কোঁৱৰ বংশত জন্ম হোৱা ফেনা কোঁৱৰৰ পুতেক গমধৰ কোঁৱৰৰ গাত স্বাধীন হৈ জীয়াই থকাৰ বাসনা আছিল৷ লগতে এজন তুংখুঙীয়া কোঁৱৰেও স্বাধীন হ’বলৈ যো-জা কৰিছিল৷ তেওঁ আছিল ধতুৱা গোহঁাইৰ পুতেক গদাধৰ৷ দুয়োজনেই ৰাজ্য বিচাৰি ডেভিদ৲ স্কটৰ প্রতিশ্রুতিলৈ মনত পেলাই দিছিল যদিও কোম্পানীয়ে সেই সকীয়নিলৈ কাণসাৰ নকৰি প্রজাক চুঁচি নিঃশেষ কৰাৰ উপক্রম কৰিলে৷ সাম্রাজ্যবাদী ইংৰাজক সহায় কৰিলে জনার্দন বৰবৰুৱা, মণিৰাম বৰুৱা, লম্বোদৰ বৰফুকন, মাধৰাম বৰগোঁহাই, ৰাধানাথ বৰবৰুৱা, ভদচন্দ্র বৰবৰুৱা আদিয়ে৷ এই ক্ষেত্রত মণিৰাম আছিল সবাতকৈ এখোপ চ’ৰা৷ তেওঁ দেশৰ সকলো তলা-নলা বুজি পাইছিল আৰু সেইবোৰ খৰচি মাৰি ইংৰাজক দিছিল৷\nনকছাৰীৰ ওচৰৰ হাবিতলীয়া ঠাই তৰাতলী৷ ইয়াতে গমধৰ কোঁৱৰৰ ৰজাবাৰী৷ দক্ষিণে নগা পর্বত৷ নগাচাঙলৈ বেছি দূৰ নহয়৷ ইয়াতে শিবিৰ পাতিলে জনচেৰেক স্বাধীনতা পিপাসু আশাবাদী ডেকাই৷ উজনিৰ ঢোপাবৰতো আন এটা শিবিৰ প্রতিষ্ঠিত হ’ল৷ ইংৰাজৰ নিষ্পেষণত জর্জৰিত প্রতিজন বিক্ষুদ্ধ দেশবাসীৰেই পৰাধীনতাৰ শৃংঙ্খল ছিঙাৰ দুর্বাৰ বাসনা জাগিছিল যদিও মুখ ফুটি ওলোৱা নাছিল৷ অসীম সাহসী মইনা খাৰঘৰীয়া ফুকনৰ মুখৰ পৰাই বিদ্রোহ কৰাৰ কথা ওলাইছিল৷ খাৰঘৰীয়া ফুকনৰ লগত যোগ দিছিল বুঢ়া ভগা বৰগোহঁাই ধঞ্জয় ওৰফে পিয়লীয়া আৰু তেওঁৰ পুতক হৰনাথ-হৰকান্তই৷ আগবাঢ়ি আহিল বদন বৰফুকনৰ পুতেক জন্মি আৰু পিয়লি৷ বিদ্রোহৰ আয়োজনৰ বাতৰি পাই তেজত স্বাধীনতাৰ কণিকা থকা মানুহে নিজেই আগবাঢ়ি আহি যোগ দিছিল৷ জয়পুৰ, নামৰূপ, ঢোপাবৰ, গেলেকী, দোপদৰ, তৰাতলী, মৰিয়নীত সাতোটা কোঠ পাতি মইনা খাৰঘৰীয়া ফুকনে বন্দুক-বৰতোপ, খাৰ-বাৰুদ, দা-তৰোৱাল গোটালে৷\n১৮২৮ চনৰ ফেব্রুৱাৰী মাহৰ পৰা ছেপ্টেম্বৰ মাহলৈকে এই ছমাহ কাল বিদ্রোহী দলে ধনশিৰীৰ পৰা দিহিঙলৈকে ভিতৰি ভিতৰি সজাগ কৰিলে৷ মন বুজা চৰকাৰী বিষয়া দুই-চাৰিজনকো পেটৰ কথা ক’লে৷ আগষ্ট মাহৰ ২৫২৬ তাৰিখে বিদ্রোহী দলে গমধৰ কোঁৱৰক ৰজা বুলি সেৱা কৰি নেতা মানি ল’লে৷ কোনো কোনোৱে কৈছিল– চন্দ্রকান্ত সিংহ আৰু পুৰন্দৰ সিংহ দুজনা নিয়মীয়াকৈ পতা ৰজা থাকোঁতে তৃতীয় এজনা ৰজা কিয় পাতিৰ লাগে৷ নেতা বাছি লোৱাৰ এমাহৰ পাছত দেওধাই বাইলুঙৰ হতুৱাই কুকুৰা-ঠেং চোৱাই ৰজা হোৱাৰ লক্ষণ পালে৷ ইয়াৰ এমাহৰ পাছত গমধৰ কোঁৱৰক কথা শুনাই ৰজা পাতিলে আৰু পিছদিনাই দেশৰ পুৰণা ডা-ডাঙৰীয়াসকলৰ মন বুজিবলৈ একোখনকৈ চিঠি দিলে৷ পিয়লীয়া বৰগোহঁাই, গদাধৰ দিহিঙীয়া ফুকন, তলিবল ৰাজখোৱা, বেং মৰীয়া গোহঁাই, মটকৰ ওঠৰজন গাঁওবুঢ়া, খুটীয়া পোতাৰ গোসাঁইৰ উপৰি মুখে মুখে খবৰ দিবলৈ হাতীচুঙীৰ কোমল নেওগক পঠাইছিল৷ সেই সময়তে ইংৰাজৰ প্রিয়পাত্র বিষয়া মাধৰাম বৰগোহঁাই আৰু লম্বোদৰ বৰফুকনৰো সমর্থন বিচাৰিলে৷\nপোন্ধৰ কাতিৰ দিনা ৰুথাৰফর্ডৰ সৈন্যই আচম্বিত তৰাতলীৰ শিবিৰ আক্রমণ কৰিলে৷ ৰাতি এন্ধাৰৰ সুযোগত গমধৰ কোঁৱৰ নগা চাঙত সোমালগৈ৷ ভনীয়েক দুজনীয়ে চিপাহীৰ ভয়ত হাবিত লুকালগৈ৷ ৰাজমাওক বহাঘৰত বেঢ়ি ধৰিলে৷ কাকতপত্র, আঁচনি, ৰূপৰ পেৰা জব্দ কৰিলে৷ বিদ্রোহৰ শিবিৰ অধিকাৰ কৰাৰ চিন স্বৰূপে তিনি জাঁই গুলি এৰিলে৷ নিউভিল চাহাবে ৰাজমাওক ক’লে– ‘তোমাৰ বেটা ৰাজা, কোথায় আছে? আনা, আমি ৰজা পাতিম৷ অয়ং কটকীৰ আগত কোঁৱৰক মাতি ৰাজমাৱে শপত দি পঠালে৷ মাকৰ শপত শুনি গমধৰ ৰজা পর্বতৰ পৰা নামি আহিল৷ নিউভিলে গমধৰক বন্দী কৰিলে৷ বিচাৰত গমধৰ কোঁৱৰক ১৪ বছৰ নির্বাসন দণ্ড দি বাকী লগৰীয়াসকলক সাত বছৰকৈ ফাটেক দিলে৷\nনগা পর্বতৰ পাদদেশত গেলেকী আৰু গেলেকীৰ কাষত ৰঙাচিলা দুৱৰাৰ খাত-পাম, ৰঙাচিলা পথাৰ৷ বুৰঞ্জী বিখ্যাত এই পৰিয়াল৷ পিয়লি ফুকন বদন বৰফুকনৰ মাজু পুতেক৷ সৰুতে হাতীৰ পৰা পাৰি ভৰি এটা ভাগিছিল৷ সময়ত সেই ভৰিটো শুকাই চিচিৰা হৈছিল কাৰণে মানুহে চাকোলা পিয়লি বুলি জানিছিল৷ ঘুণীয়া দেহত বিদ্রোহী মন পুহি ৰাখিছিল পিয়লিয়ে৷ গমধৰ আৰু সহযোগী কেইজনমানক নির্বাচিত কৰিলেও ধঞ্জয় বৰগোহঁাই, হৰনাথ বৰগোহঁাই, পিয়লি ফুকন, জীউৰাম দুলীয়া বৰুৱা আৰু মইনা খাৰঘৰীয়া ফুকন ক্ষান্ত হোৱা নাছিল৷ ১৮২৯ চনৰ পৰা ১৮৩০ চনৰ ফাগুনলৈকে বিদ্রোহী দলে অস্ত্র-শস্ত্র যতাই, চিঠি পত্র দি বিদ্রোহৰ আয়োজন আগবঢ়াই নিলে অতি গোপনে৷ পূর্বৰ পৰিকল্পনা মতে ১৮৩০ চনৰ মার্চ মাহৰ ২৫ তাৰিখে গেলেকী শিবিৰৰ পৰা সৈন্য দল গৈ জয়সাগৰ পালেগৈ৷ গমধৰ কোঁৱৰৰ দিনত জয়সাগৰত খাৰ-বাৰদৰ ঘৰ আছিল৷ পিয়লিৰ সৈন্য দল আহি জেৰেঙা পথাৰত ৰ’লহি৷ জীউৰাম দুলীয়া বৰুৱাই খাৰঘৰত জুই দিলে৷ দপ৲ দপকৈ জুই উঠি জেৰেঙা পথাৰ দিন যেন পোহৰ হ’ল৷ কোম্পানীৰ চিপাহীয়ে যেনিয়ে তেনিয়ে গুলী এৰিলে৷ সৈন্য দল হোঁহকি যাবলৈ বাধ্য হ’ল৷ পিয়লি ফুকন, জীউৰাম দুলীয়া বৰুৱা, ৰূপ চন্দ্র কোঁৱৰ, দেউধৰ দিহিঙীয়া ফুকন, বন চিংফৌ ধৰা পৰিল৷ কেপ্টেইন নিউভিলৰ সাক্ষাতে পঞ্চায়তত বিচাৰ হ’ল৷ পঞ্জায়তী বিচাৰকসকল আছিল মাধৰাম বৰগোহঁাই, ৰাধানাথ বৰবৰুৱা, মণিৰাম চিৰস্তাদাৰ, কাশীনাথ তামুলীফুকন ঘাই৷ বিচাৰত ফাঁচি পিয়লি- জীউৰামৰ৷ নিউভিলে বিচাৰত তুমি কিয় বিদ্রোহ কৰিছিলা বুলি পিয়লিক সুধিছিল আৰু তাৰ উত্তৰত কৈছিল পাৰিতপক্ষত কোনেও পৰাধীন থাকিবলৈ ভাল নাপায়৷ মই মৰণলৈ ভয় কৰি তোমালোকৰ বিপক্ষে অস্ত্র ধৰা নাই বুলি নকওঁ৷ আৰু সুধিছিল– তোমাৰ সমোচিত শাস্তি কি জানানে? উত্তৰ আছিল– জানো৷ জন্মিলে মৰিব লাগে৷ আমাৰ চলাজনা পুলিন স্বর্গদেৱে কৈ গৈছে, বঙালৰ অধীন হৈ থকাতকৈ মৰণেসে যুগুত৷ পিয়লিৰ ফাঁচিৰ ক্ষেত্রত মণিৰাম দেৱানে অতি নির্লজ্জ যুক্তি আগবঢ়াইছিল আৰু পিয়লি ফুকনে অভিশাপ দি কৈছিল– অন্তিম কালত যি অপমান দি মৰালি তয়ো এদিন বিনা দোষত এই গদ ডোলতে পৰিবি৷ টোলোঠাৰ কাণ ইকাণ-সিকাণ৷ শিৱসাগৰ পুখুৰীৰ উত্তৰ-পূবত ওখকৈ এটা ভেটি তুলি তিনিটা খুঁটা পুতি যুৰীয়াকৈ দুডাল চীপজৰী বান্ধিলে৷ ৰাজহুৱাকৈ দুয়োজনক একেলগে ফাঁচি দিলে৷ ৰাজ্যত কাঁহ পৰি জীন গ’ল৷\n১৯৩৮ চনৰ ১৬ ছেপ্টেম্বৰ তাৰিখে পুৰন্দৰ সিংহৰ ৰাজ্য ইংৰাজৰ খাচ দখললৈ গ’ল৷ ১৮৩৬ চনত যেতিয়া তিনি বছৰৰ লালবন্দী বাকী পৰিল, তেতিয়াই পুৰন্দৰ সিংহৰ ৰাজ্য যোৱাটো প্রায় নিশ্চিত আছিল৷ কাৰণ সন্ধিৰ মতে পুৰন্দৰ সিংহই নিয়মীয়াকৈ কৰ শোধাব নোৱাৰিলে ইংৰাজে তেওঁক গুচাই আন এজনক ৰজা ল’ব পাৰিব, নতুবা ইংৰাজৰ খাচ দখললৈ নিব পাৰিব৷ মণিৰাম দেৱানে কলিকতাত লালবন্দীৰ ধন দিবলৈ গৈ দুৱলীয়া লাট টমাছ কেম্বেল ৰর্বাটছনক দেখা কৰি কৈছিল– পুৰন্দৰ সিংহৰ ৰাজ্য গ’ল৷ গতিকে চর্তমত আন এজন কোঁৱৰক ৰজা পাতক৷ যদি নাপাতে মণিৰামকে ৰাজপদ দিয়ক৷ তেওঁ বছৰি পঞ্চাছ হাজাৰ টকাকৈ তিনি বছৰৰ ডেৰ লাখ টকা তেতিয়াই আগধন দিবলৈ প্রস্তুত৷ এইজন মণিৰামেই আছিল পুৰন্দৰ সিংহৰ ৰাজহ বিভাগৰ সর্বেসর্বা৷\nৰবার্টছন চাহাব থতমত খাই গৈছিল৷ যিজন বিষয়াই ৰজাৰ লালবন্দীৰ টকালৈ কলিকতাত জমা দিবলৈ গৈছিল, যিজনে থাওকতে ডেৰ লাখ টকা দি নিজৰ ৰজাক খেদি ৰাজপদ বিচাৰিব পাৰে, সেইজন বুদ্ধিমান মানুহৰ তিৰবিৰাই থকা চকুযোৰলৈ চাই থৰ হৈ গৈছিল৷ ৰবার্টচনে মণিৰামক জনাই দিলে ‘তেওঁক ৰাজপদ দিয়া নহ’ব৷’ আৰু আগৰ সকলো বিষয় কাঢ়ি ল’লে৷ চেৰেকাপাৰ, কোঁৱৰপুৰ আৰু মোটকা এই তিনিটা মৌজাহে হাতত থাকিল৷ তাৰ বাবে মাহিলি বেতন থাকিল মাত্র ৫০ টকা৷ যিজনে ৰেভিনিউ চিৰস্তাদাৰ হিচাপে আগতে ৬০০৭০০ টকা বেতন পাইছিল৷ ইয়াৰ পাছত জজ মিলছ চাহাবে মণিৰামৰ কথা লিখিলে– ‘মণিৰাম দেৱান মানুহজন বৰ টেঙৰ, কিন্তু অবিশ্বাসী়, প্রশ্ন হয়– ইংৰাজৰ দিনত প্রথম শ্বহীদ কোন আছিল– পিয়লি নে মণিৰাম? মণিৰাম বিচক্ষণ সংগ্রামী আছিল নে পিয়লি-জীউৰাম-গমধৰহে সংগ্রামী আছিল৷ বিচাৰ পাঠকলৈ এৰিলোঁ৷\nলেখকক ঠিকনা :ৰাজগড়, গুৱাহাটী\nAll Rights Reserved 2020 © The Janambhumi | Total visits : 27514771


পেট্ৰল ডিজেলৰ বৰ্ধিত দামৰ বাবে ক্ৰোধিত হৈ ৰাইজে পেট্ৰল পাম্পটোত আক্ৰমণ কৰা নাই! - Factcrescendo Assamese\nশেহতীয়াকৈ এক বিশেষ ভিডিঅ’ ফেচবুকত ভাইৰেল হৈ পৰিছে । উক্ত ভিডিঅ’টোত কিছু\nউত্ৰেজিত লোকে এটা পেট্ৰল পাম্পত আক্ৰমণ কৰি ভাঙি চূৰমাৰ কৰা দেখা গৈছে । দাবী কৰা হৈছে যে পেট্ৰল ডিজেলৰ বৰ্ধিত দামৰ বাবে ক্ৰোধিত হৈ এই সকল লোকে এইদৰে পেট্ৰল পাম্পটোত আক্ৰমণ কৰিছে ।\nআৰিয়ান ৰেব্বি নামৰ এক ফেচবুক পে’জৰ পৰা যোৱা ২৫ জুন, ২০২০ তাৰিখে এক ফেচবুক পোষ্ট, ‘পেট্ৰোল ডিজেলৰ মূল্য প্ৰতিদিনে বাঢ়ি থকাত ৰাইজৰ ৰুদ্ৰমূৰ্ত্তি ….’ বুলি এক পোষ্ট আপলোড কৰা হৈছে । উক্ত পোষ্টটো বৰ্তমানলৈকে ৯০ বাৰ শ্বেয়াৰ হৈছে আৰু ৬.৮ হেজাৰবাৰ দৰ্শন কৰা হৈছে ।\nসঁচাকৈ ভাইৰেল ভিডিঅ’টোত পেট্ৰল ডিজেলৰ বৰ্ধিত দামৰ বাবে ক্ৰোধিত হৈ এই সকল লোকে এইদৰে পেট্ৰল পাম্পটোত আক্ৰমণ কৰিছে নেকি? সত্য কি? জানোঁ আহক ।\nআমি কিছুমান সাধাৰণ কীৱৰ্ডছ ব্যবহাৰ কৰি ইউটিউব আৰু গুগলত এই বিষয়ে চাৰ্ছ কৰিলোঁ আৰু জানিব পাৰিলোঁ যে উক্ত ঘটনাটোত পুৰীত ঘটিছিল আৰু পেট্ৰল ডিজেলৰ বৰ্ধিত দামৰ লগত ইয়াৰ কোনো সম্পৰ্ক নাই । আমি ভাইৰেল ভিডিঅ’টো ইউটিউবত এক বাতৰিৰ অংশ হিচাবে আপলোড হোৱা দেখিলোঁ য’ত লিখা আছে যে উক্ত ঘটনাটো পুৰীত ঘটিছিল আৰু নিম্ন মানৰ পেট্ৰল যোগান ধৰা বাবে ক্ষুব্ধ ৰাইজে এইদৰে পাম্পটোত আক্ৰমণ কৰিছিল ।\nইয়াৰ উপৰিও আমি কীৱৰ্ডছ চাৰ্ছৰ ফলত আন কিছু সংবাদ মাধ্যমত এই বিষয়ে ২৯ ছেপ্টেম্বৰ, ২০১৮ তাৰিখে এক বাতৰি প্ৰকাশ হোৱা দেখিলোঁ ।\nউক্ত বাতৰিবোৰতও স্পষ্টকৈ কোৱা হৈছে যে নিম্ন মানৰ পেট্ৰল যোগান ধৰা বাবে ক্ষুব্ধ ৰাইজে এইদৰে পাম্পটোত আক্ৰমণ কৰিছিল ।\nউক্ত ভাইৰেল ভিডিঅ’টোত পেট্ৰল ডিজেলৰ বৰ্ধিত দামৰ বাবে ক্ৰোধিত হৈ এই সকল লোকে এইদৰে পেট্ৰল পাম্পটোত আক্ৰমণ কৰা নাছিল । তেওঁলোকে আচলতে নিম্ন মানৰ পেট্ৰল যোগান ধৰা বাবেহে ক্ষুব্ধ হৈ আক্ৰমণ কৰিছিল ।\nTitle:পেট্ৰল ডিজেলৰ বৰ্ধিত দামৰ বাবে ক্ৰোধিত হৈ ৰাইজে পেট্ৰল পাম্পটোত আক্ৰমণ কৰা নাই!\nTagged Diesel PriceFuel pricePetrol PricePetrol Price Hike\nMay 5, 2020 May 5, 2020 Manjori Borkotoky


epf-rules-are-changing-from-1-april-2021-and-subscribers-have-to-pay-more-income-tax-if-they-would-contribute-more-fund-through-voluntary-provident-fund-vfp-skd– News18 Assam\nচাকৰিয়ালসকলৰ বাবে অত্যন্ত গুৰুত্বপূৰ্ণ এই খবৰ! এতিয়াৰে পৰা দিব লাগিব এই কৰ!\nমাজনিশালৈ তাপছী আৰু অনুৰাগক জেৰা, আজিও চলিব পাৰে আয়কৰ বিভাগৰ অভিযান\nশ্বাহৰুখ আৰু গৌৰীৰ পুত্ৰ আৰিয়ানৰ প্ৰশংসাত গদগদ বিগ বছ খ্যাত ৰাহুল বৈদ্য, কিন্তু কিয়? ভাইৰেল ভিডিও\nআপোনাৰ সংগীয়ে আপোনাক প্ৰতাৰণা কৰিবলৈ মিছা মাতিবলৈ লৈছে নেকি? এনে পৰিস্থিতিত কি কৰিব? এইদৰে ক’লে বিশেষজ্ঞই\nসোণ কিনিব খুজিছে যদি আজি সোণালী সুযোগ, ১১ হাজাৰ টকালৈকে হ্ৰাস হ’ল সোণৰ মূল্য\nUpdated:February 23, 2021, 6:23 PM IST\n২০২১ৰ বাজেটে অনা এই নতুন ব্যৱস্থাই উচ্চ হাৰত উপাৰ্জন কৰা লোকসকলক প্ৰত্যক্ষভাৱে প্ৰভাৱিত কৰিব, যিসকলে কৰমুক্ত সুতৰ বাবে ভি পি এফ ব্যৱহাৰ কৰে।\nLast Updated: February 23, 2021, 6:23 PM IST\nদেশৰ প্ৰতিগৰাকী কৰ্মচাৰীৰ বাবে EPF হৈছে ভৱিষ্যতৰ এক সঞ্চয়, লাভ আৰু কৰ সংৰক্ষণৰ এক বিকল্প। ইয়াৰ পৰিপ্ৰেক্ষিততে অধিকাংশ কৰ্মচাৰীয়ে নিয়ম অনুসৰি নিজৰ ইচ্ছা অনুসৰি বৃদ্ধি কৰি ই পিএফৰ পৰিমাণ বৃদ্ধি কৰি আহিছে। ইচ্ছা অনুসৰি ই পি এফত বঢ়োৱা এই জমা ধনক স্বেচ্ছামূলক ভৱিষ্য পুঁজি (VPF) বুলি কোৱা হয়। এতিয়ালৈকে ই পি এফত অৱদানৰ কোনো সীমা ৰখা হোৱা নাই। লগতে ইয়াত জমাধনৰ ওপৰত কৰ মুক্ত ৰিটাৰ্ণো আছে।\nকিন্তু এতিয়াৰে পৰা এই নিয়মবোৰ সলনি কৰা হ'ব। সৰল অৰ্থত যদি অৱদানৰ পৰিমাণে সীমা অতিক্ৰম কৰে তেতিয়া গ্ৰাহকজনে লাভৰ ওপৰত আয়কৰ পৰিশোধ কৰিব লাগিব। চলিত ২০২১ বৰ্ষৰ ১ এপ্ৰিলৰ পৰা দেশত ই পি এফ আৰু ভি পিএফৰ পূৰ্বৰ নিয়মবোৰত পৰিৱৰ্তন আহিব।\nচলিত নিয়ম অনুসৰি পি এফ অৱদান যিমানেই নহওক কিয় ই পি এফ, ভি পি এফ আৰু ই পি এফ টি সুতৰ ওপৰত আয়কৰ ৰেহাই দিয়া হয়। কিন্তু ২০২১ চনৰ সাধাৰণ বাজেটত বিত্ত মন্ত্ৰী নিৰ্মলা সীতাৰমণে ই পি এফত বছৰি ২.৫০ লাখ টকাতকৈ অধিক জমা ধনৰাশিৰ বাবে কৰ আৰোপ কৰাৰ ঘোষণা কৰে। অৰ্থাৎ ভৱিষ্য নিধিত বছৰি ২.৫ লাখ টকাতকৈ অধিক ধন জমা কৰিলে এতিয়াৰে পৰা তাৰ সুতৰ ওপৰত স্বাভাৱিক হাৰত কৰ আদায় কৰা হ'ব।\nযদি কোম্পানীয়ে অৱদানৰ পৰিমাণ বৃদ্ধি কৰে তেতিয়া সুতৰ ওপৰত নালাগে কৰ -\nনতুন নিয়ম অনুসৰি, ই কেৱল কৰ্মচাৰীসকলে জমা কৰা অৱদানৰ পৰিমাণৰ বাবেহে প্ৰযোজ্য হ'ব। অৰ্থাৎ যদি কোম্পানীৰ পৰা অৱদান বৃদ্ধি কৰা হয় তেতিয়া লাভ কৰা সুত কৰ মুক্ত হ'ব।\n২০২১ৰ বাজেটে অনা এই নতুন ব্যৱস্থাই উচ্চ হাৰত উপাৰ্জন কৰা লোকসকলক প্ৰত্যক্ষভাৱে প্ৰভাৱিত কৰিব, যিসকলে কৰমুক্ত সুতৰ বাবে ভি পি এফ ব্যৱহাৰ কৰে। ই পি এফ আইনৰ অধীনত কৰ্মচাৰী আৰু কোম্পানীৰ অৱদান মৌলিক দৰমহাৰ ১২ শতাংশ নিৰ্ধাৰণ কৰা হৈছে। অৱশ্যে কৰ্মচাৰীসকলে স্ব–ইচ্ছাই ভি পি এফত এই পৰিমাণৰ ধনতকৈ অধিক জমা কৰিব পাৰে আৰু তাৰ বাবে কোনো সীমা নাই। কৰ ৰেহাই পাবৰ বাবে এই ভি পি এফৰ ব্যৱহাৰ কৰে বহু কৰ্মচাৰীয়ে।\nএক শতাংশ কৰ্মচাৰীৰ ওপৰত পৰিব এই নতুন নিয়মৰ পোনপটীয়া প্ৰভাৱ -\nকেন্দ্ৰীয় চৰকাৰে দাবী কৰিছে যে ই এক শতাংশতকৈ কম কৰ্মচাৰীক প্ৰভাৱিত কৰিব। ই পি এফত বছৰি ২.৫ লাখতকৈ অধিক অৱদান দিয়া কৰ্মচাৰীৰ সংখ্যা ১ শতাংশতকৈ কম।\nকৰ্মচাৰী ভৱিষ্যত নিধি সংগঠন (EPFO)ৰ অংশীদাৰৰ সংখ্যা ৬ কোটিতকৈ অধিক। ঘাটি ৰাজহ ক্ষতিপূৰণৰ বাবে চৰকাৰে এই পদক্ষেপ গ্ৰহণ কৰিছে। চৰকাৰৰ এই পদক্ষেপৰ দ্বাৰা বছৰি ২০.৮৩ লাখ টকাতকৈ অধিক উপাৰ্জন কৰা কৰ্মচাৰীসকলকহে প্ৰভাৱিত কৰিব। এই নতুন নিয়মে ভি পি এফত ধন জমাৰ সংখ্যা হ্ৰাস কৰিব বুলি আশা কৰা হৈছে।\nFirst published: February 23, 2021, 6:23 PM IST\nTanisha Mukherji: এই ৰূপত জনপ্ৰিয় অভিনেত্ৰী কাজলৰ ভগ্নী!\nদৈনিক খোৱাৰ পাতত অকণমান ঘিউ! শৰীৰৰ এই ৫টা কঠিন সমস্যাৰ পৰা উপশম পাব\nদুই ভাতৃৰ ভিতৰত কাৰ হ'ব ভাগ্য উদয়? অগপৰ পোনাকণ নে বিজেপিৰ ঋতুপৰ্ণ? ডিব্ৰুগড়ত চৰ্চা\nWeather News: কাইলৈৰ পৰা ধাৰাষাৰ বৰষুণ অসম তথা উত্তৰ পূৱত! বতৰ বিজ্ঞান কেন্দ্ৰই জাৰি কৰিলে কমলাৰঙী সতৰ্কতা !\nমাজনিশালৈ তাপছী আৰু অনুৰাগক জেৰা, আজিও চলিব পাৰে অভিযান\nদুই ভাতৃৰ ভিতৰত কাৰ হ'ব ভাগ্য উদয়? অগপৰ পোনাকণ নে বিজেপিৰ ঋতুপৰ্ণ?\nশ্বাহৰুখ আৰু গৌৰীৰ পুত্ৰ আৰিয়ানৰ প্ৰশংসাত গদগদ বিগ বছ খ্যাত ৰাহুল বৈদ্য\nকাইলৈৰ পৰা ধাৰাষাৰ বৰষুণ অসম তথা উত্তৰ পূৱত!


Sunday, 27 June 2021 07:30 AM\nDrinking alcohol is dangerous for health\nসুৰা পানে আপোনাৰ শৰীৰক প্ৰভাৱিত কৰিব পাৰে আৰু কেইবাটাও শাৰীৰিক আৰু আৱেগিক পৰিৱৰ্তন ঘটাব পাৰে, যাৰ ফলত শৰীৰৰ যথেষ্ট ক্ষতি হ'ব পাৰে। সুৰাৰ অপব্যৱহাৰৰ বহুতো দীৰ্ঘম্যাদী প্ৰভাৱ আছে, যি আপোনাৰ স্বাস্থ্যক যথেষ্ট বিপদাশংকাত পেলাব পাৰে। সুৰা পান কৰিলে আপোনাৰ শৰীৰৰ অংগ প্ৰভাৱিত হয়\n1. নিষ্কাশন প্ৰণালী: অত্যাধিক সুৰা পান কৰাৰ ফলত অগ্ন্যাশয়ে বিষাক্ত পদাৰ্থ প্ৰস্তুত কৰিব পাৰে যি ইয়াৰ কাৰ্যপ্রণালীত বাধা দিয়ে। ফলস্বৰূপে, পেনক্ৰিয়াটাইটিছ বা অগ্ন্যাশয়ৰ প্ৰদাহ হোৱাৰ সম্ভাৱনা আছে। এইটো এক গুৰুতৰ সমস্যা, ই অগ্ন্যাশয় ধ্বংস কৰিবলৈ সক্ষম। কম আৰু দীৰ্ঘম্যাদী সময়ত যকৃতৰ ওপৰত সুৰা সেৱনৰ প্ৰভাৱ গুৰুতৰভাৱে প্ৰভাৱিত হয়। অত্যাধিক সুৰা পান কৰিলে সুৰাযুক্ত হেপাটাইটিছ হ'ব পাৰে আৰু ই জণ্ডিচৰ দৰে মাৰত্মক ৰোগৰ কাৰক হ'ব পাৰে। দীৰ্ঘম্যাদী যকৃতৰ প্ৰদাহৰ ফলত গুৰুতৰ দাগ বা চিৰোচিছ হ'ব পাৰে। দাগকলাগঠনে আপোনাৰ যকৃত ধ্বংস কৰিব পাৰে। যেতিয়া যকৃত আৰু অগ্ন্যাশয়ে সঠিকভাৱে কাম নকৰে, হাইপোগ্লাইচেমিয়া হোৱাৰ আশংকা থাকে। ক্ষতিগ্ৰস্ত অগ্ন্যাশয়ৰ ফলত ৰক্ত শৰ্কৰাৰ স্তৰ অসন্তুলিত হ'ব পাৰে, যি এক গুৰুতৰ চিন্তাৰ বিষয়।\nআৰু পঢ়ক- Weight Loss: আপেল চাইডাৰ ভিনেগাৰে ওজন হ্ৰাস কৰাত একেবাৰে সহায় কৰে নেকি? জানক সঁচা নে মিছা\n2. কেন্দ্ৰীয় স্নায়ুতন্ত্ৰ: আচৰণৰ পৰিৱৰ্তন হৈছে আপোনাৰ স্নায়ুতন্ত্ৰ প্ৰণালীত সুৰা থকাৰ এক প্ৰাথমিক লক্ষণ। সুৰা শৰীৰৰ মাজেৰে পাৰবাহিত হয় আৰু দ্ৰুততাৰে আপোনাৰ মগজু আৰু কেন্দ্ৰীয় স্নায়ুতন্ত্ৰ বা CNS ৰ অন্যান্য অংশত উপনীত হয়। ইয়াৰ ফলত কথোপকথন কঠোৰ হ'ব পাৰে আৰু আপোনাৰ বাবে কথা কোৱা কঠিন হৈ পৰে। সুৰাই আপোনাৰ ভাৰসাম্য আৰু সঠিকভাৱে খোজ কঢ়াৰ সামৰ্থ্যৰ সৈতে মগজু আৰু সামগ্ৰিক শৰীৰৰ সমন্বয় প্ৰভাৱিত কৰিব পাৰে। অত্যাধিক সুৰাপানে আপোনাৰ স্পষ্টভাৱে চিন্তা কৰাৰ সামৰ্থ্য, আৱেগ নিয়ন্ত্ৰণ আৰু স্মৃতি গঠন কৰাৰ আপোনাৰ সামৰ্থ্যক নেতিবাচকভাৱে প্ৰভাৱিত কৰে। দীৰ্ঘম্যাদী সুৰাপানে মগজুৰ সন্মুখৰ লোববোৰ সংকুচিত কৰে। সুৰাৰ ফলত স্নায়ুতন্ত্ৰৰ ক্ষতিৰ ফলত বিষ, আপোনাৰ হাত-ভৰিৰ অস্বাভাৱিক সংবেদন, আৰু জঠৰতা হ'ব পাৰে।\n3. পাচন তন্ত্ৰ: সুৰাই আপোনাৰ শৰীৰৰ পাচন তন্ত্ৰকো বিভিন্ন ধৰণে প্ৰভাৱিত কৰে। সুৰাই মুখৰ পৰা মলাশয়লৈকে সমগ্ৰ পাচন তন্ত্ৰক প্ৰভাৱিত কৰিব পাৰে আৰু অত্যাধিক সুৰাপানৰ এটা ঘটনাই পাচন নলীৰ কিছু অংশ ধ্বংস কৰিব পাৰে।\n4. সুৰাই অংগপ্ৰভাৱিত কৰিব পাৰে: সুৰাৰ অপব্যৱহাৰে আপোনাৰ লেলাৱতি গ্ৰন্থিবোৰ ক্ষতিগ্ৰস্ত কৰে, যাৰ ফলত জিভা আৰু মুখ জ্বলা-পোৰা হয়। ইয়াৰ ফলত মাড়িৰ ৰোগ, দাঁতৰ ৰোগ, বা দাঁতৰ ক্ষয় হ'ব পাৰে। লগতে খাদ্যনলী বা খাদ্যনলীত আলচাৰ, এচিড ৰিফ্লাক্স, আৰু বুকুজ্বলা হৈছে অন্যান্য প্ৰভাৱ। অত্যাধিক সুৰাপানৰ ফলত পাকস্থলীৰ আলচাৰ আৰু পাকস্থলীৰ আৱৰণ প্ৰদাহ হ'ব পাৰে।\nসুৰাই আপোনাৰ স্বাস্থ্যপ্ৰভাৱিত কৰিব পাৰে আৰু অগ্ন্যাশয়ৰ প্ৰদাহ সৃষ্টি কৰিব পাৰে আৰু হজম প্ৰক্ৰিয়াত সহায় কৰাৰ আৰু কাৰ্যকৰী বিপাক নিয়ন্ত্ৰণ কৰাৰ ক্ষমতা ব্যাহত কৰে। সুৰাৰ অপব্যৱহাৰৰ ফলত পাচন তন্ত্ৰৰ ক্ষতিৰ ফলত ডায়েৰিয়া, গেছ, অনবৰতে পেট ভৰ্তি হ'ব পাৰে।\nযদি আপুনি এজন অত্যাধিক সুৰাপায়ী, আজিয়েই ডাক্তৰৰ ওচৰলৈ যাওঁক আৰু আপোনাৰ স্বাস্থ্যৰ বুজ লওঁক। অত্যাধিক সুৰাপানে ঘাতক হব পাৰে।\nAlcohol Drinking alcohol is dangerous for health Drinks Health benefits of alcohol


OMG! Work from Homeৰ বাবে থৰক–বৰক সংসাৰ, স্বামীক অফিচৰ পৰা কাম কৰিবলৈ দিবলৈ মালিকক অনুৰোধ পত্নীৰ– News18 Assam\nOMG! Work from Homeৰ বাবে থৰক–বৰক সংসাৰ, স্বামীক অফিচৰ পৰা কাম কৰিবলৈ দিবলৈ মালিকক অনুৰোধ পত্নীৰ\n»OMG! Work from Homeৰ বাবে থৰক–বৰক সংসাৰ, স্বামীক অফিচৰ পৰা কাম কৰিবলৈ দিবলৈ মালিকক অনুৰোধ পত্নীৰ\nUpdated:September 12, 2021, 8:17 PM IST\nপোষ্টটো খুবেই আমোদজনক। কিন্তু যিয়ে লিখিছে, তেওঁৰ অৱস্থা খুবেই বেয়া! অন্তত লিখনি পঢ়ি তেনেকুৱাই অনুভৱ হয়!\nLast Updated: September 12, 2021, 8:17 PM IST\nঘৰ যাতে নাভাঙে, তাৰ বাবে স্বামীৰ অফিচৰ মালিকক অনুৰোধ জনাই এজন কৰ্মচাৰীৰ পত্নীয়ে লিখিলে চিঠি। পত্ৰত স্পষ্টভাৱে উল্লেখ কৰে কৰুণ অৱস্থাৰ কথা! এইক্ষেত্ৰত মালিকে কি সিদ্ধান্ত ল’লে সেয়া জানিব পৰা হোৱা নাই। এজন কৰ্মচাৰীৰ পত্নীৰ পোষ্ট ছচিয়েল মিডিয়াত তুলি ধৰিছে আৰপিজি এণ্টাৰপ্ৰাইজৰ অধ্যক্ষ হৰ্ষ গোৱেংকাই।\nপোষ্টটো খুবেই আমোদজনক। কিন্তু যিয়ে লিখিছে, তেওঁৰ অৱস্থা খুবেই বেয়া! অন্তত লিখনি পঢ়ি তেনেকুৱাই অনুভৱ হয়! কাৰণ তেওঁ বাৰে বাৰে অনুৰোধ কৰিছে স্বামীক অফিচৰ পৰা কাম কৰিবলৈ দিবলৈ। অৰ্থাৎ ৱৰ্ক ফ্ৰম হোম নহয়, অফিচলৈ ঘূৰাই নিয়া হওক তেওঁৰ স্বামীক। কাৰণ তেওঁ জনাইছে, স্বামীয়ে ঘৰত থাকিলে বহুবাৰ কফি বনাবলগীয়া হয়, নানা ধৰণৰ খাদ্য বনাবলগীয়া হয় আৰু বাৰে বাৰে পৰিষ্কাৰ কৰিবলগীয়া হয় ঘৰ। তেওঁৰ দুটি সন্তান আছে। সিহঁতৰ চোৱাচিতা কৰিয়ে তেওঁ ক্লান্ত। তাৰ লগতে ঘৰৰ পৰাই কাম কৰা স্বামীৰ বাবে দুগুণ পৰিশ্ৰম হৈছে।\nমহিলাগৰাকীয়ে লিখিছে, ‘ছাৰ, মই আপোনাৰ কৰ্মচাৰী মনোজৰ পত্নী। মই আন্তৰিকতাৰে বিচাৰিছো তেওঁক শীঘ্ৰে অফিচৰ পৰা কাম কৰিবলৈ অনুমতি দিয়ক। তেওঁৰ ভেকচিনৰ দুটা পালি লৈছে। আৰু সম্পূৰ্ণ কোৰোণা প্ৰটকলো মানিব। যদি ঘৰৰ পৰা কাম এতিয়াও চলি থাকে, তেন্তে মোৰ বিয়াখন আৰু টিকি নাথাকিব। কাৰণ মোৰ স্বামীয়ে দিনত ১০বাৰ কফি খায়, এটা এটা ৰুমত এবাৰকৈ কাম কৰি ৰুমবোৰ লণ্ডভণ্ড কৰি ৰাখে। গোটেই দিনটো কিবা নহয় কিবা এটা খাব বিচাৰি থাকে। আনকি তেওঁৰ কামৰ মাজে মাজে টোপনিও যায়। আমাৰ দুটা সন্তান আছে। সিহঁতক চোৱাচিতা কৰিবলগীয়া হয়। মোৰ মানসিক শান্তিৰ বাবে মোৰ স্বামীক অফিচলৈ ঘূৰাই নিয়ক!’\nএই পোষ্টটো হৰ্ষ গোৱেংকাই শ্বেয়াৰ কৰি টুইটাৰত লিখিছে, ‘নাজানো ইয়াৰ উত্তৰ কিদৰে দিব!’\nFirst published: September 12, 2021, 8:05 PM IST


Assam-Assembly: প্ৰিয়ংকা গান্ধীৰ মুখত জুবিন গাৰ্গৰ প্ৰসংগ! যোৰহাটৰ নিৰ্বাচনী সভাত প্ৰধানমন্ত্ৰীক কৰিলে ক্ষুৰধাৰ সমালোচনা assam-assembly-election-2021-congress-star-campaigner-priyanka-gandhi-doing-election-rally-at-jorhat-tvgautom– News18 assam\nAssam-Assembly: প্ৰিয়ংকা গান্ধীৰ মুখত জুবিন গাৰ্গৰ প্ৰসংগ! যোৰহাটৰ নিৰ্বাচনী সভাত প্ৰধানমন্ত্ৰীক কৰিলে ক্ষুৰধাৰ সমালোচনা\nভাষণত প্ৰিয়ংকা গান্ধীয়ে কংগ্ৰেছৰ পাঁচ গেৰাণ্টীৰ কথাও উল্লেখ কৰি চৰকাৰ গঠন কৰাৰ পিছত সকলো প্ৰতিশ্ৰুতি আখৰে আখৰে পালন কৰা হ'ব বুলি প্ৰতিশ্ৰুতি দিয়ে।\nLast Updated : March 21, 2021, 14:30 IST\nআজি যোৰহাটত কংগ্ৰেছ প্ৰাৰ্থী ৰাণা গোস্বামীৰ হৈ নিৰ্বাচনী প্ৰচাৰ চলালে কংগ্ৰেছ নেত্ৰী প্ৰিয়ংকা গান্ধীয়ে। জয় আই অসম বুলি কৈ ভাষণ আৰম্ভ কৰা প্ৰিয়ংকাই আগন্তুক বিধানসভা নিৰ্বাচনত কংগ্ৰেছক ভোট দিবলৈ উপস্থিত জনতাক আহ্বান জনায়। ভাষণ প্ৰসংগত কংগ্ৰেছ প্ৰা্ৰথী ৰাণা গোস্বামীক প্ৰশংসাৰে উপচালে প্ৰিয়ংকা গান্ধীয়ে।\nপ্ৰিয়ংকাই কয় যে, ৰাণা গোস্বামীয়ে আমাৰ সৈতে উত্তৰ প্ৰদেশত দীৰ্ঘ সময় ধৰি কাম কৰিছে। মই ইয়াৰ পূৰ্বে অসমলৈ আহোতে চাহ বাগিচাৰ লোকসকলৰ সৈতে মত বিনিময় কৰিছিলো। এই মহিলাসকল অসমৰ সংস্কৃতিৰ ৰক্ষক । প্ৰধানমন্ত্ৰীগৰাকীয়ে কংগ্ৰেছে ছচিয়েল মিডিয়াত প্ৰকাশ কৰা এখন ভুল ফটোক লৈ প্ৰতিক্ৰিয়া ব্যক্ত কৰিছে। কিন্তু অসমৰ বানপানী , কা' সন্দৰ্ভত তেখেত নিৰব। বিজেপিয়ে বহুত প্ৰতিশ্ৰুতি দিছিল । জাতি মাটি ভেটিৰ কথা কৈছিল। চাহ বাগিচাত বহু সুবিধা দিয়াৰ প্ৰতিশ্ৰুতি দিছিল।'\nইফালে অসমত বৰ্তমান দুজন মুখ্যমন্ত্ৰী আছে বুলি বিজেপি চৰকাৰক কটাক্ষ কৰাৰ লগতে অসম গণ পৰিষদক বিজেপিয়ে দিল্লী গণ পৰিষদ বনাই দিলে মন্তব্য কৰে প্ৰিয়ংকাই। প্ৰিয়ংকাই লগতে কয় যে, 'প্ৰধানমন্ত্ৰীগৰাকীয়েও সেয়েহে কৈছে যে, বিজেপি চৰকাৰ হ'লে অসম দুটা দুটা ইঞ্জিনেৰে চলিব। তেখেতে কোন দুটা ইঞ্জিনৰ কথা কৈছে ! অসমৰ মানুহক ভগৱানে যা'তে তেওঁলোকৰ পৰা ৰক্ষা কৰে।'\nইফালে জুবিন গাৰ্গৰ 'পলিটিক্স নকৰিবা বন্ধু' শীৰ্ষক গীতৰ কথা উল্লেখ কৰি প্ৰিয়ংকা গান্ধীয়ে কয় যে, 'জুবিন গাৰ্গে এটা গীতত গাইছে " পলিটিক্স নকৰিবা বন্ধু "। আমিও বিজেপি চৰকাৰক সকলোতে পলিটিক্স নকৰিবলৈ আহ্বান জনাই আহিছো।'\nইফালে ভাষণত প্ৰিয়ংকা গান্ধীয়ে কংগ্ৰেছৰ পাঁচ গেৰাণ্টীৰ কথাও উল্লেখ কৰি চৰকাৰ গঠন কৰাৰ পিছত সকলো প্ৰতিশ্ৰুতি আখৰে আখৰে পালন কৰা হ'ব বুলি প্ৰতিশ্ৰুতি দিয়ে।\nFirst published: March 21, 2021, 14:30 IST\nAssam Assembly Election 2021bjpcongresselection campaignjorhatpriyanka gandhiZubeen Garg


class 10 science chapter 10 in assamese\nপোহৰ- প্ৰতিফলন আৰু প্ৰতিসৰণ(অনুশীলনীৰ প্ৰশ্ন আৰু উত্তৰ)\nঅধ্যায় – 10 ১।ফ তলত দিয়া কোনটো পদাৰ্থ লেনছ তৈয়াৰ কৰিবলৈ ব্যৱহাৰ কৰিব নোৱাৰি? (a)পানী (b)কাঁচ (c)প্লাষ্টিক (d)মৃত্তিকা উত্তৰ : (a)পানী ২। অবতল দাপোণ এখনে গঠন কৰা প্ৰতিবিম্বটো অসত্, থিয় আৰু লক্ষ্যবস্ত্ততকৈ ডাঙৰ পোৱা গ’ল। লক্ষ্যবস্ত্তৰ অৱস্থান ক’ত হ’ব লাগিব? মুখ্য ফ’কাছ আৰু ভাঁজ ব্যাসাৰ্ধৰ মাজত। ভাঁজ কেন্দ্ৰত। ভাঁজ কেন্দ্ৰৰ বাহিৰত। দাপোনৰ মেৰু আৰু তাৰ …\nপোহৰ- প্ৰতিফলন আৰু প্ৰতিসৰণ(অনুশীলনীৰ প্ৰশ্ন আৰু উত্তৰ) Read More »\nপোহৰ – প্ৰতিফলন আৰু প্ৰতিসৰন (পাঠভিক্তিক প্ৰশ্ন আৰু উত্তৰ)\nঅধ্যায় – 10 প্ৰশ্নাৱলী- ১ (Page- 168) ১।অৱতল দাপোণৰ মুখ্য ফ’কাছৰ সংজ্ঞা দিয়া। উত্তৰ : অৱতল দাপোণৰ ক্ষেত্ৰত মূখ্য অক্ষৰ সমান্তৰালভাৱে গতি কৰা ৰশ্মিবোৰ প্ৰতিফলকৰ পাছত মূখ্য অক্ষৰ এটা বিন্দুলৈ অভিসাৰী হয়, তাক অৱতল দাপোণৰ মূখ্য ফ’কাছ বোলে। চিত্ৰত F হ’ল মূখ্য ফ’কাছ বোলে। ২। গোলাকাৰ দাপোণ এখনৰ ভাঁজ ব্যাসাৰ্ধ 20cm । ইয়াৰ ফ’কাছ দৈৰ্ঘ্য …\nপোহৰ – প্ৰতিফলন আৰু প্ৰতিসৰন (পাঠভিক্তিক প্ৰশ্ন আৰু উত্তৰ) Read More »\nপোহৰ- প্ৰতিফলন আৰু প্ৰতিসৰণ (চমু প্ৰশ্ন আৰু উত্তৰ)\nঅধ্যায় – 10 ১। পোহৰৰ প্ৰতিফলন কাক বোলে? উত্তৰ : যি পৰিঘটনাৰ দ্বাৰা মিহি সমতলত আপতিত হৈ নিৰ্দিষ্ট নিয়ম অনুসৰি পোহৰৰ কিছু অংশ পুনৰ আগৰ মাধ্যমলৈ উভতি যায়, তাকে পোহৰৰ প্ৰতিফলন বোলে। ২। পোহৰৰ প্ৰতিফলনৰ নিয়ম দুটা লিখা। উত্তৰ : (ক) আপতন কোণ প্ৰতিফলন কোণৰ সমান আৰু (খ) আপতিত ৰশ্মি, দাপোণৰ আপতন বিন্দুত টনা লম্ব …\nপোহৰ- প্ৰতিফলন আৰু প্ৰতিসৰণ (চমু প্ৰশ্ন আৰু উত্তৰ) Read More »


আমি কংগ্ৰেছক সহায় কৰিছো, আমাক নকৰিলে|we-helped-congress-but-they-did-not-said-aiudf-president-badruddin-ajmal– News18 Assam\nআমি কংগ্ৰেছক সহায় কৰিছো, আমাক নকৰিলে : আজমল\nবিজেপিক হৰুওৱাৰ স্বাৰ্থত আমি কংগ্ৰেছক সহায় কৰিছো, কিন্তু কংগ্ৰেছে আমাক শেষ কৰিব বিচাৰে\nUpdated:April 18, 2019, 11:37 AM IST\nUpdated: April 18, 2019, 11:37 AM IST\nবিজেপিক হৰুওৱাৰ স্বাৰ্থত আমি কংগ্ৰেছক সহায় কৰিছো, কিন্তু কংগ্ৰেছে আমাক শেষ কৰিব বিচাৰে। হোজাইত ভোটাধিকাৰ সাব্যস্ত কৰিবলৈ আহি NEWS18ৰ আগত এই মন্তব্য এ আই ইউ ডি এফ প্ৰধান বদৰুদ্দিন আজমলৰ। আজমলে কয় – কংগ্ৰেছৰ বাবেই আমি ১১খন আসন এৰিছো। মাত্ৰ তিনিখনতহে আমি প্ৰাৰ্থী দিছো। কিন্তু কংগ্ৰেছ দলে এ আই ইউ ডি এফক সম্পূৰ্ণৰূপে নিঃশেষ কৰিব বিচাৰে। কংগ্ৰেছ আৰু বিজেপিৰ মাজতহে ভাল বুজাবুজি আছে বুলিও কয় আজমলে।\nআমি কংগ্ৰেছ–বিজেপিৰ বিৰুদ্ধে শক্তিশালী ৰূপত যুঁজ দিছো। বিজেপিয়ে অসমত এখনো আসন জিকিব নোৱাৰে। যদি জিকিব পাৰে সেয়া কংগ্ৰেছৰ বাবেই সম্ভৱ হ’ব। আমি বিজেপিক শেষ কৰিবলৈ গৈ আছো আৰু কংগ্ৰেছে আমাক শেষ কৰিবলৈ গৈ আছে বুলিও মন্তব্য কৰে আজমলে। কংগ্ৰেছে বিচাৰে সকলো শেষ হ’ব লাগে, কেৱল বিজেপি আৰু কংগ্ৰেছ দিল্লীত থাকিব লাগে। আমি ১১খন আসন কংগ্ৰেছৰ বাবে এৰিছো। কিন্তু আমি প্ৰাৰ্থী দিয়া তিনিটা সমষ্টিত কংগ্ৰেছে আমাক হৰুওৱাৰ বাবে চেষ্টা কৰি আছে।\nবিজেপিক সহায় কৰাৰ কথা নস্যাৎ কৰি আজমলে কয় – ‘বিজেপিৰ সৈতে আমাৰ কোনো বুজাবুজি নাই। যি বিজেপিয়ে আমাক গাহৰি খুৱাব বিচাৰে, সেই বিজেপিক কিয় সহায় কৰিম? বিজেপিয়ে সংবিধান সংশোধন কৰিব বিচাৰে, হিন্দু ৰাষ্ট্ৰ বনাব বিচাৰে, এয়া উচিত জানো? ৫ বছৰত নৰেন্দ্ৰ মোদীয়ে ভাৰতক হিন্দু ৰাষ্ট্ৰ বনোৱাৰ সপোন দেখিছে, এয়া অসম্ভৱ। মোদীয়ে ‘মুগেৰিলাল কী হাছিন স্বপ্না’ দেখিছে বুলিও কটাক্ষ কৰে বদৰুদ্দিন আজমলে।’


হিমন্ত বিশ্ব শৰ্মা - অসমীয়া ৱিকিপিডিয়া\nঅসমৰ ১৫তম মুখ্যমন্ত্ৰী\n২৪ মে' ২০১৬ – ৯ মে' ২০২১\nবিত্ত, পৰিকল্পনা আৰু উন্নয়ন, স্বাস্থ্য আৰু পৰিয়াল কল্যাণ, শিক্ষা, গড়কাপ্তানী\nবিত্ত, স্বাস্থ্য আৰু পৰিয়াল কল্যাণ, গড়কাপ্তানী, পৰিবৰ্তন আৰু বিকাশ\nৰাজ্যিক মন্ত্ৰী, অসম চৰকাৰ\n১ ছেপ্তেম্বৰ ২০০৪ – জুন ২০০৬\nবিত্ত, পৰিকল্পনা আৰু উন্নয়ন\n৭ জুন ২০০২ – ৩১ আগষ্ট ২০০৪\nকৃষি, পৰিকল্পনা আৰু উন্নয়ন\nজালুকবাৰী বিধানসভা সমষ্টি\n১ ফেব্ৰুৱাৰী, ১৯৬৯ (৫৩ বছৰ)\nভাৰতীয় জাতীয় কংগ্ৰেছ (১৯৯৬-২০১৫)\nৰিণিকি ভূঞা শৰ্মা (বি. ২০০০)\nকটন কলেজ (কলা স্নাতক/কলা স্নাতকোত্তৰ)\nবিষ্ণুৰাম মেধি চৰকাৰী আইন মহাবিদ্যালয় (আইনৰ স্নাতক)\nগুৱাহাটী বিশ্ববিদ্যালয় (ডক্টৰেট অফ ফিলোচ'ফী)\nহিমন্ত বিশ্ব শৰ্মা (ইংৰাজী: Himanta Biswa Sarma; জন্ম: ১ ফেব্ৰুৱাৰী, ১৯৬৯) হৈছে অসমৰ এগৰাকী ৰাজনীতিবিদ তথা অসমৰ বৰ্তমানৰ মুখ্যমন্ত্ৰী। তেওঁ অসম বিধানসভাৰ জালুকবাৰী সমষ্টিৰ পৰা পাঁচবাৰকৈ - ২০০১, ২০০৬ আৰু ২০১১ চনত ভাৰতীয় জাতীয় কংগ্ৰেছৰ আৰু ২০১৬ আৰু ২০২১ চনত ভাৰতীয় জনতা পাৰ্টিৰ বিধায়ক হিচাপে নিৰ্বাচিত হৈছে। ভাৰতীয় জাতীয় কংগ্ৰেছৰ পূৰ্বৰ সদস্য, শৰ্মাই ২০১৫ চনৰ আগষ্ট মাহত ভাৰতীয় জনতা পাৰ্টিত যোগদান কৰে।\nপৰৱৰ্তী সময়ত শৰ্মাই ২৪ মে' ২০১৬-ত কেবিনেট মন্ত্ৰী হিচাপে শপত গ্ৰহণ কৰে। তেওঁৰ ৰাজনৈতিক দক্ষতাৰ স্বীকৃতি হিচাপে[উদ্ধৃতিৰ প্ৰয়োজন] বিজেপি নেতৃত্বয়ে তেওঁক নৱ গঠিত উত্তৰ-পূব গণতান্ত্ৰিক মৰ্চাৰ আহ্বায়ক ৰূপে নিযুক্তি দিয়ে। অঞ্চলটোৰ সৰ্বাংগীণ উন্নতিৰ লগতে উত্তৰ-পূব ৰাজ্যসমূহ আৰু কেন্দ্ৰৰ সুসংযোগ স্থাপন কৰায়ে ইয়াৰ মূল উদ্দেশ্য। ২০২১ চনত তেওঁ অসমৰ মুখ্যমন্ত্ৰী ৰূপে নিৰ্বাচিত হয়।\n2.1 ভাৰতীয় জনতা পাৰ্টী\n3 মুখ্যমন্ত্ৰী হিচাপে\n১৯৮৫ চনত কামৰূপ একাডেমীৰ পৰা মেট্ৰিক পাছ কৰাৰ পিছত শৰ্মাই উচ্চ শিক্ষাৰ বাবে কটন কলেজত নামভৰ্তি কৰে। তেওঁ ১৯৯১-৯২ত কটন কলেজ ছাত্ৰসন্থাৰ সাধাৰণ সম্পাদক আছিল। তেওঁ কটন কলেজৰ পৰা ৰাজনীতি বিজ্ঞানত ১৯৯০ চনত স্নাতক আৰু ১৯৯২ চনত স্নাতকোত্তৰ পৰীক্ষা পাছ কৰে। শৰ্মাই গুৱাহাটীৰ চৰকাৰী আইন মহাবিদ্যালয়ৰ পৰা আইনৰ স্নাতক আৰু গুৱাহাটী বিশ্ববিদ্যালয়ৰ পৰা ডক্টৰেট ডিগ্ৰী লাভ কৰে। তেওঁ ১৯৯৬ৰ পৰা ২০০১ লৈ গুৱাহাটী উচ্চ ন্যায়ালয়ত অধিবক্তাৰূপে কৰ্ম জীৱন আৰম্ভ কৰিছিল। তেওঁ ৰিণিকি ভূঞাৰ লগত বিবাহ পাশত আৱদ্ধ হয় আৰু নন্দীল আৰু সুকন্যা তেওঁলোকৰ সন্তান।\nশৰ্মাই ২০০১ চনত অসম গণ পৰিষদৰ নেতা ভৃগু কুমাৰ ফুকনক পৰাস্ত কৰি প্ৰথমবাৰৰ বাবে জালুকবাৰীৰ পৰা অসম বিধানসভালৈ নিৰ্বাচিত হৈছিল। ২০০৬ চনত তেওঁ পুনৰ নিৰ্বাচিত হয়, তাৰ পিছত ২০১১ চনত ৭৮,০০০ ভোটৰ ব্যৱধানত একেৰাহে তৃতীয়বাৰৰ বাবে নিৰ্বাচিত হয়। ২০০২ চনৰ পৰা ২০১৪ চনলৈকে কৃষি, পৰিকল্পনা আৰু উন্নয়ন, বিত্ত, স্বাস্থ্য, শিক্ষা, আৰু অসম চুক্তি ৰূপায়ণৰ ৰাজ্যিক মন্ত্ৰী হিচাপে শৰ্মাই গুৰুত্বপূৰ্ণ (ৰাজ্য আৰু কেবিনেট উভয়তে) লাভ কৰিছিল।\n২০০৬ চনত তেওঁক স্বাস্থ্য বিভাগৰ কেবিনেট মন্ত্ৰী নিযুক্তি দিয়া হয়, আৰু ২০১১ চনত তেওঁক শিক্ষাৰ অতিৰিক্ত দায়িত্বও অৰ্পণ কৰা হয়। তেওঁৰ কাৰ্যকালত যোৰহাট, বৰপেটা আৰু তেজপুৰত তিনিখন চিকিৎসা মহাবিদ্যালয় নিৰ্মাণ কৰা হয়।\nভাৰতীয় জনতা পাৰ্টী[সম্পাদনা কৰক]\nঅমিত শ্বাহ আৰু কামাখ্যা প্ৰসাদ তাছাৰ সৈতে হিমন্ত বিশ্ব শৰ্মা।\nপ্ৰাক্তন মুখ্যমন্ত্ৰী তৰুণ গগৈৰ সৈতে ৰাজনৈতিক মতানৈক্যৰ পিছত ২০১৪ চনৰ ২১ জুলাইত শৰ্মাই সকলো চৰকাৰী পদৰ পৰা পদত্যাগ কৰে । ২০১৫ চনৰ ১৫ ছেপ্টেম্বৰত বিধানসভাৰ পৰা পদত্যাগ কৰে। ২০১৫ চনৰ ২৩ আগষ্টত শৰ্মাই অমিত শ্বাহৰ নতুন দিল্লীৰ বাসগৃহত ভাৰতীয় জনতা পাৰ্টিত যোগদান কৰে । ৰাজ্যৰ আগন্তুক বিধানসভা নিৰ্বাচন(২০১৬ চনৰ বিধানসভা নিৰ্বাচন)ৰ বাবে নিৰ্বাচন পৰিচালনা সমিতিৰ আহ্বায়ক হিচাপে তেওঁক নিযুক্তি দিয়া হৈছিল । ২০১৬ চনৰ মে’ মাহত শৰ্মাই একেৰাহে চতুৰ্থবাৰৰ বাবে জালুকবাৰী সমষ্টিত জয়লাভ কৰি ২৪ মে’ত সোনোৱাল মন্ত্ৰণালয়ত কেবিনেট মন্ত্ৰী হিচাপে শপত গ্ৰহণ কৰে। উত্তৰ-পূব ভাৰতৰ প্ৰথমখন বিজেপি চৰকাৰত তেওঁক বিত্ত, স্বাস্থ্য আৰু পৰিয়াল কল্যাণ, শিক্ষা, পৰিকল্পনা আৰু উন্নয়ন, পৰ্যটন, পেঞ্চন আৰু জনসংযোগ আদিৰ দৰে বিভাগৰ মন্ত্ৰীত্ব দিয়া হৈছিল।\nবিজেপি মিত্ৰজোঁট-এ সংখ্যাগৰিষ্ঠতা লাভ কৰাৰ পিছত নতুন চৰকাৰ গঠনৰ আলোচনাৰ বাবে ২০২১ চনৰ ৮ মে’ত মুখ্যমন্ত্ৰী সৰ্বানন্দ সোণোৱালৰ সৈতে শৰ্মাক নতুন দিল্লীলৈ মাতি অনা হৈছিল। সেই সময়ৰ বিজেপিৰ সভাপতি জে পি নাড্ডা আৰু গৃহমন্ত্ৰী অমিত শ্বাহৰ সৈতে ৪ ঘণ্টাৰো অধিক সময় ধৰি ধাৰাবাহিক বৈঠকত শৰ্মা আৰু সোণোৱাল মিলিত হয় । ৯ মে'ত পৰৱৰ্তী মুখ্যমন্ত্ৰীৰ সিদ্ধান্ত লোৱাৰ বাবে আয়োজিত এখন বৈঠকৰ পূৰ্বে সোণোৱালে ৰাজ্যপাল জগদীশ মুখীক পদত্যাগ পত্ৰ প্ৰদান কৰে । হিমন্ত বিশ্ব শৰ্মাৰ নাম প্ৰস্তাৱ কৰিছিল বিদায়ী সোণোৱাল, বিজেপিৰ ৰাজ্যিক সভাপতি ৰঞ্জিত কুমাৰ দাস আৰু নৱনিৰ্বাচিত বিধায়িকা নন্দিতা গাৰ্লোছাই। যিহেতু মুখ্যমন্ত্ৰী পদৰ বাবে আন কাৰো নাম প্ৰস্তাৱ কৰা হোৱা নাছিল, সেয়েহে সৰ্বসন্মতিক্ৰমে শৰ্মাক বিধায়িনী দলৰ নেতা হিচাপে নিৰ্বাচিত কৰা হয়।\n২০২১ চনৰ ১০ মে'ত সোণোৱালৰ পিছত ৰাজ্যপাল জগদীশ মুখীয়ে অসমৰ ১৫তম মুখ্যমন্ত্ৰী হিচাপে হিমন্ত বিশ্ব শৰ্মাক শপত গ্ৰহণ কৰোৱায়।\nশৰ্মা ভাৰতীয় বেডমিণ্টন সন্থাৰ (Badminton Association of India) সভাপতি। তেওঁ ২০১৬ চনৰ পৰা ২০১৯ চনলৈ অসম ক্ৰিকেট সন্থাৰ (Assam Cricket Association) সভাপতি হিচাপে কাৰ্য্যনিৰ্বাহ কৰিছিল। তাৰ পূৰ্বে ২০০২ৰ পৰা ২০১৬লৈ তেওঁ ইয়াৰ উপ-সভাপতি হিচাপেও কাৰ্য্যনিৰ্বাহ কৰিছিল। তেওঁ বৰ্তমানলৈ লিখি উলিওৱা কিতাপ কেইখন হ'ল : 'ভিন্ন সময় অভিন্ন মত', 'এটা সপোনৰ পম খেদি', 'সমাগত সময়','অন্য এক দৃষ্টিকোণ'।\n↑ "I told Rahul Gandhi you will not cross 25 seats, he said we will win: BJP MLA Himanta Biswa Sarma". http://indianexpress.com/article/elections-2016/india/india-news-india/assam-assembly-elections-2016-bjp-himanta-biswa-sarma-2809869/.\n↑ "Himanta Biswa Sarma: In 2016 Assam election, Bangladeshi immigrants want their own CM too". http://indianexpress.com/article/india/politics/himanta-biswa-sarma-in-this-assam-election-bangladeshi-immigrants-want-their-own-cm-too/.\n↑ "Himanta Biswa Sarma Named Convener Of BJP's Northeast Alliance". https://www.ndtv.com/india-news/himanta-biswa-sarma-named-convener-of-bjps-northeast-alliance-1409767। আহৰণ কৰা হৈছে: 22 May 2022.\n↑ "Former Gogoi close aide Himanta Biswa Sarma named convener of NDA's northeast alliance | Latest News & Updates at Daily News & Analysis" (en-US ভাষাত). dna. 2016-05-24. http://www.dnaindia.com/india/report-former-gogoi-close-aide-himanta-biswa-sarma-named-convener-of-nda-s-northeast-alliance-2216129। আহৰণ কৰা হৈছে: 2016-05-24.\n↑ "Himanta Biswa Sarma is Assam’s new chief minister". www.moneycontrol.com. https://www.moneycontrol.com/news/india/after-week-long-suspense-bjp-picks-master-strategist-himanta-biswa-sarma-as-assams-next-cm-6871331.html। আহৰণ কৰা হৈছে:9মে' 2021.\n↑ 6.0 6.1 "Dr. Himanta Biswa Sarma". Government of Assam. http://216.150.25.81/nict11/pdf/profile/himanta_biswa_sarma.pdf। আহৰণ কৰা হৈছে: 30 August 2012.\n↑ Choudhury, Ratnadip (9 May 2021). "From Student Body To Assam Chief Minister: Long Journey For Himanta Biswa Sarma". NDTV. https://www.ndtv.com/india-news/from-student-body-to-assam-chief-minister-long-journey-for-himanta-biswa-sarma-2438262। আহৰণ কৰা হৈছে: 22 September 2021.\n↑ Haq, Zia (3 May 2021). "Assam: The phenomenon called Himanta Biswa Sarma" (en ভাষাত). Hindustan Times. https://www.hindustantimes.com/elections/assam-assembly-election/assamthe-phenomenon-called-himanta-biswa-sarma-101620017280296.html। আহৰণ কৰা হৈছে: 22 September 2021.\n↑ Himanta resigns from MLA post. Telegraph India. 15 September 2015. Archived on 1 August 2018.\n↑ -to-join-bjp/story-ieqWZLEc8RL9QqeMC4NPpI.html ""Former Assam minister Himanta Biswa meets Amit Shah, to join BJP"". হিন্দুস্তান টাইমছ. 23 August 2015. https://www.hindustantimes.com/india/former-assam-minister-himanta-biswa-meets-amit-shah... -to-join-bjp/story-ieqWZLEc8RL9QqeMC4NPpI.html। আহৰণ কৰা হৈছে: ২২ ছেপ্টেম্বৰ ২০২১.\n↑ [https://www.livemint.com/elections/assembly-elections/dogged-determination-hard-work- rewards-himanta-biswa-sarma-with-the-cm-s-mantle-11620559528405.html "" Dogged determination, hard work rewards Himanta Biswa Sarma with the CM's mantle"] (english ভাষাত). mint.9May 2021. https://www.livemint.com/elections/assembly-elections/dogged-determination-hard-work- rewards-himanta-biswa-sarma-with-the-cm-s-mantle-11620559528405.html। আহৰণ কৰা হৈছে: ২২ ছেপ্টেম্বৰ ২০২১.\n↑ "Minister’s Portfolio, Parliamentary Affairs, Government Of Assam, India". parliamentaryaffairs.assam.gov.in. https://parliamentaryaffairs.assam.gov.in/portlets/ministers-portfolio। আহৰণ কৰা হৈছে: ২২ ছেপ্টেম্বৰ ২০২১.\n↑ PTI (9 May 2021). "Sonowal resigns as CM before BJP MLAs meet to elect new leader". Business Standard India. https://www.business-standard.com/article/current-affairs/sonowal-resigns-as-cm-before-bjp-mlas-meet-to-elect-new-leader-121050900284_1.html.\n↑ PTI (9 May 2021). "Sarbananda Sonowal tenders resignation, prior to election of new Assam CM". The Times of India. https://timesofindia.indiatimes.com/india/sarbananda-sonowal-tenders-resignation-prior-to-election-of-new-assam-cm/articleshow/82494934.cms.\n↑ "Sarbananda Sonowal resigns as chief minister; Assam BJP MLAs’ meet today". Northeast Now.9May 2021. https://nenow.in/north-east-news/assam/sarbananda-sonowal-resigns-as-chief-minister-assam-bjp-mlas-meet-today.html। আহৰণ কৰা হৈছে: 8 May 2022.\n↑ Parashar, Shipra (9 May 2021). "Assam CM Sarbananda Sonowal submits his resignation to Governor". Zee News. https://zeenews.india.com/india/assam-cm-sarbananda-sonowal-submits-his-resignation-to-governor-2360742.html.\n↑ PTI (9 May 2021). "Himanta Biswa Sarma set to become chief minister of Assam". The Economic Times. https://economictimes.indiatimes.com/news/elections/assembly-elections/assam/himanta-biswa-sarma-set-to-become-chief-minister-of-assam/articleshow/82495260.cms.\n↑ Sharma, Vibha (9 May 2021). "Himanta Biswa Sarma is new chief minister of Assam". Tribune India. https://www.tribuneindia.com/news/nation/sonowal-tenders-resignation-prior-to-election-of-new-assam-cm-250327। আহৰণ কৰা হৈছে: 22 September 2021.\n↑ "Himanta Biswa Sarma sworn-in as 15th chief minister of Assam". The Times of India. 10 May 2021. https://timesofindia.indiatimes.com/india/himanta-biswa-sarma-neda-convenor-sworn-in-as-15th-chief-minister-of-assam/articleshow/82516855.cms.\n↑ "Himanta Biswa Sarma sworn in as Assam CM". The Hindu. 10 May 2021. ISSN 0971-751X. https://www.thehindu.com/elections/assam-assembly/himanta-biswa-sarma-sworn-in-as-assam-cm/article34525379.ece.\n↑ ANI (10 May 2021). "Himanta Biswa Sarma sworn in as Chief Minister of Assam". Business Standard India. https://www.business-standard.com/article/politics/himanta-biswa-sarma-sworn-in-as-chief-minister-of-assam-121051000395_1.html.\n↑ High voltage AGM at Barsapara today\nটুইটাৰত হিমন্ত বিশ্ব শৰ্মা\nফেইচবুকত হিমন্ত বিশ্ব শৰ্মা\n"https://as.wikipedia.org/w/index.php?title=হিমন্ত_বিশ্ব_শৰ্মা&oldid=321865"ৰ পৰা অনা হৈছে\nএই পৃষ্ঠাখন ২২ মে’, ২০২২ তাৰিখে ১৫:০৮ বজাত অন্তিম সংশোধন কৰা হৈছিল।


অষ্টিঅ'মেলেচিয়াৰ পৰা সাৱধান\nঅষ্টিঅ'মেলেচিয়াৰ অর্থ হ’ল কোমল হাড়। হাড় কোমল হৈ যোৱাৰ মূল কাৰণ হ’ল ভিটামিন-‘ডি’ৰ অভাৱ। ভিটামিন-ডিৰ অভাৱৰ ফলত খনিজ উপাদান কেলচিয়াম আৰু ফচফৰাচে শৰীৰৰ হাড় ঠিকমতে গঠন কৰিব নোৱাৰে। আৰু হাড়ত কেলচিয়াম আৰু ফচফৰাচ কম থাকিলে হাড় কোমল হয়। যাৰ ফলত হাড় দুর্বল হৈ সহজে ভাঙে। এয়া কেৱল বয়সস্থজনৰ ক্ষেত্ৰতহে হয়। শিশুৰ ক্ষেত্ৰত এনে হ’লে তাক ৰিকেট বোলা হয়। অষ্টিঅ'মেলেচিয়া মহিলাসকলৰ ক্ষেত্ৰত বেছিকৈ হোৱা দেখা যায়। সাধাৰণতে গৰ্ভাৱস্থাত এয়া বেছিকৈ ঘটে। অষ্টিঅ'মেলেচিয়া অষ্টিঅ'পৰাছিছৰ দৰে একে নহয়। এই দুয়োটা অসুখতে হাড় ভাঙি যাব পাৰে। কিন্তু অষ্টিঅ'মেলেচিয়াত হাড় আৰু টান নহয়।\nআমাৰ শৰীৰৰ হাড়বোৰ টান হ’বলৈ কিছু খনিজ উপাদানৰ প্রয়োজন হয়। যদি আমাৰ শৰীৰত সেই উপাদানবোৰ পৰ্যাপ্ত পৰিমাণে নাথাকে তেন্তে আমাৰ অষ্টিঅ'মেলেচিয়া হ’ব পাৰে। পৰ্যাপ্ত পৰিমাণৰ ভিটামিন ‘ডি’ গ্ৰহণ নকৰাৰ ফলত শৰীৰত হাড়ৰ ক্ষয় হয়। ভিটামিন ‘ডি’ সাধাৰণতে সূৰ্যৰ ৰশ্মিৰ পৰা পোৱা যায়। তদুপৰি প্রয়োজনসাপেক্ষে ভিটামিন ‘ডি’ৰ চাপ্লিমেণ্টো গ্ৰহণ কৰিব পাৰে। গেষ্ট্ৰিকৰ বাইপাছ ছাৰ্জাৰী, পাকস্থলীৰ অস্ত্ৰোপচাৰ, লিভাৰ বা কিড্‌নীৰ অসুখৰ ফলতো শৰীৰত ভিটামিন ‘ডি’ গ্ৰহণৰ ক্ষমতাৰ ওপৰত প্ৰভাৱ পৰিব পাৰে। কিড্‌নীয়ে ঠিকমতে এচিড নিয়ন্ত্ৰণ কৰিব নোৱাৰিলেও শৰীৰৰ ভিটামিন ‘ডি’ৰ অভাৱ ঘটে। তদুপৰি বংশগত কাৰণতো অষ্টিঅ'মেলেচিয়া হ’ব পাৰে।\nঅষ্ট্রিঅ’মেলেচিয়াৰ কেইটিমান বিশেষ লক্ষণৰ বিষয়ে আমি জানি লওঁ আহক— কোনো বিশেষ আঘাত নোপোৱাকৈ শৰীৰৰ হাড় ভাঙি যোৱা বা অলপতে ভাগৰুৱা অনুভৱ কৰা। বহাৰ পৰা উঠিলে কষ্ট পোৱা বা চিৰি বগালে কষ্ট অনুভৱ কৰা আদিয়েই অষ্টিঅ’মেলেচিয়াৰ প্ৰধান লক্ষণ।\nতেজ পৰীক্ষাৰ জৰিয়তে শৰীৰত ভিটামিন ‘ডি’ৰ মাত্ৰা নিৰূপণ কৰিব পাৰি। তদুপৰি এক্স-ৰেৰ জৰিয়তেও হাড়ৰ অৱস্থা নিৰূপণ কৰিব পাৰি। ব'ন মিনাৰেল ডেনচিটী স্কেনৰ জৰিয়তে হাড়ৰ কেলচিয়াম আৰু ফছফেটৰ পৰিমাণে নিৰূপণ কৰিব পৰা যায়। কেতিয়াবা আকৌ সঠিক ৰোগ নির্ণয় কৰিবলৈ হাড়ৰ বায়োপ্‌চিও কৰোৱাব লগা হয়।\nযদিহে পর্যাপ্ত পৰিমাণৰ ভিটামিন ‘ডি’ৰ অভাৱৰ ফলত অষ্টিঅ'মেলেচিয়া হয়, তেন্তে খাদ্যত যথেষ্ট পৰিমাণৰ ভিটামিন ‘ডি’ গ্ৰহণত মনোযোগ দিব লাগে। কিছু নির্দিষ্ট খাদ্য তথা ছাপ্লিমেন্ট গ্রহণ কৰাটো জৰুৰী। সম্পূর্ণ শস্যজাতীয় খাদ্য (চিৰিয়েল), পনীৰ, কণী, মাছ, গাখীৰ, কমলাৰ ৰস আৰু দৈ আদি ভিটামিন ‘ডি’ সমৃদ্ধ খাদ্য। বহু সময়জুৰি ৰ’দত থাকিলেও শৰীৰে ভিটামিন ‘ডি’ গ্ৰহণ কৰিব পাৰে। অৱশ্যে এইক্ষেত্ৰত চিকিৎসকৰ পৰামৰ্শ লৈ সঠিক ছানস্কীন গ্ৰহণ কৰাটো জৰুৰী। কিয়নো অতিৰিক্ত ৰ’দৰ পৰা আকৌ কেতিয়াবা স্কীন কেঞ্চাৰৰ আশংকাও বৃদ্ধি পায়। সেয়ে অষ্টিঅ'মেলেচিয়াৰ সমস্যা বাঢ়ি গ’লে চিকিৎসকৰ লগত পৰামৰ্শ কৰি অধিক মাত্ৰাত কেলচিয়াম আৰু ভিটামিন ‘ডি’ ছাপ্লিমেণ্ট গ্রহণ কৰিব পাৰে। অন্যথা সমস্যা বাঢ়ি গ’লে প্রয়োজন হ’ব অস্ত্ৰোপচাৰৰ।\nকোনবোৰ খাদ্য হৃদৰোগীয়ে নাখাব?\nআমাৰ শৰীৰৰ ভিতৰত অবিৰামভাবে তেজ পাম্প কৰি থকা গুৰুত্বপূর্ণ অংগটো\nহৈছে হৃৎপিণ্ড। হৃৎপিণ্ড সুস্থ থাকিলেহে আমাৰ শৰীৰটোও সুস্থ হৈ থাকে। সাধাৰণ লোকেও স্বাস্থ্যৰ বাবে উপকাৰী খাদ্যবোৰহে খাব লাগে। গতিকে হৃদৰোগীসকল খাদ্যৰ প্ৰতি অধিক সচেতন হৈ থাকিব লাগে। কাৰণ হৃৎপিণ্ডৰ বাবে উপকাৰী খাদ্য খালে হৃদৰোগৰ জটিলতা কমে। হৃৎপিণ্ডৰ বাবে উপকাৰী খাদ্যসমূহ হ’ল—শাক-পাচলি, শস্য, ফলমূল, ক্ৰীম বা চর্বি নথকা দুগ্ধজাত খাদ্য, চৰ্বিহীন মাংস, মাছ আদি। কিছুমান খাদ্যক হৃদৰোগীয়ে এৰাই চলা উচিত আৰু খাদ্যগ্ৰহণৰ সময়ত তেওঁলোক বেছ সতর্ক হৈ থকাটো উচিত। তদুপৰি বর্তমান আধুনিক গৱেষণাবোৰৰ ফলত পুৰণা ধ্যান-ধাৰণাবোৰ অচল হোৱাত ৰোগী বিভ্ৰান্তও হৈ পৰে। উদাহৰণস্বৰূপে, পুৰণি ধাৰণা অনুসৰি ডায়েটৰী কল’ষ্টেৰল, ছ’ডিয়াম আৰু চর্বিযুক্ত খাদ্যবোৰ হৃদৰোগীৰ কাৰণে ক্ষতিকাৰক। অধ্যাপক জেফ ভলেক্ নামৰ ওহাইঅ’ ষ্টেট ইউনিভাৰচিটিৰ ফুড চায়েন্সৰ খাদ্য গৱেষকজনৰ মতে সাম্প্রতিক কিছুমান গৱেষণাত দেখা গৈছে যে, ডায়েটৰী চেচুৰেটেড্ ফেট গ্ৰহণ কৰাৰ সৈতে হৃদৰোগৰ(কাৰ্ডিঅ'ভাস্কুলাৰ ডিজিজ) কোনো সম্পর্ক নাই। অধ্যাপক ভলেকৰ মতে তথাপিও তেজত চেছুৰেটেড ফেটৰ (চর্বি) উপস্থিতি তেজত থাকিলে হৃদৰোগৰ আশংকা কিন্তু বাঢ়ি যায়। ডায়েটৰী বা খাদ্যজনিত চর্বি আৰু ক’লেষ্টেৰলক লৈ কৰা এক গৱেষণাত দেখা গৈছে যে, খাদ্যত এনে দ্রব্য থাকিলেও যে ই আপোনাৰ শৰীৰত তেনে ক’লেষ্টেৰল বা চর্বি বঢ়াই নুতুলিবও পাৰে। ইমানবোৰ নতুন আৰু পুৰণি বিতর্কিত মন্তব্য অথবা আলোচনা চলি থাকিলেও সঁচা অৰ্থত হৃদৰোগীসকলে কি খাদ্য খাব, সি সঁচাকৈয়ে ঠিক কৰি লোৱাটো এক গুৰুত্বপূর্ণ বিষয়। কেটপাটন নামৰ ক্লীভলেণ্ড ক্লিনিকৰ ‘হার্ট এণ্ড ইনষ্টিটিউট’ৰ আহাৰ বিশেষজ্ঞগৰাকীৰ মন্তব্য হ’ল— ‘খাদ্যই আমাৰ শৰীৰত পুষ্টি প্রদান কৰে নতুবা আমাৰ শৰীৰক বিষাক্ত কৰি তোলে।” বহুল অৰ্থত হৃৎপিণ্ডৰ কাৰণে ক্ষতিকাৰক খাদ্যবোৰৰ এখন তালিকা তলত দিয়া হৈছেঃ\nকোমল পানীয়ত প্ৰচুৰ পৰিমাণে চেনি থাকে, যি ধমনীৰ বেৰৰ ওপৰত চাপৰ সৃষ্টি কৰে। আনহাতে ছ’ডা পান কৰিলে তেজত চেনিৰ মাত্রা বৃদ্ধি পায় আৰু কাৰ্ডিঅ'স্কুলাৰ ৰোগ হোৱাৰ আশংকাও বৃদ্ধি হয়। গতিকে ছ’ডা জাতীয় কোমল পানীয়ক হৃদৰোগীয়ে পৰিহাৰ কৰা উচিত।\nসেকা বা বে’ক কৰা খাদ্যত প্ৰচুৰ পৰিমাণে চেনি থকাৰ কাৰণে তেনে খাদ্য হৃদৰোগীৰ বাবে বর্জনীয়। চর্বি আৰু চেনিয়ে ধমনীৰ কাম-কাজত বাধাৰ সৃষ্টি কৰে আৰু তেজতো চেনিৰ মাত্রা বৃদ্ধি কৰে। এই চর্বি আৰু চেনি কাডিঅ’ভাস্কুলাৰ হৃদৰোগৰ কাৰণ হৈ পৰে।\nকেট্‌চাপ (ketchup), বগা পাওৰুটি, কম চর্বিযুক্ত দৈ, চালাদ ড্রেচিং, পাস্তা, চচেজ, বাৰ্বিকিউ চচেজ আদি পৰিশোধিত খাদ্যবোৰ হৃৎপিণ্ডৰ বাবে অতিশয় ক্ষতিকৰ। গতিকে তেনে খাদ্য খোৱাৰ পৰা বিৰত থাকিব।\nনতুন এক গৱেষণাৰ মতে মাখন হৃৎপিণ্ডৰ বাবে ক্ষতিকাৰক নহয় অথচ মার্জাৰিন নামৰ চর্বিযুক্ত দ্রব্যবিধ অতি ক্ষতিকাৰক। কাৰণ ইয়াত “ট্রান্সফেট’ নামৰ এবিধ চর্বি থাকে, যি হৃৎপিণ্ডৰ ৰোগ সৃষ্টি কৰে। ট্রান্সফেট নামৰ চৰ্বিবিধ মার্জাৰিন, কফি, ক্রীম আৰু হাইড্র’জেনেটেড তেল হৃদৰোগীসকলে খাব নালাগে।\nডায়বেটিছৰ পৰা কেনেকৈ দূৰত থাকিব ?\nডায়বেটিছহীন জীৱন! আজিৰ দিনত যেন এক অলৌকিক সপোন। কি চহৰ, কি গাঁও; প্রায়সংখ্যক লোকেই আজি ডায়বেটিছ বা মধুমেহ ৰোগত আক্রান্ত। তদুপৰি এই ৰোগ নিয়ন্ত্ৰণত ৰাখিব নোৱাৰিলে কিডনী, চকু, ভৰিকে ধৰি শৰীৰৰ বিভিন্ন অংগৰ ক্ষতিসাধন হয়। ডায়বেটিছ প্ৰতিৰোধৰ কিছুমান উপায় আজি আলোচনাৰ বিষয়।\nওজন কেতিয়াও বাঢ়িবলৈ দিব নালাগে। ওজনৰ ভাৰসাম্য সদায় নিয়ন্ত্ৰণত ৰাখিবলৈ যত্ন কৰিব লাগে। যিবোৰ খাদ্যই ওজন বৃদ্ধি কৰে সেইবোৰ এৰি চলিবলৈ যত্ন কৰিব লাগে। তদুপৰি মূল খাদ্য গ্ৰহণৰ আধাঘণ্টামানৰ পূর্বে এগিলাচ পানী সেৱন কৰিব পাৰিলে ভাল। দিনটোত যিমান পাৰি পানী পান কৰিবলৈ যত্ন কৰিব লাগে। ভাত বা ৰুটীৰ লগত শাক-পাচলি বেছিকৈ খাব লাগে। খোৱাৰ সময়ত টিভি চাই বা কথাপতি খাদ্যগ্ৰহণ কৰিব নালাগে। কথাটো শুনিলে হাঁহি উঠা যদিও এয়া বিশেষজ্ঞৰে মত হয়। বিশেষজ্ঞসকলৰ মতে খাবলৈ বহি টিভি চাই থাকিলে বা কথা পাতি থাকিলে বেছিকৈ খোৱা হয়। সেয়ে মনোযোগেৰে কমাই খোৱাৰ যত্ন কৰিব লাগে৷ খাদ্য তালিকাত ডালচেনি ৰাখিব লাগে৷ ই তেজৰ গ্লুক'জৰ পৰিমাণক সদায় স্থিতিশীল ৰখাত সহায় কৰে। মানসিক চাপো ডায়েবেটিছ ৰোগ সৃষ্টিৰ অন্য এক কাৰক। সেয়ে সদায় মানসিক চাপমুক্ত হৈ থকাৰ যত্ন কৰক। মানসিক চাপমুক্ত হৈ থাকিবলৈ দীৰ্ঘ শ্বাস-প্ৰশ্বাসৰ ব্যায়াম কৰাৰ উপৰি ধ্যান কৰিব লাগে। প্ৰত্যেকদিনে ভালদৰে টোপনি যাব লাগে। বিভিন্ন গৱেষণাত প্ৰকাশ পাইছে যে, ভালদৰে টোপনি নাহিলেও ডায়বেটিছ হোৱাৰ আশংকা বাঢ়ি যায়। সেয়ে প্রতিদিনে সাতৰ পৰা আঠঘণ্টা পর্যন্ত শুব লাগে।\nভ্ৰমণৰ সময়ত সুস্থ থকাৰ উপায়\nভ্ৰমণৰ সময়ত সুস্থ থকাতো অতিকৈ প্রয়োজনীয় কথা। কিয়নো আমি ভ্ৰমণ কৰিবলৈ গৈ অসুস্থ হৈ পৰিলে ফুৰা-চকা বা যিকোনো কাম কৰিয়েই শান্তি নাপাম। তদুপৰি অসুস্থতাৰ বাবে ভ্ৰমণৰ সম্পূর্ণ আনন্দ নষ্ট হৈ যাব পাৰে। ভ্ৰমণ সাধাৰণতে পৰিয়াল বা বন্ধু-বান্ধৱৰ লগতেই কৰা হয়। এজন যদি যাত্ৰাপথত অসুস্থ হৈ পৰে তেন্তে সকলোৰে বাবে এই ভ্ৰমণ পীড়াদায়ক হৈ উঠিব পাৰে। সেয়ে ক’ৰবালৈ ফুৰিব বা কিবা কামত ভ্ৰমণ কৰিবলৈ গ’লে কেইটামান দিশত চকু দিব লাগে। বিশেষকৈ জ্বৰ, চৰ্দি, কাহ, পেটৰ বিষ, মূৰৰ বিষ, পেটৰ অসুখ আদিৰ ঔষধ কোনো ডাক্তৰৰ লগত পৰামৰ্শ কৰি লগত লৈ যাব লাগে। তদুপৰি নিয়মিত ব্যৱহাৰ কৰা ঔষধ অলপ বেছিকৈ লৈ যাব লাগে। এণ্টিচেপিটক ক্রীম বা বিষৰ মলম লগত লৈ যাব লাগে। ভ্ৰমণৰ সময়ত বমি কৰাৰ সম্ভাৱনা থাকিলে চিকিৎসকৰ পৰামৰ্শ মৰ্মে ঔষধ লৈ যাব লাগে। প্রয়োজনীয় দুই এবিধ খাদ্য যেনে—বিস্কুট, কেক আদি কিছুমান শুকান খাদ্য পাৰিলে লগত লৈ যাব লাগে। বিশেষ প্রয়োজনত কেতিয়াবা তাকেই কামত আহে। ভ্ৰমণৰ সময়ত শিশু লগত থাকিলে আৰু বেছি সাৱধানতা অৱলম্বন কৰিব লাগে। শিশুৰ প্রয়োজনীয় ঔষধসমূহলৈ যোৱাৰ ব্যৱস্থা কৰিব লাগে৷ পৰাপক্ষত শিশুটিৰ বাবে কিছুমান প্রয়োজনীয় খাদ্য লগত লৈ যাব পাৰিলে ভাল। এনেধৰণৰ সৰু সৰু কথাত সতর্ক হ’ব পাৰিলে আপুনি ভ্ৰমণৰ সময়ত সম্ভাৱনীয় বিপদৰ পৰা হাত সাৰি থাকিব পাৰিব।\nআজিৰ নবীনজনেই এদিন প্রবীণ হ'বগৈ। সমাজ এখন আগুৱাই নিয়াৰ ক্ষেত্ৰত জ্যেষ্ঠসকলে এক উল্লেখনীয় ভূমিকা পালন কৰি আহিছে। তথাপি যেন সমাজত তেওঁলোকৰে গুৰুত্ব কম। সাধাৰণতে, ষাঠি বছৰৰ ঊৰ্ধৰ এজন ব্যক্তি বুলি ক’লে আমাৰ সকলোৰে মনলৈ এনে ভাব আহে যেন এতিয়া আৰু ব্যক্তিজনে কাম কৰাৰ সকলো শক্তি হেৰুৱাই পেলাইছে। লাহে লাহে বয়স বাঢ়ি অহাৰ লগে লগে পৰিয়ালৰ বাকী সদস্যবোৰেও যেন তেওঁক অৱহেলা কৰিবলৈ লয়। কিন্তু এনেদৰে আমি জ্যেষ্ঠজনক অৱহেলা নকৰি তেওঁলোকক সুস্থ কৰি ৰখাত অধিক গুৰুত্ব দি সমাজৰ গুৰু দায়িত্ব পালন কৰাত উদগনি জগাব পাৰো।\nবয়োজ্যেষ্ঠ ব্যক্তি এজনক সুস্থ ৰাখিবলৈ হ’লে তেওঁলোকৰ খাদ্যাভ্যাসত অধিক গুৰুত্ব দিব লাগিব। কিয়নো জ্যেষ্ঠসকলৰ হজমৰ ধাৰাবাহিকতা বহুক্ষেত্ৰতে কমি অহা দেখিবলৈ পোৱা যায়। সেয়ে বয়সিয়াল লোক এজনে যিকোনো ধৰণৰ খাদ্য গ্ৰহণ কৰিব নোৱাৰা হৈ আহে। এই বয়সত এজন ব্যক্তিক যিকোনো ধৰণৰ ৰোগে হেঁচা মাৰি ধৰিব পাৰে। ডায়েবেটিচ, হৃদৰোগ, ৰক্তচাপ, পাকস্থলীৰ সমস্যা আদিকে ধৰি নানান ৰোগে এজন ব্যক্তিক হেঁচা মাৰি ধৰিব পাৰে। সেয়ে এনেবোৰ বিষয়ৰ প্রতি গুৰুত্ব দি বয়সিয়াল লোকৰ খাদ্য তালিকা প্ৰস্তুত কৰিব লাগে। দিনটোৰ কেলৰিৰ চাহিদা পূৰণ হোৱাকৈ বয়সিয়াল লোকে খাদ্য গ্ৰহণ কৰিব লাগে। তদুপৰি কম গ্ৰহণ কৰিলে ভাল। অৱশ্যে ৰোগ অনুসৰি যিবোৰ খাদ্য ব্যক্তি বিশেষে গ্ৰহণ কৰিব নালাগে তেনে খাদ্য এৰাই চলাটো নিতান্তই জৰুৰী। উদাহৰণস্বৰূপে, এজন ডায়েবেটিছ ৰোগত আক্রান্ত ৰোগীয়ে মিঠা ত্যাগ কৰিব পাৰিলেহে তেওঁ সুস্থভাবে জীয়াই থাকিব পাৰে। তদুপৰি বয়স বাঢ়ি অহাৰ লগে লগে শৰীৰত চর্বি জমা হোৱাৰ প্ৰৱণতা বাঢ়ি যায়। গতিকে খাহী মাংস, ঘী, মাখন, মেৱনিজ আদি কমকৈ খাবলৈ যত্ন কৰিব লাগে। উচ্চ ৰক্তচাপ থকা ব্যক্তিয়ে পনীৰ, নিমখ জাতীয় খাদ্য একেবাৰে বাদ দিব লাগে। সাধাৰণতে দুই-আঢ়ৈ ঘণ্টাৰ মূৰে মূৰে বয়সিয়াল লোকে যদি কম কমকৈ খাই থাকে তেন্তে তেওঁলোকৰ পাকস্থলীও নিৰাপদে থাকে। এনেদৰে নিয়ম মানি চলিব পাৰিলে বয়সিয়াল লোকো নিৰোগী হৈ বহু বয়সলৈ কর্মঠহৈ থাকিব পাৰে।\nবাৰ্ধক্যৰ বাবে যিবোৰ সমস্যা হয়\nমানৱ জীৱনৰ শেষ পর্যায় বৃদ্ধাৱস্থা। বাৰ্ধক্যৰ দিশে আগবঢ়াৰ লগে লগে বহু ধৰণৰ শাৰীৰিক সমস্যাই আমাৰ দেহত আগুৰি ধৰে। লগে লগে শাৰীৰিক পৰিবর্তনেও দেখা দিয়ে। এই বয়সত ৰোগ প্ৰতিৰোধ ক্ষমতা কমি যোৱাৰ ফলত বিভিন্ন ৰোগে শৰীৰত থিতাপি লয়। বাৰ্ধক্যজনিত কেইটিমান বিশেষ ৰোগ আজি এই আলোচনাৰ বিষয়।\nসাধাৰণতে বয়সিয়াল নাৰী-পুৰুষ উভয়ৰে ক্ষেত্ৰত এই সমস্যাই দেখা দিয়ে। পুৰুষৰ ক্ষেত্ৰত প্র’ষ্টেট গ্রন্থিৰ সমস্যা হ’লে প্ৰথমে প্ৰস্ৰাৱৰ সমস্যাই দেখা দিয়ে।\nবয়স বাঢ়ি অহাৰ লগে লগে কাণেৰে কমকৈ শুনা বা চকুৰে কমকৈ দেখাৰ সমস্যা বহুতৰে ক্ষেত্ৰত দেখা যায়। সেয়ে বহুসময়ত আত্মবিশ্বাসো কমি আহে৷ যাৰ ফলত চাৰিওদিশ বিষন্নতাই ছানি ধৰে। বহু বয়সিয়াল লোক আকৌ আগ্ৰাইটিছৰ সমস্যাত আক্রান্ত হোৱা দেখা যায়। গাঁঠিৰ বিষত ইফাল-সিফাল কৰিবলৈও কষ্ট হয়। বৃদ্ধ বয়সৰ ই এক ডাঙৰ সমস্যা।\nস্মৃতিভ্ৰমো বৃদ্ধ বয়সৰ এক চিৰাচৰিত ৰোগ৷ মানুহ, সময়, বস্তু ক’ৰবাত ৰাখি পাহৰি যোৱাৰ লগতে কথা ক’বলৈও বহুতে পাহৰি যায়। তদুপৰি এলজাইমাৰ ৰোগৰো প্রকোপ বৃদ্ধি হয়। এই বয়সত এনেবোৰ সমস্যাৰ উপৰি চুলি পকা, দাঁতৰ সমস্যা আদিও বৃদ্ধাৱস্থাৰ এক এৰাব নোৱাৰা ৰোগ।\nবৃদ্ধ বয়সৰ বেয়া অভ্যাস ক্ষতিৰ কাৰণ হ’ব পাৰে\nযিকোনো অভ্যাস গঢ়ি তোলা সহজ, বিশেষকৈ বেয়া অভ্যাস সহজে গঢ়লৈ উঠে। প্রতিদিনে একেইবোৰ কাম কৰোঁতে কৰোঁতে অভ্যাসত পৰিণত হয়। কিছুমান কাম বৃদ্ধসকলৰ মাজত গঢ় লৈ উঠিলে স্বাস্থ্যৰ পক্ষে অতি ক্ষতিকাৰকৰূপে পৰিগণিত হয়। উদাহৰণস্বৰূপে, সময় কটোৱাৰ বাবে বহুতে নখকামুৰি থাকে। তদুপৰি দুঃচিন্তা বা চাপ নিয়ন্ত্ৰণত ৰাখিবলৈও বহুতকে এনে কৰা দেখা যায়। এনেকৈ নখ কামুৰি থাকিলে কেতিয়াবা নখ এৰায়ো যায়। নাৰীৰ তুলনাত আকৌ পুৰুষেহে এই বেয়া অভ্যাসটো বেছিকৈ কৰা দেখা যায়। কিন্তু এনে সাধাৰণ বেয়া অভ্যাসটোৱে আমাৰ শৰীৰৰ কিভাবে ক্ষতিসাধন কৰে? দাঁতেৰে নখ কামোৰা এই বেয়া অভ্যাসটোৰ বাবেই নখৰ বিকৃতি হোৱাৰ লগতে দাঁতৰ বাহিৰৰ স্তৰৰ ক্ষতিসাধন হয়। নখত লাগি থকা ক্ষতিকাৰক জীৱাণু পেটৰ ভিতৰলৈ গৈ বহু দীঘলীয়া অসুখত ভুগিব পাৰে। বমি, পেটত কৃমি, সংক্রমণ, তেজ প্ৰদূষণ আদিও হ’ব পাৰে। এই অভ্যাস আঁতৰাবলৈ আমি প্রতি সপ্তাহত মেনিকিউৰ কৰিব লাগিব আৰু টেটোৰ দৰে কোনো বস্তু নখত লগাব লাগিব। দুঃচিন্তা বা উদ্বেগক মোকাবিলা কৰিবলৈ আমি অতি সোনকালে মনোৰোগ চিকিৎসকৰ কাষ চাপিব লাগে।\nবহুতেই আকৌ চিকিৎসকৰ পৰা বহু কথা লুকুৱাই ৰাখে। ঔষধ খোৱা সম্পর্কেও বহুতেই চিকিৎসকক মিছা কথা কয় আৰু প্রকৃত সমস্যাও চিকিৎসকৰ পৰা লুকুৱাই ৰাখে।\nবৃদ্ধ বয়সটোৱেই আচলতে সমস্যাৰ কাৰণ। এই বয়সত প্রেচ্‌কিপ্‌চনত দিয়া কেবাটাও ঔষধ ৰোগীয়ে নিয়ম অনুসৰি গ্ৰহণ নকৰি একেলগে গ্ৰহণ কৰে। যাৰ ফলত বিৰূপ প্রতিক্রিয়া হ’ব পাৰে। সেয়ে চিকিৎসকৰ পৰামৰ্শ মৰ্মে নিয়ম অনুসৰি ঔষধবোৰ গ্ৰহণ কৰিব লাগে। চিকিৎসকৰ ওচৰলৈ যোৱাৰ পূর্বেই নিজৰ সমস্যাবোৰ ভালদৰে কাগজ এখনত লিখি থ'ব লাগে, যাতে কোনো সমস্যা বাদ পৰি নাযায়।\nবৃদ্ধ বয়সত টোপনি কমি যোৱাটো আন এটি ডাঙৰ সমস্যা। বেথ ইছাবেল ভেকনেচ মেডিকেল চেণ্টাৰ ব’ষ্টনৰ গৱেষকসকলে দেখুৱাইছে যে, কেনে বয়সৰ ব্যক্তিৰ টোপনি কমি যায়, ৰাতি সাৰে থাকে বা চিন্তা কৰিয়েই ৰাতিটো পাৰ কৰি দিয়ে। আচলতে এই বয়সত মগজুৰ কোষবোৰ কমি গৈ থাকে। মগজুৰ কোষ আকৌ টোপনি সমস্যাৰ লগত সম্পর্কিত। টোপনি কম হ’লে দিনটো গা বেয়া লাগি থাকে, কামত মন নবহে আদি সৰু সৰু সমস্যাবোৰৰ লগতে হৃদৰোগ, ডায়েবেটিছ, ষ্ট্রোক, উচ্চ ৰক্তচাপ আদিৰ দৰে মাৰাত্মক ৰোগেও বয়সিয়াল লোকক হেঁচা মাৰি ধৰে। সেয়ে ৰাতি দেৰিলৈকে সাৰে থকাৰ অভ্যাস ত্যাগ কৰি শোৱা কোঠাটো আন্ধাৰ কৰি সাধাৰণ তাপমাত্ৰাত ৰাখি শুবলৈ যত্ন কৰিব লাগে। শুবলৈ যোৱাৰ প্ৰায় এঘণ্টামান পূর্বেই শৰীৰৰ লগতে মনটোকো শোৱাৰ বাবে প্রস্তুত কৰি তুলিলে টোপনি গভীৰ হোৱাৰ আশা কৰিব পাৰি।\nস্মৃতিভ্ৰম বা ডিমেনচিয়াত আক্রান্ত ৰোগীৰ স্মৃতিশক্তি, বুদ্ধি লাহে লাহে কমি আহিবলৈ ধৰে। বিশেষভাবে বয়সিয়াল লোকৰ ক্ষেত্ৰত এই সমস্যা বেছিকৈ দেখা যায়। আৰু এই সমস্যাই অতি লাহে লাহে মানৱ শৰীৰত প্ৰভাৱ বিস্তাৰ কৰে। ভিটামিন বি ৰ অভাৱ, ধূম্ৰপান, মদ্যপান, আলঝেইমাৰ, মস্তিষ্কৰ ৰোগ আদিৰ কাৰণে স্মৃতিভ্ৰমৰ সমস্যা হয়। স্মৃতিভ্ৰমৰ কিছু লক্ষণ আজিৰ এই আলোচনাৰ বিষয়।\nপ্রাথমিক অৱস্থাত ডিমেনচিয়াত আক্রান্ত ৰোগীয়ে হ্রস্বম্যাদী স্মৃতিভ্ৰমৰ সমস্যাত ভোগে৷ এনে অৱস্থাত হয়তো ৰোগীয়ে সাম্প্রতিক সময়ৰ ঘটনা পাহৰি যোৱাৰ লগতে মানুহৰ নাম আৰু ঠাইৰ নামো পাহৰি যায়। আনৰ লগত যোগাযোগ কৰিবলৈ অসুবিধা পায়। কোনো বিষয় ভালদৰে বিশ্লেষণ কৰিব নোৱাৰে। কথা ক’বলৈ বা লিখিবলৈ সমস্যা হয়। যুক্তিসংগত কথা ক’ব নোৱাৰা হৈ আহে। স্মৃতিভ্ৰমৰ সমস্যা হ’লে ব্যক্তিজনে সঠিকভাবে চিন্তা কৰিব নোৱাৰা হৈ আহে। মাজে মাজে ব্যক্তিবিশেষে পাহৰি যায় তেওঁ ক’ত আছে বা সেই স্থানলৈ কেনেকৈ আহিল। নিজৰ বস্তু আদি ক’ত থৈছে সেই কথাও পাহৰি যায়। স্মৃতিভ্ৰমৰ ফলত বিষন্নতাই ছানি ধৰে। কোনো কথাতে মনোযোগ দিব নোৱাৰা হৈ আহে। নিজৰ পৰিষ্কাৰ-পৰিচ্ছন্নতাৰ ক্ষেত্ৰতো অমনোযোগী হৈ পৰে।\nবয়সিয়াল লোকৰ চৰ্মৰোগ\nবয়সিয়াল লোকৰ বয়স বাঢ়ি অহাৰ লগে লগে আমাৰ ছালৰো পৰিবর্তন হ’বলৈ ধৰে। আমাৰ জীৱনশৈলী, খাদ্য, বংশগত কাৰণ অথবা বিভিন্ন ধৰণৰ ব্যক্তিগত অভ্যাস, যেনে— ধূম্ৰপান, মাদকদ্রব্য আদি গ্ৰহণৰ বাবেও ছালৰ বহু পৰিবর্তন হয়। তদুপৰি সূৰ্যৰ পোহৰো আমাৰ ছাল ক্ষতিগ্ৰস্ত কৰাৰ অন্যতম কাৰণ। সূৰ্যৰ আলট্রাভায়’লেট পোহৰ বা অতিবেঙুনীয়া ৰশ্মিৰ প্ৰভাৱত আমাৰ ছালৰ ক্ষয়-ক্ষতি হয়। বয়স বৃদ্ধিৰ লগে লগে ছালৰ ৰুক্ষতা বাঢ়ি যায়, শুকাই পাতল হৈ যায়, তদুপৰি ছাল ঢিলা হৈ ওলমি পৰে আৰু বিনাইন গ্রোথ বা শৰীৰত সৰু ক’লা ক’লা টিউমাৰ হয়।\nবৃদ্ধ বয়সৰ এটি অন্যতম সমস্যা হৈছে বলিৰেখা বা ৰিংকলছ৷ সূৰ্যৰ অতি বেঙুনীয়া ৰশ্মিৰ প্ৰভাৱত এনে হোৱা দেখা যায়। বলিৰেখাৰ পৰা প্ৰতিকাৰ পাবলৈ ছানব্লক লগোৱা অভ্যাস কৰিব লাগে। এই বয়সত ছালে স্থিতিস্থাপকতা হেৰুৱায়। নাক, চকুৰ কোণ, কপাল, গাল আদি মুখৰ বিভিন্ন ঠাইত ছাল ঢিলা হৈ পৰে। শুকান ছাল আকৌ বয়সিয়াল লোকৰ এক এৰাব নোৱাৰা সমস্যা। এই সময়ত শৰীৰৰ তৈলগ্ৰন্থি কমি যায়, যাৰ ফলত ছাল শুকান হৈ পৰে। শুকান ছালত এক পাতলীয়া খজুৱতি অনুভৱ হয়। এই সমস্যাৰ পৰা ৰক্ষা পাবলৈ ছালক মইশ্বৰাইজৰ কৰিব লাগে। এই ক্ষেত্ৰত বিশুদ্ধ পেট্রলিয়াম জেলী ব্যৱহাৰ কৰা আটাইতকৈ উপযোগী। গা ধোৱাৰ পাচত শৰীৰৰ পৰা ভিজা ভাৱে আঁতৰি যোৱাৰ পূর্বেই পেট্রলিয়াম জেলীৰে সম্পূৰ্ণ গা মালিচ কৰিব লাগে। তদুপৰি প্ৰচুৰ পৰিমাণে লোচন ব্যৱহাৰ কৰিব লাগে। ক্ষাৰহীন চাবোন বা শ্বাৱাৰ জেল ব্যৱহাৰ কৰিব পাৰিলে ভাল। প্রতিদিনে গা ধোওতে চাবোন ব্যৱহাৰ কৰিব নালাগে। তদুপৰি ডায়েবেটিচ, থাইৰয়েড, কেন্সাৰ, কিড্‌নিৰ সমস্যা আদিৰ বাবেও ছাল শুকান হৈ পৰে। এনে অৱস্থাত চিকিৎসকৰ পৰামৰ্শলৈ ঔষধ সেৱন কৰিব লাগে।\nসূৰ্যৰ অতি বেঙুনীয়া ৰশ্মি ছালৰ কেন্সাৰৰ প্ৰধান কাৰণ। শৰীৰত যদি কোনো অস্বাভাৱিক পৰিবর্তন লক্ষ্য কৰে তেন্তে দেৰি নকৰি চিকিৎসকৰ কাষ চাপিব লাগে। অৱশ্যে বয়সৰ লগে লগে সূৰ্যৰ অতি বেঙুনীয়া ৰশ্মিৰ ফলত ছালত কিছুমান বাদামী ৰঙৰ দাগ পৰিবলৈ ধৰে। মুখ, হাত আৰু বাহুত প্ৰধানকৈ এই সমস্যাই দেখা দিয়ে।\nযিসকল বয়সিয়াল লোক বিভিন্ন শাৰীৰিক সমস্যাৰ ফলত শয্যাশায়ী হৈ পৰে বা ইফাল-সিফাল কৰিব নোৱাৰা হয়, তেওঁলোকৰ ক্ষেত্ৰত বেচু এটি অন্যতম সমস্যা। ইফাল-সিফাল কৰিব নোৱাৰাৰ ফলত তেওঁলোকৰ শৰীৰৰ সংবেদনশীলতা কমি যায়। এনে অৱস্থাত ৰোগীক ইফাল-সিফাল আনে কৰোৱাই দিব লাগে। ৰোগীক চাফ-চিকুণকৈ ৰাখিব লাগে। ঘনে ঘনে ড্ৰেছিং কৰি দিব লাগে। সমস্যা বাঢ়ি গ’লে চিকিৎসকৰ পৰামৰ্শ ল’ব লাগে।\nবয়সিয়াল লোকৰ ছালৰ অসুখৰ ক্ষেত্ৰত প্রতিকাৰতকৈও জৰুৰী প্ৰতিৰোধমূলক ব্যৱস্থা গ্ৰহণৰ। বাহিৰলৈ ওলোৱাৰ পূর্বে ছানস্ক্ৰীন লগোৱা জৰুৰী। সূৰ্যৰ অতি বেঙুনীয়া ৰশ্মিৰ পৰা পৰিত্ৰাণ পাবলৈ হাত সম্পূর্ণ ঢাক খোৱাকৈ পোছাক পৰিধান কৰিব লাগে। ছালৰ কোনো পৰিবর্তন বা সৰু ফোঁহা জাতীয় কিবা দেখা পালে চিকিৎসকৰ পৰামৰ্শ ল’ব লাগে। এইবোৰৰ উপৰি বয়সৰ লগে লগে ছালৰ অন্যান্য সমস্যায়ো আমাক হেঁচা মাৰি ধৰে। সেয়ে প্রয়োজন অনুসৰি চিকিৎসকৰ পৰামর্শ লোৱাৰ লগতে নিয়মিত ছালৰ যত্ন ল’ব লাগে।\nগৰ্ভস্থ সন্তানৰ মাৰাত্মক ৰোগ\nআমাৰ ধাৰণা যে, শিশুটিয়ে পৃথিৱীৰ পোহৰ দেখাৰ পাচত সি বা তাই নানা ৰোগত আক্রান্ত হ’ব পাৰে। পিচে নানা গৱেষণাৰ ফলত গম পোৱা গৈছে। কেতিয়াবা এগৰাকী মাতৃয়ে নিজৰ অজ্ঞাতেই তেওঁৰ গৰ্ভস্থ সন্তানলৈ এক ধৰণৰ পৰজীৱী বা বীজাণুৰ সংক্রমণ কৰি থাকে। এই প্রক্রিয়াটোক বোলা হয় টক্সোপ্লাজমোচিছ্ আৰু সংক্রমিত হোৱা মাৰাত্মক পৰজীৱী বা বীজাণুবিধৰ নাম হ’ল— টক্সোপ্লাজমা গোণ্ডাই। সৌভাগ্যক্রমে এই মাৰাত্মক বীজাণুবিধৰ সংক্ৰমণ বা ইন্‌ফেক্সন প্রতি এহেজাৰজন শিশুৰ মাজত মাত্ৰ এজন বা দুজন শিশুৰহে হয়। চিকিৎসকসকলৰ মতে দেহত বিসংগতি অথবা ত্ৰুটীৰে সৈতে জন্ম লাভ কৰা শিশুৰ ক্ষেত্ৰত প্ৰায়ে দায়ী হোৱা প্রক্রিয়াটোৰ নাম হৈছে— টক্সোপ্লাজমোচিছ্। এই সংক্রমণ প্রক্রিয়াটোত জড়িত ত্রিশ শতাংশ শিশুৰেই স্নায়ুতন্ত্র অথবা দৃষ্টিশক্তিৰ ৰোগ হয়। জন্ম হোৱাৰ প্ৰথমভাগত এই ৰোগত আক্রান্ত শিশুটিক দেখাত স্বাভাৱিক যেন লাগিলেও বছৰটো ঘূৰাৰ লগে লগে সেই শিশুটিৰ মাজত অন্ধত্ব, কুষ্ঠৰোগ অথবা মানসিক প্রতিবন্ধকতাই দেখা দিয়ে। এনে ভয়ানক ত্ৰুটীবোৰ ৰোধ কৰিবলৈ এটাই উপায় আছে যদিহে শিশু এটি মাতৃগৰ্ভত থাকোতেই কিছুমান চিকিৎসা সম্পৰ্কীয় পৰীক্ষা-নিৰীক্ষা নিয়মিতভাবে কৰা যায়। তদুপৰি এনে ৰোগৰ প্রতি সচেতন হ’বলৈ ৰাইজকো শিক্ষা দিব লাগে যাতে শিশুৰ জন্মৰ পূর্বেই মাতৃগৰাকীৰ কিছুমান পৰীক্ষা কৰোৱা হয় আৰু ৰোগ প্ৰতিৰোধৰ বাবে গৰ্ভৱতী মহিলাই যেন কিছুমান কাম কৰাৰ পৰা আঁতৰত থাকে।\nটক্সোপ্লাজমোচিছ্ আৰু পোহনীয়া জীৱ-জন্তু\nআগতেই উল্লেখ কৰা হৈছে যে, টক্সোপ্লাজমোচিছ্ নামৰ মাৰাত্মক ৰোগবিধৰ বীজাণুবিধৰ নাম হৈছে-টক্সোপ্লাজমা গোণ্ডাই। ক’ৰ পৰা আহে এই মাৰাত্মক বীজাণু। সেই বীজাণু আপোনাৰ কাষতে আছে— আপোনাৰ মৰমৰ পোহনীয়া মেকুৰীজনীয়েই এই ভয়ানক বীজাণু আপোনাৰ শৰীৰলৈ সংক্রমিত কৰি আছে। চিকিৎসা বিজ্ঞানীসকলৰ মতে আপুনি যদি মেকুৰীৰ সংস্পৰ্শলৈ আহে তেন্তে এই জীৱাণুবিধ আপোনাৰ শৰীৰলৈ সংক্ৰমিত হয়। বহুতো এনে মহিলা আছে যে, মৰমৰ মেকুৰীজনীক নিজৰ লগতে বিছনাত শুৱাই থ’ব খোজে। তাতে সেই মহিলা যদিহে গৰ্ভৱতী হয়, তেওঁৰ দেহে যদি এই জীবাণুৰ বিৰুদ্ধে এণ্টিবডি বা প্ৰতিৰোধকক তৈয়াৰ কৰিব নোৱাৰে তেন্তে এই বীজাণুবিধে প্লেচেণ্টাৰ জৰিয়তে গৈ গৰ্ভস্থ শিশুটিৰ অনিষ্ট সাধন কৰে। তদুপৰি গৰ্ভত থকা ভ্ৰূণৰ বিকাশৰ সময়ত যদি মাতৃগৰাকী যদিহে এই বীজাণুৰ দ্বাৰা আক্রান্ত হৈ পৰে, তেন্তে সেই ভ্ৰূণৰপৰা জন্ম হ'বলগীয়া শিশুটিৰ বাবে এই সংক্রমণ অতি ভয়াৱহ হৈ পৰিব। অৱশ্যে চিকিৎসকসকলে এইটোও কৈছে যে, মাতৃগৰাকীয়ে যদি গৰ্ভাৱস্থাৰ তিনিটা মাহ অতিক্রম কৰি যাব পাৰে, তেন্তে মাতৃগৰাকী এনে ৰোগত আক্রান্ত হ’লেও তাৰ ফলাফল ইমান ভয়াৱহ হৈ নপৰে। চলাই থকা সমীক্ষাবোৰত ধৰা পৰিছে যে, শতকৰা ৩৫ জন লোকেই এই ভয়ানক বীজাণুবোৰ বহন কৰি থাকে। পিচে এই বীজাণুবোৰে মানৱ দেহৰ মাংসপেশী আৰু অন্যান্য কলা বা টিচ্যুত নিস্ক্রিয় অৱস্থাত শুই থাকে। আনহাতে প্ৰায় ১০ শতাংশ লোকে এনে সক্রিয় হৈ থকা বীজাণুৰ দ্বাৰা যেতিয়া আক্রান্ত হৈ পৰে, তেতিয়া তেওঁলোকে এক বা দুসপ্তাহৰ দৰে ইনফ্লুৱেঞ্জাসদৃশ ৰোগত ভুগিব লাগে। এইক্ষেত্ৰত সাধাৰণ জ্বৰ, গাৰবিষ, মূৰৰ বিষ, ছালত ক্ষুদ্র ফোঁহাৰ উৎপত্তি হয়। তাৰ লগতে পেট জ্বলা-পোৰা কৰে, চকুতো বিষ অনুভৱ কৰা যায়। ৰোগত আক্রান্ত হোৱা সময়খিনিত ৰোগীজনৰ লিম্ফেগ্ৰন্থি ফুলি উঠে।\nচিকিৎসকসকলৰ মতে মেকুৰীৰ সংস্পৰ্শলৈ অহাৰ উপৰিও ভালকৈ নিসিজা মাংস (বিশেষকৈ জন্তুৰ) খালেও এই ভয়ানক বীজাণু শৰীৰলৈ সংক্ৰমিত হয়।\nকেনেকৈ বীজাণুৰ সংক্ৰমণত বাধা দিব?\nগৰ্ভৱতী মহিলা এগৰাকীৰ দেহত বীজাণুৰ সংক্ৰমণৰ বিকাশ নঘটে বা ঘটিব নোৱাৰে, তাৰ কাৰণে মহিলাগৰাকীক গৰ্ভধাৰণৰ পূর্বেই টক্সোপ্লাজমোচিছ্‌ৰ বাবে স্ক্রিনিং কৰাব লাগিব। এনে স্ক্রিনিং পদ্ধতিত যদি ফলাফল পজিটিভ বা যোগাত্মক হয়। তেন্তে আমি বুজিব লাগিব সেই মহিলাগৰাকীয়ে বীজাণুবোৰৰ বিৰুদ্ধে এণ্টিবডি বহন কৰিছে; গতিকে এইক্ষেত্ৰত কোনো ভয়ৰ কাৰণ নাই। পিচে স্ক্রিনিং পৰীক্ষাত যদি নিগেটিভ বা ঋণাত্মক ফলাফলহে ধৰা পৰে তেন্তে আমি বুজিব লাগিব যে, সেইগৰাকী মহিলাই বীজাণুৰ সংক্রমণক এৰাই চলিবৰ কাৰণে সতর্ক হ’ব লাগিব। এনে মহিলাক গৰ্ভধাৰণ কৰাৰ পূর্বেই নানা ধৰণৰ তেজ পৰীক্ষা কৰাব লাগে। তেজত এণ্টিবডিৰ উপৰিও লিম্ফগ্রন্থিৰ বায়োপ্সি পৰীক্ষা কৰিলেহে টক্সোপ্লাজমোচিছ্ ৰোগটো নির্ণয় কৰাটো সম্ভৱপৰ হ’ব। এটি সুস্থ সন্তান পাবলৈ হ’লে মাতৃগৰাকীৰ দেহৰ ইমিউনিটিক (Immune) জুলীয়া দ্রব্যবিধৰ বিশ্লেষণ আৰু ভ্ৰূণৰ তেজৰ নমুনা পৰীক্ষা কৰাটো প্রয়োজনীয়। যদিহে ভ্ৰূণটো বীজাণুৰ দ্বাৰা সংক্ৰমিত হৈছে, তেনেহ’লে ভ্ৰূণটোৰ জন্মগত ত্ৰুটী বা বিসংগতি সীমিত অথবা প্ৰতিৰোধ কৰিবলৈ সেই গৰ্ভৱতী মাতৃগৰাকীৰ কাৰণে ড্রাগ-থেৰাপি আৰম্ভ কৰিব লাগিব। উপযুক্ত চিকিৎসা পদ্ধতিত ৰোগীগৰাকীক পাইৰিমেথানিন আৰু চাল্‌ফাডিমিডিন ঔষধ দুবিধৰ মিশ্রণ সেৱন কৰিবলৈ দিয়া হয়। সংক্ৰমণৰ বৃদ্ধি কমাবৰ কাৰণে এই ঔষধৰ মিশ্রণটো মাতৃগৰাকীৰ ওপৰত তেওঁৰ গৰ্ভাৱস্থাতে প্রয়োগ কৰা হয়। আন এবিধ বিধান দিয়া ঔষধৰ নাম হৈছে-স্পাইৰামাইছিন। এইবিধ ঔষধ ইউৰোপ মহাদেশত ব্যাপকভাবে ব্যৱহাৰ কৰা হয়। পিচে ফুড এণ্ড ড্রাগ এডমিনিষ্ট্ৰেচন সংস্থাটোৰ বিশেষ অনুমতি অবিহনে পৃথিৱীৰ আন কোনো দেশতে এইবিধ ঔষধৰ ব্যৱহাৰ নিষিদ্ধ কৰি দিয়া হৈছে। জন্মগত ত্ৰুটীৰ জটিলতা কমাবলৈ হ’লে গৰ্ভৱতী মহিলাগৰাকীয়ে যতি নপৰাকৈ ড্রাগ-থেৰাপি চিকিৎসা চলাই যাব লাগিব।\nবীজাণুবিধৰ সংক্রমণ কেনেকৈ প্ৰতিৰোধ কৰিব ?\nটক্সোপ্লাজমা গোণ্ডাই নামৰ এই মাৰাত্মক বীজাণুবিধক প্ৰতিৰোধ কৰিবলৈ হ’লে আপুনি নিম্নলিখিত ব্যৱস্থাবোৰ গ্ৰহণ কৰক:\n(ক) বেছিভাগ লোকৰ ঘৰতে পোহনীয়া মেকুৰী থাকেই। সাৱধান হ’ব যাতে পোহনীয়া হ’লেও সেই মেকুৰীয়ে আপোনাৰ শোৱনিকোঠাত সোমাব নোৱাৰে।\n(খ) যদিহে মেকুৰী পোহাৰ অভ্যাসটো আপুনি এৰিবলৈ টান পাইছে তেন্তে পোহনীয়া মেকুৰীটোক এন্দুৰ অথবা পোক-পৰুৱা চিকাৰ কৰাটো বন্ধ কৰক। কথাটো নিশ্চয় আপোনাৰ বৰ আচহুৱা যেন লাগিছে; কাৰণ, ঘৰত থকা এন্দুৰক নিধন কৰিবলৈকে বহুতে মেকুৰী পোহে; তদুপৰি এন্দুৰ হৈছে মেকুৰীৰ বৰ প্রিয় খাদ্য।\nএইবোৰৰ উপৰিও আপোনাৰ পোহনীয়া মেকুৰীক কেঁচা মাংস খাবলৈ নিদিব। আপোনাৰ ৰন্ধা পাত্ৰ-চচ্‌পেন, কেৰাহী আদিৰ উপৰি আপুনি আহাৰ খোৱা বাটি-কাঁহীত মেকুৰীয়ে যাতে মুখ দিবলৈ নাপায় তাৰ কাৰণে অত্যন্ত সাৱধান হওক।\n(গ) যিবোৰ স্থানত মেকুৰীয়ে মল ত্যাগ কৰে, সেইবোৰ স্থানৰ পৰা দূৰত থাকক। মেকুৰীটোৱে যাতে আপোনাৰ বিছনাখনত নতুবা আপোনাৰ কোলাত বহিবলৈ কোনোমতেই সুবিধা নাপায়।\n(ঘ) মাংস ৰন্ধাৰ সময়ত চকু দিব, যাতে উচ্চ তাপ মাত্ৰাতহে মাংস ৰন্ধা হয়, কেতিয়াও আধাসিজা মাংস নাখাব।\n(ঙ) ঘৰখনলৈ কিনি অনা কেঁচা মাংস আহিবই। কেঁচা মাংসখিনি ধোৱা-পখলা কৰাৰ পিচত আপোনাৰ হাত দুখন চাবোন বা ঔষধি জুলীয়া (ডেটল, ছেভলন আদি) দ্রব্যৰে খুব ভালকৈ ধুব।\nপোহনীয়া প্রাণীয়ে স্বাস্থ্যলৈ বিপদ মাতে\nপোহনীয়া প্রাণীবোৰক নিশ্চয় আপুনি বৰ মৰম কৰে। কিন্তু এই পোহনীয়া প্ৰাণীবোৰেই আপোনাৰ স্বাস্থ্যৰক্ষাৰ কাৰণে বৰ বিপজ্জনক হৈ পৰে। ওপৰত পোহনীয়া মেকুৰী যে গৰ্ভৱতী মাতৃৰ প্ৰতি অতি বিপজনক সেই বিষয়ে উল্লেখ কৰা হৈছে। পিচে চিকিৎসকসকলে চলোৱা সমীক্ষা কিছুমানত ধৰা পৰিছে যে, আমাৰ পোহনীয়া বা আনৰ ঘৰৰ পৰা অহা পাৰ চৰাইবোৰো কিন্তু আমাৰ স্বাস্থ্যৰ প্ৰতি বিপজ্জনক। এই পাৰ চৰাইবোৰক কেৱল গাঁৱতেই নহয় চহৰৰো আবাসিক অঞ্চল, মন্দিৰ-মছজিদবোৰতো দেখা পোৱা যায়৷ ‘ডিফিউজ পাৰেইকাইমাল’ নামৰ ৰোগটো হৈছে মানুহৰ হাওঁফাওঁৰ ৰোগ—এই ৰোগক চমুকৈ ডিপি এল ডি বুলিও কোৱা হয়। এই ৰোগটো পাৰ চৰাইৰ পৰাই সংক্ৰমিত হয়। যদিহে আপোনাৰ আশে-পাশে থকা ঘৰবোৰৰ পৰাও পাৰ চৰাই আহি আপোনাৰ ঘৰ বা চোতালত পৰেহি, তেতিয়াও কিন্তু ডি পি এল ডি নামৰ হাওঁফাওঁৰ ৰোগটো হোৱাৰ আশংকা কমি নগৈ বাঢ়িহে যাব। এই ৰোগত আক্রান্ত হোৱা ব্যক্তিয়ে উশাহ-নিশাহ লোৱাত কষ্ট পায়।লাহে লাহে এই শ্বাস-প্রশ্বাসৰ কষ্টবোৰ কিন্তু বাঢ়ি গৈ থাকে। এটা সময়ত এনে শ্বাস-প্ৰশ্বাসৰ কষ্টত ভোগা কোনো ৰোগীয়ে কাম-কাজ কৰিব নোৱাৰা হৈ পৰে। বুকুৰ চিটি-স্কেন কৰি আপুনি এই ৰোগ নির্ণয় কৰিব পাৰিব। পিচে উল্লেখযোগ্য কথাটো হ’ল যে এই ৰোগৰ চিকিৎসা নাই বুলিয়েই ক’ব পাৰি। সেয়েহে ঘৰত পাৰ নোপোহাই ভাল। আনকি চুবুৰিত থকা পাৰবোৰকো চাউল আদি খাবলৈ দি সিহঁতক আসৈ নিদিয়ে যেন।\nদেশত পাশ্চাত্য সংস্কৃতিৰ লগতে আহিছে ঘৰৰ ভিতৰত কুকুৰ পোহাৰ সংস্কৃতি। পাশ্চাত্যৰ লোকৰ অনুকৰণত আমাৰ শোৱনি কোঠাতো পোহনীয়া কুকুৰ অবাধ গতিত হ’ল। পিচে পোহনীয়া কুকুৰেও আপোনাৰ স্বাস্থ্যৰ বাবে বিপদৰ কাৰণ হৈ পৰে। কুকুৰৰ মলৰ জৰিয়তে আপুনি গোল বা ঘূৰণীয়া কৃমিৰ দ্বাৰা আক্রান্ত হ’ব পাৰে। ইয়াৰ উপৰি কুকুৰৰ জৰিয়তে আপোনাৰ হাওঁফাওঁ, যকৃৎ, মগজু আদি অংগবোৰ 'হাইড্রেটিক চিষ্ট্’ ৰোগ নামৰ এবিধ মাৰাত্মক ৰোগত আক্ৰান্ত হোৱাৰ পুৰামাত্ৰাই সম্ভাৱনা থাকে।\nসেইদৰে মেকুৰীও এটা জনপ্রিয় পোহনীয়া জন্তুৰ শাৰীত পৰিলেও গৰ্ভাৱস্থাত টক্সোপ্লাজমোচিছ্ নামৰ মাৰাত্মক ৰোগবিধত যে আক্রান্ত হোৱা যায়, সেই বিষয়ে ওপৰত উল্লেখ কৰা হৈছে। এই মাৰাত্মক ৰোগৰ ফলতে বিকলাংগ সন্তানৰ জন্ম হয়। বর্তমান সমগ্ৰ বিশ্বৰ পৰাই যক্ষ্মা ৰোগবিধ প্রায় নিৰ্মূল হোৱাৰ পথত। তথাপিও অলপতে যক্ষ্মা ৰোগত আক্রান্ত হোৱা কেইজনমান ৰোগীক লৈ এটা সমীক্ষা চলোৱা হৈছিল। সমীক্ষাটোত গম পোৱা গ’ল যে, দুজন ৰোগী মাংসৰ ব্যৱসায়ৰ সৈতে জড়িত হৈ আছিল। তাৰ মাজৰে আন দুজন ৰোগীৰ পোহনীয়া জন্তু আছিল মেকুৰী৷ গম পোৱা গ’ল যে, পোহনীয়া মেকুৰীয়ে টক্সোপ্লাজমোচিছ্ ৰোগবিধৰ উপৰিও যক্ষ্মা ৰোগ হোৱাৰো আশংকা বঢ়াই তোলে। কুকুৰ, মেকুৰীৰ সংস্পৰ্শত থাকিলে গেষ্ট্রিক, ডায়েৰিয়া, টাইফয়েড ৰোগত আক্রান্ত হোৱাৰ সম্ভাৱনা বাঢ়ি যায়। পোহনীয়া প্ৰাণীৰ মল, লালতি, আঁচোৰৰ মাধ্যমত উক্ত ৰোগবোৰত আপুনি আক্রান্ত হ’ব পাৰে। সেয়েহে এতিয়াৰ পৰা সাৱধান হওক। পোহনীয়া প্ৰাণীক স্পর্শ কৰাৰ পাচতে ঔষধি চাবোনেৰে ভালকৈ হাত দুখন ধুই পেলাব। পোহনীয়া প্রাণী ঘৰত থাকিলে মানুহ এজমা বা হাঁপানি ৰোগত আক্রান্ত হ’ব পাৰে, গৱেষকসকলে কয় যে, এজমাৰ আন এটা প্রধান উৎস হৈছে পোহনীয়া প্রাণী। শোৱাকোঠাত পোহনীয়া প্ৰাণীৰ প্ৰৱেশ নিষিদ্ধ কৰক। তেনে প্ৰাণীক নিয়মীয়াকৈ ছিটা দিব লাগে। পোহনীয়া প্রাণী অসুস্থ হোৱাৰ লগে লগেই প্ৰাণীটোৰ চিকিৎসা কৰাওক।\nআমি কিয় দেহৰ ওজন কমোৱাটো উচিত?\nমেদবহুল শব্দটোৱে প্ৰকৃততে কি বুজায়? : শৰীৰত যদি অতিৰিক্ত চর্বি বাঢ়ি যায়, তেনে আপোনাৰ ওজন যাক কোৱা হয় Mass Index সি বাঢ়ি যায়। বয়স অনুযায়ী স্বাস্থ্যবিদসকলে বডি মাছ্ ইণ্ডেক্স (Body Mass Index) বা ওজন কিমান হোৱাটো উচিত তাক নিৰূপণ কৰিছে। উদাহৰণস্বৰূপে এজন প্রাপ্তবয়স্ক লোকৰ যদিহে ১৮ৰ পৰা ২৩ ৰ ভিতৰত যদি বি এম আই (BMI) থাকে, তেন্তে তেওঁৰ স্বাস্থ্য ঠিকেই আছে বুলি ধৰি ল’ব পাৰি। যদিহে BMI ৰ মাত্ৰা যদি ৩০ ৰ ঊৰ্ধলৈ যায়, তেন্তে সেই ব্যক্তিজন দ্বিতীয় শ্রেণীৰ মেদবহুলতাত থাকিব। বি এম আই (BMI) যদি চল্লিশৰ ঊৰ্ধলৈ গুচি যায়, তেন্তে ব্যক্তিজন মৰ্বিড অবেছিটি (Morbid Obessity) বা তৃতীয় শ্ৰেণীৰ মেদবহুলতাত অন্তর্ভুক্ত হ’ব। পুৰুষৰ ক্ষেত্ৰত তেওঁৰ বি এম আই (BMI) যদি পঁচিশৰ ওপৰলৈ যায়— প্রথম শ্রেণী (Grade-1), ত্ৰিশৰ ঊৰ্ধত থাকিলে দ্বিতীয় শ্রেণী (Grade-2), চল্লিশৰ ঊৰ্ধত থাকিলে তৃতীয় শ্ৰেণীৰ (Grade-3) মেদবহুলতাত অন্তর্ভুক্ত হ’ব। এয়া হৈছে মেদবহুলতা জোখা এক পদ্ধতি। সাধাৰণভাবে ক’বলৈ গ’লে- আমি যদি বৰ্ধিত পৰিমাণৰ কেলৰিযুক্ত খাদ্য গ্ৰহণ কৰো- বিশেষভাবে অতিৰিক্ত চর্বি জাতীয় খাদ্য খাওঁ, তেন্তে আমাৰ মেদবহুলতা বাঢ়ি যাব। এনে কেলৰি যদি আমি শৰীৰটোৰ বিভিন্ন অংশত ই জমা হ’বলৈ ধৰিব। তেতিয়া আমি দেখিবলৈ পাম যে, আমাৰ শৰীৰটোৰ আকাৰ নষ্ট হ’বলৈ ধৰিছে। এই অতিৰিক্ত কেল’ৰি জমা হোৱাৰ ফলত কাৰোবাৰ হাত দুখন শকত হয় অথবা কোনোজনৰ পেটটো বাঢ়ি যায়। ল’ৰা-ছোৱালীবোৰৰ গাইনয়েড্ বা এনড্রয়েড নামৰ চর্বিবোৰ বাঢ়ি যায়। কেতিয়াবা দেখা যায় উপৰি উক্ত দুয়োবিধ চর্বিয়েই বাঢ়ি গৈছে। তলপেট অথবা ওপৰৰ পেটতো মেদবহুলতাৰ সৃষ্টি হয়। কোনো কোনোৰ ক্ষেত্ৰত আকৌ মধ্যম স্থানতো মেদ বা চর্বি জমা হ’ব পাৰে। পিচে সঁচা কথাত ক’ব পাৰি যে, অতিৰিক্তভাবে খোৱাৰ ফলতেই মেদবহুলতাৰ সৃষ্টি হয়। বহুতে ধাৰণা কৰে যে, চর্বিজাতীয় খাদ্য খালেহে মেদবহুলতাৰ সৃষ্টি হয়। প্রকৃততে আমি প্ৰচুৰ পৰিমাণে শৰ্কৰা জাতীয় খাদ্য খাওঁ যেনেঃ ভাত, ৰুটী, চিৰা, মুৰী ধৰণৰ খাদ্যবোৰো কিন্তু মেদবহুলতাৰ কাৰণ হৈ পৰে; কাৰণ এই ধৰণৰ খাদ্যবোৰে আমাৰ শৰীৰটো চর্বি হিচাপে ধৰা দিয়ে। আপুনি যিহকেই অতিৰিক্ত পৰিমাণত খাব, সেই খাদ্যয়েই শৰীৰটোৰ কোনো কামত নালাগি শৰীৰত মেদ বা চর্বি তৈয়াৰ কৰিবলৈ ধৰে। গতিকে তেল বা চর্বিজাতীয় খাদ্যকেই নহয়, আনবোৰ খাদ্য খাওঁতেও সীমিত পৰিমাণতহে খাওক।\nশৰীৰৰ ওপৰত মেদবহুলতাৰ কুপ্ৰভাৱ: মেদবহুলতাৰ মাত্রা বা জোখ বি এম আই হিচাপে ল’লেও শিশুসকলৰ ক্ষেত্ৰত কিন্তু বি এম আইক বেলেগ ধৰণে জোখা হয়। বর্তমান আমি দেখিবলৈ পাইছো যে, শিশুসকলৰ ক্ষেত্ৰতো বি এম আইৰ পৰিমাণ বেছিকৈ বাঢ়িবলৈ লৈছে। আচলতে মেদবহুলতা হৈছে এক ৰোগৰ দৰে। যদিহে আপুনি আপোনাৰ মেদবহুলতাক নিয়ন্ত্ৰণ কৰিব পাৰে তেন্তে আপুনি ডায়েবেটিছ উচ্চ ৰক্তচাপ ৰোগকে ধৰি হৃদ ৰোগ, যকৃৎ বা লিভাৰৰ ৰোগ, বৃক্ক বা কিডনীৰ ৰোগ- আনকি কেন্সাৰ ৰোগকো প্ৰতিৰোধ কৰিব পাৰিব। তাৰ কাৰণ হৈছে যেতিয়াই আপোনাৰ ওজন অত্যধিক হৈ পৰিব, তেতিয়াই আপোনাৰ শৰীৰত থকা প্ৰতিটো অংগই ক্ষতিগ্ৰস্ত হৈ পৰিব। আমাৰ ভৰি দুটা আৰু ৰাজহাড়ডালৰ নির্দিষ্ট পৰিমাণৰ ওজন বহন কৰাৰ কাৰণেহে ক্ষমতা থাকে। যেতিয়াই আমাৰ ওজন অতিৰিক্ত হয়, সেই ওজনে ভৰি দুটা আৰু ৰাজহাড়ৰ ওপৰত চাপৰ সৃষ্টি কৰে। আনহাতে অতিৰিক্ত ওজনৰ দৰেই শৰীৰটোৰ অতি কম ওজনৰ হোৱাটোও কিন্তু বেছি ক্ষতিকাৰক। গতিকে আমি সকলো সময়তে সঠিক ওজনৰ হৈ থকা উচিত। যিসকলৰ শৰীৰৰ ওজন অধিক পৰিমাণৰ হয়, তেওঁলোকৰ শৰীৰত নানাধৰণৰ ৰোগৰ সৃষ্টি হয়, তেওঁলোকৰ ৰোগ প্ৰতিৰোধী ক্ষমতাও কমি যায়।\nশিশুসকলৰ ওজন অতি বৃদ্ধি পালে, তেওঁলোকে খেল-ধেমালি কৰিব নোৱাৰে। মগজুৱেও সঠিকভাবে কাম-কাজ নকৰে, বুদ্ধিও কম থাকে। তদুপৰি তেওঁলোকৰ স্মৃতিয়ে ভালকৈ কাম নকৰে, আত্মবিশ্বাসো হেৰুৱায়। শিশু অৱস্থাৰ পৰাই যদি অতিৰিক্ত ওজনক নিয়ন্ত্ৰণ কৰিব পৰা যায়, শিশুটি বহুদিন ধৰি সুস্থ হৈ থাকিব পাৰিব। বেছিভাগ মাতৃয়েই তেওঁৰ শিশু সন্তানটি শকত-আৱত হ’লে ভাল পায়। মাকবোৰৰ ধাৰণা হৈছে— তেওঁৰ সন্তানটিৰ প্ৰতি মাহতেই এক কেজিকৈ ওজন বাঢ়ি যাব লাগে। পিচে এটা বছৰতেই শিশুটিৰ বহুত পৰিমাণৰ ওজন বাঢ়ি যায়। মাতৃসকলে বুজি নাপায় যে, শিশুটিয়ে তেতিয়া খেল-ধেমালি কৰি থাকে। সি যি ধৰণৰেই খাদ্যকে গ্ৰহণ কৰে, সেই খাদ্যৰেই কেলৰি গ্ৰহণ কৰে—ই হ’ল এক স্বাভাৱিক প্রক্রিয়া। যেতিয়াই শিশুটিৰ মেদবহুলতা বাঢ়ি যাব, সি কমকৈ খেল-ধেমালি কৰিবলৈ ল'ব। মাতৃসকলে হয়তো দুষ্ট শিশু সন্তানক পছন্দ নকৰে। পিচে দুষ্ট শিশুৰেই কিন্তু শৰীৰটো ঠিকে থাকে। শিশুটিৰ শৰীৰ সুস্থ থকাৰ বাবে আমি তাৰ পৰিয়ালৰ বুৰঞ্জী জনাটোৰ প্রয়োজন আছে আৰু যিকোনো খাদ্য শিশুটিৰ শৰীৰৰ কাৰণে প্রয়োজন আছে। মাকবোৰে শিশুটিক যিমান পাৰে সিমান পৰিমাণৰ খাদ্যকেই জোৰ কৰি খুৱাব খোজে। কিন্তু ভাবি নাচায় যে, শিশুটিৰ পাকস্থলীটোনো কিমান কণ ডাঙৰ? যিহেতু আমাৰ তুলনাত শিশুটিৰ পাকস্থলীটো বহুত সৰু, সেয়েহে শিশুটিক আঢ়ৈ ঘণ্টা বা তিনি ঘণ্টাৰ মূৰে মূৰেহে খাবলৈ দিব। এনে কিছুমান মাতৃও আছে যে, তেওঁলোকে নিশা বাৰ বজাৰ পৰা পুৱালৈকে শিশুটিক খুৱাবলৈ চেষ্টা কৰি থাকে। টোপনি যোৱা শিশুক খুৱাব নালাগে, কাৰণ শুই থকা শিশুটিয়ে খাদ্যৰ কেলৰিপুষ্টি বা হজম কৰিবলৈ আন একো মাধ্যম বা সাহায্য নাথাকে। তদুপৰি তাৰ ফলত শিশুটিৰ হজমৰ ক্ষেত্ৰত সমস্যাৰো সৃষ্টি হ’ব পাৰে। বেছিভাগ শিশুৱে পুৱা আহাৰ খাব নোখোজে, কাৰণ বহুত মাতৃয়ে শিশুটিক এবছৰ বা তিনিবছৰ বয়সলৈকে নিশা টোপনিৰ মাজতে আহাৰ খুৱাই থাকে। শিশুটিক যদি স্বাস্থ্যৱান হিচাপে গঢ়ি তুলিব খোজে, তেন্তে এনে কাম কেতিয়াও নকৰিব।\nআপোনাৰ নাকে ঘোৰ্ঘোৰাই নেকি?\nনাকৰ ঘোৰ্ঘোৰণিৰ শব্দই মানুহক লাজত পেলায় কাৰণ আপুনি গভীৰ নিদ্ৰাত পৰিলেহে আপোনাৰ নাকে ঘোৰ্ঘোৰায়, সেয়ে এই অসুবিধাটো আপুনি নিজে গম নাপায়, আনেহে আপোনাক ক’লে গম পায়। পশ্চিমীয়া দেশত পতিৰ নাকৰ ঘোৰ্ঘোৰণিত অতিষ্ঠ হৈ পত্নীয়ে বিবাহ বিচ্ছেদৰ আবেদন কৰাৰ অনেক উদাহৰণ আছে। যিয়েই নহওক আপোনাৰ নাকৰ ঘোৰ্ঘোৰণিয়ে আনৰ নিদ্ৰাত ব্যাঘাত জন্মায়, সেই সঁচা কথা। নিশব্দ বা গভীৰ টোপনিৰ কাৰণে আমাৰ প্রয়োজন হয় দেহৰ পেশীবোৰৰ শিথিলতা যাৰ কাৰণে আমাৰ টোপনিৰ গুণগত মানদণ্ড উত্তম হৈ পৰে। আনহাতে টোপনিত নাক ঘোৰ্ঘোৰোৱা প্রক্রিয়াটোক ‘শ্লিপএগনিয়া’ বোলা হয়। টোপনি অহাৰ পৰত ১০ ছেকেণ্ড বা তাৰ বেছি সময় আমাৰ শ্বাস-প্রশ্বাস সম্পূর্ণ অথবা অলপ পৰিমাণে বন্ধ যদি হৈ যায় তেতিয়া ইয়াৰ কাৰণে আমাৰ শৰীৰৰ অক্সিজেন শতকৰা তিনিভাগতকৈ যদিহে অধিক অংশ কমি যায়, তেতিয়া সেই প্রক্রিয়াটোক ‘শ্লিপএগনিয়া’ বোলে।\nটোপনিত নাকৰ ঘোৰ্ঘোৰণিৰ সমস্যাটো কমাবলৈ হ’লে আমাৰ শৰীৰৰ পেশীবোৰ শিথিল হোৱা, তেজৰ চলাচল অতি উত্তম হোৱাৰ লগতে টোপনিৰ হৰম’নবোৰৰ ভালকৈ নিঃসৰণ হোৱাটোৰ অতি প্রয়োজন। যদিহে আপোনাৰ নাকৰ ঘোৰ্ঘোৰণিৰ সমস্যাটো অতি মাত্ৰাৰ হয় তেন্তে আপুনি চিকিৎসকৰ ওচৰলৈ গৈ পৰামর্শ লোৱাটো উচিত। পিচে আপুনি হয়তো নাজানে যে নাকৰ ঘোৰ্ঘোৰণি কমোৱাত কিছুমান বিশেষ খাদ্য খালেও এই সমস্যাৰ ক্ষেত্ৰত আপুনি উপকৃত হ’ব। ঘোৰ্ঘোৰণি সমস্যা কমোৱাৰ বাবে আপুনি তলত দিয়া খাদ্যবোৰ গ্ৰহণ কৰক।\nআপেল এটা, এটা নেমুৰ সম্পূৰ্ণ ৰস, এটা পূৰঠ গাজৰৰ ৰস, সামান্য পৰিমাণৰ আদা।\nখাদ্যৰ প্ৰস্তুত প্ৰণালী\nওপৰত দিয়া আটাইবোৰ উপাদান মিহলাই মিক্সিত গুৰি কৰক। টোপনিত পৰাৰ আধাঘণ্টাৰ পূর্বে আপুনি উপযুক্ত মিশ্রণবিধ খাব।\nআদাই আমাৰ তেজ চলাচল বঢ়োৱাত সহায় কৰে। হজম পেশীবোৰক শিথিল কৰে।\nআপেলত পটাচিয়াম আৰু ভিটামিন বি-৬ থাকে। এই উপাদানবোৰে আপোনাৰ ভাল বা গভীৰ টোপনি অহাৰ ক্ষেত্ৰত সহায় কৰে। তদুপৰি আপেলত থকা ভিটামিন চিয়ে আমাৰ শ্বাস-প্ৰশ্বাস উত্তম হোৱাত সহায় কৰে। তদুপৰি টোপনিত পৰাৰ পূর্বে শৰীৰটোক শিথিল কৰাত সহযোগিতা আগবঢ়ায়।\nনেমুৰ ৰস খালে ভাল টোপনি আহে। নেমু ৰসত থাকে আলকেলাইন্। আলকেলাইনে আমাৰ খাদ্য হজম কৰা প্রক্রিয়াটোক সহায় কৰে।\nআমি জানো যে, গাজৰত আলফা কেৰোটিন থাকে। যি আমাৰ গভীৰ টোপনি অহাৰ বাবে সহায় কৰে।


মিছা ক'লে কি ডাল হব? (ব্যংগ) - অসমীয়াৰ সুখ-দুখ\nHome HASYA-BYANGA ISHANJYOTI BORA MISA-KOLE-KI-HOBO ঈশানজ্যোতি বৰা মিচা ক'লে কি ডাল হব হাস্য ব্যংগ মিছা ক'লে কি ডাল হব? (ব্যংগ)\nxukhdukh.com December 16, 2016 HASYA-BYANGA, ISHANJYOTI BORA, MISA-KOLE-KI-HOBO, ঈশানজ্যোতি বৰা, মিচা ক'লে কি ডাল হব, হাস্য ব্যংগ,\nপৰমাসক্তৰ আত্মকথাঃ ''পাপে চুব ৰাইজ"\nনাপায় বুইছে, মোৰ দৰে এজন মহাপুৰুষ, মহাপ্ৰতাপী, সৰ্বজ্ঞানী, সৰ্বশ্ৰেষ্ঠ সাহিত্যখাদকক এইদৰে ৰাজহুৱাকৈ তিৰষ্কাৰ, উপলুঙা আৰু ইতিকিং কৰিব নাপায়৷ বৰ দুখ পাইছোঁ৷ বৰগোহাঞিছাৰ, শইকীয়াছাৰক মই শ্ৰীশ্ৰী পৰমাসক্ত ৰাজবংশীয়ে বৰ সন্মান কৰিছিলোঁ৷ নিউজ চেনেলে মোৰ বিৰুদ্ধে কি বকে,বকি থাকক৷ আই ডণ্ট কেয়াৰ৷ মোক জে’লত ভৰায় !! হুহ ! নাম নাজানো তাৰ ! নাম নাজানো কাৰণেই তেওঁলোক মোৰ অচিনাকি মানুহ৷ কিন্তু আপোনালোক ছাৰ,আপোনালোকতো মোৰ একেবাৰে নিজৰ মানুহ আছিল৷ আপোনালোকে অন্ততঃ মোক বুজি পাব লাগিছিল৷ কিন্তু এতিয়া মোৰ বিৰুদ্ধে আপোনালোকেই বিবৃতিত স্বাক্ষৰ কৰি দিলে ! সঁচাকৈয়ে বৰ হৃদয়বিদাৰক আৰু সকৰুণ৷ আমাৰ বৰাছাৰলৈ দেখিছেনে ! কিমান শান্ত,স্থিৰ আৰু ধৈৰ্যশীল মানুহ! সাহিত্যিক হ’ব লাগে ডাঃ বৰাছাৰৰ লেখিয়া৷ তেহে সভাৰ নাম ৰৌছন হ’ব, ঋত্বিক ৰৌছনৰ লেখিয়া পুৰা ইণ্ডিয়াত ৱৰ্ল্ড-ফেমাছ৷ মিছা ক'লে কি ডাল হব!\nঅসমীয়া সাহিত্যক বিশ্বদৰবাৰলৈ লৈ যাবলৈ মই কিমান কি কি নকৰিলোঁ ! জন্ম হোৱাৰে পৰা এতিয়ালৈকে সাহিত্য সভাৰ চুকটোতে চুক-ভেকুলী পৰাৰ দৰে পৰি থাকিলোঁ৷ সেই চুকটোতে বিচনা এখন পাতি, লেপ-কম্বলৰ তলত সোমাই সোমাই,বিদেশী পানীয়ৰ লগত মুৰ্গীৰ ঠেং চোবাই চোবাই অসমৰ ইতিহাস, বুৰঞ্জী, বিশ্বকোষ,অভিধান সব একাকাৰ কৰি পেলালোঁ৷ জাৰ-জহ সমস্ত কাটি কৰি দিন-ৰাত মেহনত কৰি হ’ল লাইফ...হ’ল লাইফ মই সাহিত্য সভাৰ নামত ডেডিকেট কৰি দিছোঁ ৷ ল’ৰা-ছোৱালীক ইংৰাজী মাধ্যমৰ বিদ্যালয়ত নাম লগাই দিছোঁ ৷ যাতে অসমীয়া মাধ্যমৰ বিদ্যালয়ৰ খিছিৰি খাই সিহঁতৰ পেটকেইটা বেয়া নহয় ৷ পেট বেয়া হ’লেই লাগিল নহয় লেঠা ৷ হাস্পতাললৈ অহা-যোৱা ৷ আৰু মই এটা মানুহে হাস্পতাললৈ অহা-যোৱা কৰিমনে সভাৰ কাম-কাজকে চাম ! সেইকাৰণে ‘বোলোঁ,ইংলিছ মিডিয়ামতে পঢ়৷ অসমীয়া ভাষা অহা জনমত শিকিবি৷’ ইমান ত্যাগ অইন কোনো সাহিত্যপ্ৰেমীয়ে কৰিব পাৰিবনে ! মোৰ দৰে দুইঠেঙীয়া ঘৰচীয়া পৰনাৰীপ্ৰেমী জীৱ এটাই ইয়াতকৈ অধিক আৰু কি কৰিব পাৰে ! মাজে-মাজে সভাৰ চুকটোৰ পৰা ওলাই আহিলোঁ,ৰাইজৰ মাজত বিতৰ্কৰ সৃষ্টি কৰিবলৈ৷ চকুৰ টিপতে গৈ নিউজ চেনেলৰ ৰঙা বৃত্তটোৰ ভিতৰতো সোমালোঁ৷ সেয়া কৰিছিলোঁ পাহৰণিৰ গৰ্ভলৈ গতি কৰা সভাৰ গ্লেমাৰকণ বচাই ৰাখিবলৈহে৷ মানুহখিনিয়ে মোক নুবুজিলে৷ ঘৰে-ঘৰে গৈ জখলা বগাই ছাইনলুমৰ টিনপাত লগালোঁ৷ এতিয়া কঁকালৰ বিষত তৰণি পোৱা নাই৷ বৰাছাৰৰ কেঁকনি এতিয়াও মোৰ নাকত অ’হ ছ’ৰি কাণত বাজি আছে৷ এইবোৰ খবৰ জানো আপোনালোকে ৰাখিছে !\nআচলতে আপোনালোকক দোষ দিও লাভ নাই৷ ভুল মোৰেই৷ মোৰ জন্ম হ’ব লাগিছিল ইটালি,ফ্ৰান্স নাইবা জাপানৰ দৰে সাহিত্য-সংস্কৃতিৰ প্ৰকৃত মূল্য বুজি পোৱা,গুণী লোকেৰে উভৈনদী হৈ থকা দেশত৷ মই কেতিয়াবাই সাহিত্যৰ ন’বেল বঁটা পাই গ’লোঁহেঁতেন৷ মোৰ নামত সেইবোৰ দেশৰ মানুহে স্কুল,কলেজ,ইউনিভাৰ্ছিটি স্থাপন কৰিলেহেঁতেন৷ চুবুৰীয়া দেশৰ পৰা জাকে-জাকে ল’ৰা-ছোৱালী সেইবোৰ প্ৰতিষ্ঠানত অধ্যয়ন কৰিবলৈ গ’লহেঁতেন৷ সিহঁতে মোৰ বিষয়ে গৱেষণা কৰিলেহেঁতেন৷ উফ! ভাবিলেই ভাল লাগি যায়৷ মোৰ উপন্যাসোপম জীৱন-কাহিনীক আধাৰ হিচাপে লৈ হলিউডে কল্প-বিজ্ঞানধৰ্মী ছবি নিৰ্মান কৰিলেহেঁতেন৷ সেইবোৰ চিনেমাই অস্কাৰ-টচকাৰ পাই গ’লহেঁতেন৷ কিন্তু মোৰেই দুৰ্ভাগ্য-মোৰ জন্ম হ’ল অসমৰ দৰে এখন ৰাজ্যত৷ মোৰ দৰে গুণী,মেধাৱী আৰু প্ৰতিভাৰে দলদোপ-হেন্দোলদোপকৈ থকা ব্যক্তিৰ কোনো আদৰ আৰু কদৰ বুজি নোপোৱা এখন ৰাজ্যত৷\nভাষাৰ ‘ভ’ আৰু সাহিত্যৰ ‘স’টোও নজনা, কেওকিছু নোহোৱা কিছুমান মানুহৰ কি চাবা ভেঙুচালি ! ওঁঠ টিপিলেই গাখীৰ ওলোৱা ইয়ং জেনেৰেশ্যনৰ এমখাৰ কি চাবা কথাৰ বাহাদুৰি ! হেৰৌ,আগতে ‘ব্যাকৰণ’নো কাক বোলে,ণত্ব বিধিনো কাক বোলে তাকেই কৈ দেখুৱাচোন৷ তাৰপিছত মোৰ লগত টক্কৰ দিবি ! ফে’চবুকত দুটা-তিনিটা কথা লিখি দিলেই সাহিত্যিক নহয়তো, বুজিছ ! বিশেষকৈ মোৰ দৰে সাহিত্যিক হ’বলৈ তঁহতে খাৱন-শোৱন বাদ দিব লাগিব৷ সাতদিন,সাতৰাতি সাহিত্যসভাৰ পিছফালৰ বাঁহতলত বহি “ঔ পৰমাসক্তয়েই নমঃ” মন্ত্ৰোচ্চাৰণ কৰি তপস্যা কৰিব লাগিব৷ পাৰিবি জানো ? নাম নাজানো তহঁতৰ!\nসব ষড়যন্ত্ৰ ! মোৰ বিৰুদ্ধে সব ষড়যন্ত্ৰ৷ এতিয়া যে আপোনালোকে ইমান টেঁটুটো মেলিছে,তেতিয়ানো আপোনালোকৰ টেঁটুটো কোনখন দেশত আছিল যেতিয়া আমি গুৱাহাটীৰ হৰ্ডিঙে-হৰ্ডিঙে গৈ ইংৰাজী ভাষা বিৰোধী আন্দোলন চলাইছিলোঁ ৷ অ’, কামৰ সময়ত হ’বলা সকলো ইনভিজিবল মেন হৈ যাবা আৰু যেতিয়া কাম নাথাকে তেতিয়া মোৰ দৰে নিষ্ঠাৱান সাহিত্যপ্ৰেমীৰ ওপৰত চাৰ্জিকেল ষ্ট্ৰাইক চলাবা ! নাপায়৷ মানুহ ইমান চকুচৰহা আৰু সুবিধাবাদী হ’ব নাপায়৷\nশেষত এটা কথা কৈ দিওঁ৷ মোৰ বিৰুদ্ধে কিমান বিতৰ্ক কৰে,কৰি থাকক৷ কিমান ষড়যন্ত্ৰ কৰে,কৰি থাকক৷ কিমান অশ্লীল,অশ্ৰাব্য আৰু লেতেৰা ভাষাৰে গালি পাৰে, পাৰক৷ মোৰ নোম এডাল আপোনালোকে ইফালৰ পৰা সিফাল কৰিব নোৱাৰে৷ খুউব বেছি,দুদিন৷ নাইবা সাতদিন৷ তাৰপিছত সবকে ঠাণ্ডা কৰি দিম৷ যদি কোনোবাই বেছি হৈ-হাল্লা কৰি থাকে,বিশেষকৈ এই নতুন প্ৰজন্মৰ স্বয়ম্ভু সাহিত্যিকমখাৰ কথা কৈছোঁ-তঁহতে যদি বেছি হৈ-হাল্লা কৰি থাক; তেন্তে মই কি কৰিম জাননে? অসমীয়া সাহিত্যৰ যিডাল গছৰ পৰা ৰস চুহি চুহি তঁহতে খাই আছ,সেইডাল গছকে বাপ্পেকে উভালি আনিম৷ সাহিত্যৰ ৰস তেতিয়া কোনখন হোটেলৰ পৰা আন,আনিবি৷ সময় থাকোঁতেই চিধা হৈ লোৱাহঁত৷\nশেষত আকৌ কওঁ,নাপায় ৷ মোৰ দৰে মহাপুৰুষ, মহাপ্ৰতাপী, সৰ্বজ্ঞানী,সৰ্বশ্ৰেষ্ঠ সাহিত্যখাদক, জাতীয় স্তম্ভ এজনক এইদৰে তিৰষ্কাৰ,উপলুঙা আৰু ইতিকিং কৰিব নাপায়৷ পাপে চুব! কৈ থলো, সঁকিয়াই দিলো! ৰাইজ, চাব পাপে চুব!\nTags # HASYA-BYANGA # ISHANJYOTI BORA # MISA-KOLE-KI-HOBO # ঈশানজ্যোতি বৰা # মিচা ক'লে কি ডাল হব # হাস্য ব্যংগ\nBy xukhdukh.com on December 16, 2016